April 1, 2021 দৈনন্দিন\tOne comment\nতলমূৰ কৰি লিখি থকাৰ মাজতে মই গম পালোঁ মানুহ এজন আহি মোৰ কাষত থিয় দিছেহি। মই মূৰ তুলি চোৱা নাই। লিখা কামখিনি শেষ কৰি লওঁ বুলি ভাবিছোঁ। মই লিখি থকা বাবে হয়তো মানুহজনে মতা নাই। অলপ সময় পাৰ হৈ গ’ল। লিখা বন্ধ কৰি মই মূৰ তুলি মানুহজনলৈ চালোঁ। বয়সীয়াল মানুহ। পিন্ধনত ধূতি-কামিজ। কিছু পৰিমাণে মলিয়ন। বেছ কিছুদিন ধৰি একেলেথাৰিয়ে পিন্ধি কিছু লেতেৰা হৈ পৰা “থ্ৰি প্লাই” মাস্কখনে মুখ আৰু নাকৰ পৰিৱৰ্তে থুতৰিত অৱস্থান কৰিছে। তেওঁ আৰু মোৰ দূৰত্বটো অলপ বেছি কৰিবলৈ মই চকীখন অলপ পিছলৈ ঠেলি তাত আঁউজি বহি লৈ মানুহজনক ক’লোঁ,\n: খুড়া, মাস্কখন ভালকৈ পিন্ধি লওক।\nমানুহজনে একো নামাতি মোৰ ফালে চাই ৰ’ল। বুজিলোঁ, মানুহজনে হয়তো কমকৈ শুনে। এইবাৰ মই আগতকৈ অলপ ডাঙৰকৈ কৈ লগতে হাতৰ ইঙ্গিতেৰেও বুজাই দিয়াত যেনিবা মানুহজনে মাস্কখন ওপৰলৈ টানি ল’লে। মই মন কৰিলোঁ ঢিলা হৈ যোৱা মাস্কখন আৰু আগৰ স্থানলৈ ঘূৰি যাবলৈ বেছি সময় নালাগিব।\n: কি কাম আছিল কওক খুড়া।\n: বাপা, এইখন চাই দিচোন।\nএইবুলি মানুহজনে নম্বৰ এটা লিখি অনা কাগজৰ টুকুৰা এটা মোলৈ আগবঢ়াই দিলে। কাগজখন হাত পাতি লৈ মই মানুহজনক সুধিলোঁ,\n: কিবা এপ্লিকেশ্যন দিছিল নেকি আপুনি?\n: অঁ বাপা। তাৰেই নম্বৰ এটো।\nমই আমাৰ মহিলা সহকৰ্মী এগৰাকীৰফালে দেখুৱাই মানুহজনক ক’লোঁ,\n: আপুনি বাইদেউগৰাকীৰ ওচৰলৈ গৈ এই নম্বৰটো দেখুৱাই আপোনাৰ এপ্লিকেশ্যনখন লৈ আনকগৈ যাওক, মই পুনৰ কামত ধৰোঁ।\nকিছুমুহূৰ্তৰ পিছত মানুহজনে হাতত কাগজ এখন লৈ মোৰ ওচৰ পালেহি।\n: বাপা এখান লোউ। মোৰ এপ্লিকেশ্যনখান।\nকাগজখন হাত পাতি ল’লোঁ। পঢ়ি চাই দেখোঁ সেইখন শিল্পী পেঞ্চনৰ বাবে দিয়া আবেদন পত্ৰ।\n: আপুনি শিল্পী পেঞ্চনৰ বাবে আবেদন কৰিছে?\n: মোক পেঞ্চনটো কৰি দিবা লাগে। আজিক লেগি আকো চৰকাৰী সুবিধা পনাই মই।\n: খুড়া, আপুনি কিহৰ ভিত্তিত আবেদন কৰিছে? কি কৰে আপুনি আচলতে?\n: মই আকসময়ত বিভিন্ন মেল-মিটিং, অনুষ্ঠান আদিত ঢোল বজে ফুইচ্ছিলোঁ। সৱে মোক মাইটছিল। অলপ চলপ টাকাও পাইছিলুঁ। ভালকে চইলছিলোঁ তেইতা। ইটা গাত বল-শক্তি নাই, ইটা কুনিও নামতে, কাৰো পাই টাকা পইচা এটাও নাপাওঁ। মোক তই উদ্ধাৰ কৰ।\n: মই আপোনাক উদ্ধাৰ কৰাৰ সামৰ্থ্য নাই খুড়া। সহায় নিশ্চয় কৰিম। কিন্তু আপুনি আবেদনৰ লগত কিছুমান নথি-পত্ৰ যেনে আপোনাৰ সম্পূৰ্ণ পৰিচয়, ঢোল বজোৱা প্ৰমাণ আদি গাঁঠি দিব লাগিব।\nমোনাৰপৰা এলবাম এটাৰ সৈতে কিছুমান নথি-পত্ৰ উলিয়াই সেইখিনি মোৰফালে আগবঢ়াই দি তেওঁ ক’লে,\n: এগলা চাওচুন। ফটো, কাগাজ সৱ আছে। মই যেইতা ঢোল বজ’ আৰম্ভ কইচ্ছু, তুহনাৰ জন্মই হ নাছিল।\n: আপোনাৰ দেখোন সকলোবোৰ নথিয়েই আছে। (মনে মনে বেয়াও লাগিল, আমি আজিকালি বহুত পুৰণি স্থানীয় শিল্পীক চিনিয়েই নাপাওঁ।) আপুনি আচলতে পেঞ্চনটো পোৱাৰ যোগ্য।\n: আজিকলেগি চৰকাৰে আকো নেদ্লাক। ধনী মাহনুই ঘৰ পাইছি। মোক নেদে। ৰেচন কাৰ্ড নাই। মই কাকো পইচা দিবা নৰু কাৰণে মই আকো সুবিধা নাপাওঁ। মই আমাৰ ……মন্ত্ৰীৰ (স্থানীয় মন্ত্ৰী মহোদয়ৰ কথা কৈছে) বিয়াত ঢোল বজেছিলোঁ। কিন্তু মন্ত্ৰী মোক ইটা চিনি নাপোয়। অথচ মই মন্ত্ৰীৰ সমষ্টিৰে মানুহ। কিমানবাৰ গেলু তেওঁক লগ ধৈইৰবা। মোক লগ নেদে।\nনাতিদূৰত কিবা কামত অহা মন্ত্ৰীৰ মানুহ (আমি জনা হিচাপে) এজনে এই মানুহজনৰ কথাখিনি শুনি আছিল। মই তেওঁক উদ্দেশ্যি ক’লোঁ,\n: এই মানুহজনক আপোনালোকৰ মন্ত্ৰীয়ে প্ৰধান মন্ত্ৰী আৱাস যোজনাৰ ঘৰ এটাতো দিব পাৰে!\nনিমিষতে মানুহজন মোৰ কাষলৈ আহি ডাঙৰ ডাঙৰকৈ ক’বলৈ ধৰিলে,\n: হো, এওঁ ঘৰ কেনেকৈ পাব? চাৰে (মন্ত্ৰীয়ে) এওঁৰ ল’ৰাক চাকৰি দিছে। চৰকাৰী চাকৰিয়াল থকা পৰিয়ালে এই ঘৰ নাপায়।\n: বৰ ডাঙাৰ চাক্ৰিটো দিছি! চকীদাৰ চাক্ৰি এটাহে দিছি!\n: চকীদাৰ হ’লে কি হ’ল? সি দৰমহা পাইনে নাই?\n: বাৰ হাজাৰমান পায়। আৰু সি কেৱল বহি থাইকাপা লাগে, কাম-বন আকো নাই।\nমন্ত্ৰীৰ মানুহজনে মাত লগালে,\n: এওঁৰ ল’ৰা ফিজিকেলী হেণ্ডিকেপ। বহি থাকিব লগা চাকৰি নিদি কি দিব?\nমই কাৰ কথা শুদ্ধ, কাৰ মিছা ধৰিব নোৱাৰিলোঁ। অফিচত তৰ্কা-তৰ্কিৰ সৃষ্টি হ’লে বেয়া দেখি কাৰণে মন্ত্ৰীৰ মানুহজনক যাবলৈ দি এই মানুহজনক ক’লোঁ,\n: বাৰু খুড়া আপুনি চিন্তা কৰিব নালাগে। আপোনাক মই সহায় কৰিম। আমি প্ৰথমতে চক্ৰ বিষয়াৰপৰা ৰিপ’ৰ্ট (প্ৰতিবেদন) এটা ল’ম তাৰপিছত বাকীখিনি কৰাই দিম। আমি চক্ৰ বিষয়াক চিঠি লিখিম আৰু তেওঁ আপোনাক মাতি কথাবোৰ সুধিব। আপুনি ভালকৈ ক’ব আৰু এই নথি-পত্ৰবোৰ তেওঁক দেখুৱাব। তেওঁ যিমান ভালকৈ লিখিব সিমানেই আপোনাৰ বাবে ভাল। ময়ো ব্যক্তিগতভাবে তেখেতক ফোন কৰি ক’ম বাৰু। মোৰ লগত তেওঁৰ ভাল।\nমুহূৰ্ততে মানুহজন আৱেগিক হৈ পৰিল আৰু দুয়োখন হাত লগ লগাই ওপৰলৈ তুলি থোকাথুকি মাতেৰে ক’বলৈ ধৰিলে,\n: ভগৱান আছে, ভগৱান আছে, ভাল মানুহ নহ হৈ য নাই ইটাও এই দুনীয়াত! আমাৰ নিচ্না গৰীবৰ কথা শুনা মানুহ এটা হ’লিও আছে। তোৰ ভাল হ’ব বাপা। ভগবানে তোক মংগল কৈৰ্বো।\nমানুহজনৰ আৱেগ দেখি মনটো ভৰি গ’ল।\nতেওঁক তিনিদিনৰ পিছত আহিবলৈ ক’লোঁ। মানুহজন গ’লগৈ। গধূলি চাহৰ টেবুলত এওঁৰ আগত কথাটো উলিয়ালোঁ।\n: আজি মানুহ এজন অহিছিল। শিল্পী পেঞ্চনৰ আবেদন লৈ। মোক বৰকৈ আশীৰ্বাদ দিলে।\n: হয় নেকি? ভাল কাম কৰিলে আশীৰ্বাদ পাবা, বেয়া কাম কৰিলে গালি খাবা ৰাইজৰ। মানুহজনৰ কামটো সোনকালে কৰাই দিবা তেন্তে।\n: তাকেই। চক্ৰ বিষয়াৰ ৰিপ’ৰ্ট লৈ গোটেই নথি-পত্ৰবোৰ গুৱাহাটীলৈ সোনকালে পঠিয়াই দিব লাগিব, যাতে কামটো সোনকালে হয়।\nপিছদিনা অফিচলৈ গৈ দেখোঁ মানুহজন বহি আছে। মই তেওঁৰ ওচৰলৈ গৈ ক’লোঁ,\n: খুড়া আজি কিয় আহিল? আপোনাক মই পৰহিলৈহে মাতিছোঁ?\n: এনাই খবৰ ল’ব আইহলুঁ বাপা।\n: আজি যাওকগৈ পৰহিলৈ আহিব।\nএইবুলি মই নিজৰ আসনত বহিলোঁহি। মানুহজন গ’লগৈ।\nপিছদিনাখন মই কাম কৰি থকাৰ মাজতে কোনোবা এজন মোৰ কাষত থিয় হ’ল। মূৰ তুলি চাই দেখিলোঁ আকৌ আহিছে মানুহজন। মই পুনৰ ক’লোঁ,\n: আপুনি ইমান কষ্ট কৰি কিয় আহি আছে খুড়া? আপোনাক মই কাইলৈ মাতিছোঁ। কাইলৈ আহিব। ৰিপ’ৰ্টটো আজি আহি পাবহি আবেলি। কাইলৈ আমি আপোনাৰ গোটেইখিনি কাগজ ‘সাংস্কৃতিক সঞ্চালকালয়’লৈ পঠিয়াই দিম। তাতে কামটো হ’ব আপোনাৰ।\n: বাপা, গুৱাহাটীৰ অফিচটুক লেগি মোৰ কাগাজখান নপঠেবি। তাতে মোক পেঞ্চন নেদে। মই বহুবাৰ গেইছু তাতে। মোৰ কথাই নুশ্নে কুনিও তাতে। মোক মুঠতে এতে পৰ ব্যবস্থাটো কৰি দি। তাকে নপঠেবি…\n: খুড়া আপুনি বুজা নাই। এই কামটো কেৱল সেই অফিচটোৱেহে কৰিব পাৰে। আমি নোৱাৰোঁ। আমি আপুনি পোৱা ধৰণে ভালকৈ লিখি পঠিয়াম। আপুনি পেঞ্চনটো পাব নিশ্চয়।\n: মই সৱ বুজি পাওঁ। মই ইমান বছৰ তাঁত-বাটি কাইল্লু, আজিকলেগি নহ’ল। এইবাৰো যদি এইখান তাতে পথে দে তান্থে হৰে ফেল্বো। তাতে পথে লাভ নাই!\n: এইবাৰ হ’ব আপোনাৰ কাম,\n: তে নপঠা ন গুৱাহাটীত…\nঅলপ মনে মনে ৰৈ ভাবিলোঁ কি কৰা যায়। তাৰ পিছত মানুহজনক ক’লোঁ,\n: আপুনি যাওক এতিয়া। কিবা এটা কৰিম।\n: হ’বদে যাওঁ মই। তই নপঠাওঁ বুলি কৈছা যেইটা মোৰ কামটো হ’ব এইবাৰ। তই বৰ ভাল চলি। ভগৱানে তোৰ….\n: খুড়া যাওক এতিয়া, মই কাম কৰোঁ।\nমানুহজনৰ কথা শেষ নহওঁতেই কৈ মই কামত ধৰিলোঁ।\nমানুহজন যোৱাৰ পিছত ভাবিলোঁ, কেনেকৈ বুজোৱা যায় মানুহজনক! ইমান সহজ সৰল মানুহ! বেচেৰাই ঘূৰি ঘূৰিও একো সহায় পোৱা নাই কাৰো পৰা! মনতে ঠিক কৰিলোঁ, আমাৰ অফিচৰপৰা যাবলগা চিঠিখন ভবেশ (জাৰিকাৰক)ৰ হাতত (যিহেতু সি অলপ স্মাৰ্ট) দি পঠিয়াম আৰু ডাইৰেক্টৰ অফিচৰ যিজনে কামটো চায়, তেওঁৰ ফোন নম্বৰটো লৈ আনিবলৈ দিম। দৰকাৰ হ’লে মই এদিন নিজেই যাম। মুঠতে মানুহজনক মই সহায় কৰিমেই।\nদুপৰীয়া চক্ৰ বিষয়াৰ ৰিপ’ৰ্ট আহিল। ৰিপ’ৰ্টটোৰ ওপৰত ভিত্তি কৰি আমাৰ ফালৰপৰা আন এটা ৰিপ’ৰ্ট বনাই তাত এ ডি চি চাৰৰ চহী কৰোৱাই ফৰিজাক (চিঠি “ইছু’ কৰা কৰ্মচাৰী) মাতি ক’লোঁ,\n: কাইলৈ পুৱাই ভবেশক এইখন যেনে-তেনে দিবা। তাক মই কৈ থৈছোঁ। সি লৈ যাব এইখন গুৱাহাটীলৈ। আৰু সেই আবেদন কৰা মানুহজন আহিলে তেওঁকো কপি এটা দি পঠাবা আৰু তেওঁক ভালকৈ কথাটো বুজাই দিবা। মোৰ হয়তো আহোঁতে অলপ পলম হ’ব পাৰে।\nঘৰলৈ আহি এওঁক কথাটো ক’লোঁ। লগতে, দৰকাৰ হ’লে মানুহজনৰ কামটোৰ কাৰণে মই নিজেও যে এদিন গুৱাহাটীলৈ যাম, তাকো ক’লোঁ এওঁৰ আগত। উত্তৰত এওঁ ক’লে,\n: যি ভাল দেখা কৰা। কিন্তু মই ভাবোঁ নিজৰ কামৰ পৰিধিৰ ভিতৰত থাকিহে আনক সহায় কৰিবলৈ চেষ্টা কৰা ভাল। তেতিয়া কাৰোপৰা একো বেয়া হোৱাৰ ভয় নাথাকে। বেছি কৰিবলৈ যোৱাতো বেয়া।\nমনে মনে ভাবিলোঁ, এই তিৰোতা মানুহবোৰে কথাবোৰ সদায় বেঁকাকৈ ভাৱে। মই যেনিবা অলপ বেছিকৈয়ে কৰিব খুজিছোঁ, ইয়াত কাৰ বেয়া হ’বনো? বৰং হয় যদি কাৰোবাৰ লাভেই হ’ব! নিঃকিন মানুহজনৰ অলপ ভাল হয় বুলিয়েই কৰিব খুজিছোঁ এইখিনি। এওঁৰ লগত সেয়ে কিছুমান কথা নিমিলে মোৰ!\nআজি অফিচ পলমেই হ’ব এতিয়া। অৱশ্যে মই কালিয়ে কৈ আহিছোঁ কথাটো। ঘৰুৱা অসুবিধাতো থান-থিত লগাই অফিচ পোৱালৈ মোৰ প্ৰায় ভালেখিনি পলম হ’ল।\nমানুহজন আহিলে মই ভালকৈ কথাটো বুজাই ক’ব লাগিব। নিশ্চয় বুজি পাব। বৰ সৰল সহজ মানুহজন। মনতে ভাবি অফিচৰ কোঠাৰ দুৱাৰ মুখত ভৰি দিয়েই কাৰোবাৰ অলপ উচ্চ বাচ্য শুনিলোঁ। ঠাইতে ৰৈ দেখিলোঁ আমাৰ ফৰিজাই মানুহজনক কিবা বুজাইছে। কিন্তু তেওঁ বুজিব খোজা নাই। কথাটো ময়ে ভালকৈ বুজাই দিওঁ বুলি হাঁহি মনে দুখোজ আগবাঢ়োঁতেই মানুহজনে কোৱা শুনিলোঁ,\n: অ’ সি বেটাই এইখলাহে কৈল্লাক ন? মই তাক ভাল বুলি ভাইবছিলোঁ। ইমান হাক দেৰ পিছতো কাগাজখান সি গুৱাহাটীত পঠালাক? নাই সিয়ো ভাল চলি নহয়। মোৰ দৰে গৰীবক সহায় কৰা মানুহ এই দুনীয়াত নাই! মই বুজি পাইছুঁ। সি বোধকৰো পইচাৰ ধাণ্ডা কৈচ্ছিল! মই যিহেতু দিবা নৈল্লু, সেয়ে মোৰ কামটো এনাই কৈল্লাক! ক’তনো সি? আহা নাই নেকি আজি অফিচত? ময়ো আজি এৰে পাৰাই নল্লু। বহি থাকিম সি আহাক লেগি। আহাক সি আজি! চাওঁ মই!\nমুহূৰ্তৰ বাবে মই কোঠাত সোমামেই নে ওলাই দৌৰিম ভাবি নোপোৱা হ’লোঁ।\nএওঁ কালি কোৱা কথাষাৰলৈ মনত পৰিল,\n“নিজৰ কামৰ পৰিধিৰ ভিতৰত থাকি আনক সহায় কৰা ভাল, বেছি কৰিবলৈ যোৱাতো বেয়া।”\n« নমিতা বৰা\nবীজেন্দ্ৰ সংবাদ-দিব্যজ্যোতি কলিতা »\nভাল লাগিল পঢ়ি। সচাঁ কথা নিজৰ পৰিধিৰ ভিতৰত কাম কৰাটো উচিত।


বাজেট - অসমীয়া ৱিকিপিডিয়া\nবাজেট (ইংৰাজী: Budget) হৈছে এক নিৰ্ধাৰিত ম্যাদৰ (সাধাৰণতে এবছৰ) বাবে এক বিত্তীয় পৰিকল্পনা। ইয়াত পৰিকল্পিত বিক্ৰী-পৰিমাণ আৰু ৰাজহ, সম্পদৰ পৰিমাণ, খৰচ আৰু ব্যয়, সম্পত্তি, দায়বদ্ধতা বা লায়েবিলিটি আৰু নগদ প্ৰবাহ (কেশ্ব ফ্লো) অন্তৰ্ভুক্ত থাকিব পাৰে। কোম্পানী, চৰকাৰ, পৰিয়াল আৰু অন্যান্য সংগঠনে ইয়াক পৰিমাপযোগ্য পৰিভাষা অৰ্থাৎ হিচাপ কৰিব পৰা ভাষাত বিভিন্ন কাৰ্যকলাপ বা ঘটনাৰ কৌশলগত পৰিকল্পনা প্ৰকাশ কৰিবলৈ ব্যৱহাৰ কৰে।  বাজেট হৈছে এক নিৰ্দিষ্ট উদ্দেশ্যৰ বাবে আৱণ্টন কৰা বিত্তীয় যোগফল আৰু সেইবোৰ কেনেদৰে পূৰণ কৰিব লাগে তাৰ প্ৰস্তাৱৰ সৈতে অভিপ্ৰেত ব্যয়ৰ সাৰাংশ। ইয়াত ৰাহি বাজেট অৰ্থাৎ ভৱিষ্যতৰ সময়ত ব্যৱহাৰৰ বাবে অতিৰিক্ত ধন প্ৰদান, বা এক ঘাটি বাজেট য'ত ব্যয় উপাৰ্জনতকৈ অধিক, এই দুয়োবিধ অন্তৰ্ভুক্ত থাকিব পাৰে। বাজেট শব্দটো পুৰণি ফৰাচী শব্দ বৌগেটৰ পৰা আহিছে যাৰ অৰ্থ হৈছে “সৰু চামৰাৰ পাৰ্চ”। বিত্তীয় পৰিকল্পনাৰ ক্ষেত্ৰত ইয়াৰ প্ৰথম ব্যৱহাৰ উইলিয়াম পুলটেনিৰ দ্বাৰা মুকলি কৰা বাজেট পত্ৰিকাৰ পৰা আহিছে যি সুৰা আৰু ধঁপাতৰ ওপৰত চৰকাৰৰ বিত্তীয় নীতি বৰ্ণনা আৰু সমালোচনা কৰিবলৈ বাজেট শব্দটো ব্যৱহাৰ কৰে।  "বাজেট" শব্দটোৰ সচৰাচৰ ব্যৱহাৰে ব্যক্তি বা সংগঠন এটাৰ দ্বাৰা তেওঁলোকৰ প্ৰক্ষেপিত উপাৰ্জন আৰু ব্যয়ৰ ওপৰত আধাৰিত এক বিত্তীয় পৰিকল্পনাকে বুজায়। বহল অৰ্থত ইয়াক ব্যক্তি বা সংগঠনে ব্যয় কৰিবলৈ উপলব্ধ পৰিমাণ বুজাবলৈ ব্যৱহাৰ কৰা হয়। \n1 কৰ্প’ৰেট বাজেট\n2 চৰকাৰী বাজেট\n3 ব্যক্তিগত বা পৰিয়াল বাজেট\nকৰ্প’ৰেট বাজেট[সম্পাদনা কৰক]\nকোম্পানী এটাৰ বাজেট প্ৰায়ে বাৰ্ষিকভাৱে সংকলিত কৰা হয় যদিও ই সম্পূৰ্ণ বা সমাপ্ত বাজেট নহ'বও পাৰে। সাধাৰণতে ই হ্ৰস্বম্যাদী ভৱিষ্যতৰ বাবে এক পৰিকল্পনা হিচাপে কাম কৰে যি বিভিন্ন বিভাগক (কাৰ্যবাহক, মানৱ সম্পদ, তথ্য প্ৰযুক্তি ইত্যাদি) চূড়ান্ত বাজেটত তেওঁলোকৰ প্ৰত্যাশিত ৰাজহ আৰু ব্যয় তালিকাভুক্ত কৰিবলৈ অনুমতি দিয়ে। যদি প্ৰকৃত পৰিসংখ্যা বাজেটৰ পৰিসংখ্যাৰ ওচৰে-পাজৰে থাকে তেন্তে ই সূচায় যে মেনেজাৰ বা প্ৰবন্ধকসকলে তেওঁলোকৰ ব্যৱসায়ৰ বিষয়ে বুজি পাইছে আৰু ইয়াক সফলতাৰে অভিপ্ৰেত দিশত চলাই আহিছে। আনহাতে যদি পৰিসংখ্যাবোৰ বাজেটৰ পৰা বহু পৰিমাণে আঁতৰি যায় তেন্তে ই পৰিস্থিতি 'নিয়ন্ত্ৰণৰ বাহিৰত' থকাৰ এক সংকেত প্ৰেৰণ কৰে আৰু ইয়াৰ ফলত শ্বেয়াৰৰ মূল্য ক্ষতিগ্ৰস্ত হ'ব পাৰে। প্ৰচাৰ পৰিকল্পনাকাৰীসকলে (কেম্পেইন প্লেনাৰছ) যিকোনো প্ৰচাৰত দুই প্ৰকাৰৰ ব্যয় বহন কৰে: প্ৰথমটো হ'ল অভিযানটোৰ পৰিকল্পনা আৰু কাৰ্যকৰী কৰাৰ বাবে প্ৰয়োজনীয় মানৱ সম্পদৰ ব্যয়। প্ৰচাৰ পৰিকল্পনাকাৰীসকলে বহন কৰা দ্বিতীয় প্ৰকাৰৰ ব্যয় হৈছে প্ৰচাৰৰ কঠিন ব্যয় (হাৰ্ড কষ্ট অফ কেম্পেইন)। বাজেট সম্পৰ্কীয় বিশেষ বিত্তীয় বিশ্লেষকৰ ভূমিকাত নিয়োজিত পেছাদাৰীসকলক প্ৰায়ে "বাজেট বিশ্লেষক" হিচাপে মনোনীত কৰা হয়।  ই সাধাৰণতে কোম্পানীৰ বিত্তীয় ব্যৱস্থাপনা ক্ষেত্ৰ, বিশেষকৈ "এফপিএণ্ডএ"ৰ (বিত্তীয় পৰিকল্পনা আৰু বিশ্লেষণ) অন্তৰ্ভুক্ত।\nচৰকাৰী বাজেট[সম্পাদনা কৰক]\nচৰকাৰৰ বাজেট হৈছে চৰকাৰ এখনৰ আকাংক্ষিত ৰাজহ আৰু ব্যয়ৰ সাৰাংশ বা পৰিকল্পনা। তিনি প্ৰকাৰৰ চৰকাৰী বাজেট হৈছে ক্ৰমে পৰিচালনা বা চলিত বাজেট, মূলধন বা বিনিয়োগ বাজেট, আৰু নগদ ধন বা নগদ প্ৰবাহ বাজেট। \nব্যক্তিগত বা পৰিয়াল বাজেট[সম্পাদনা কৰক]\nব্যক্তিগত বাজেট বা গৃহ বা পৰিয়াল বাজেট হৈছে এক বিত্তীয় পৰিকল্পনা যি ভৱিষ্যতৰ ব্যক্তিগত উপাৰ্জন, ব্যয়, সঞ্চয় আৰু ঋণ পৰিশোধৰ বাবে উৎসৰ্গিত। ব্যক্তিগত বাজেট সৃষ্টি কৰোঁতে পূৰ্বৰ ব্যয় আৰু ব্যক্তিগত ঋণ বিবেচনা কৰা হয়। ব্যক্তিগত বাজেট সৃষ্টি, ব্যৱহাৰ আৰু মিলোৱা কাৰ্যৰ বাবে কেইবাটাও পদ্ধতি আৰু সঁজুলি উপলব্ধ। উদাহৰণ স্বৰূপে, চাকৰি হৈছে এক উপাৰ্জনৰ উৎস। আনহাতে বিল আৰু ভাড়া পৰিশোধ হৈছে ব্যয়।\nবিক্ৰী বাজেট– ভৱিষ্যতৰ বিক্ৰীৰ এক আনুমানিক হিচাপ যাক প্ৰায়ে দুটা গোটত বিভক্ত কৰা হয়। ইয়াক বিক্ৰীৰ লক্ষ্য নিৰ্ধাৰণ কৰিবলৈ ব্যৱহাৰ কৰা হয়।\nউৎপাদন বাজেট – বিক্ৰী লক্ষ্য পূৰণ কৰিবলৈ নিৰ্মাণ কৰিব লগা এককৰ সংখ্যাৰ এক আনুমানিক হিচাপ। উৎপাদন বাজেটত শ্ৰমিক আৰু সামগ্ৰীকে ধৰি উৎপাদনৰ সৈতে জড়িত বিভিন্ন ব্যয় অন্তৰ্ভুক্ত কৰা হয়।\nমূলধন বাজেট – এটা সংগঠনৰ দীৰ্ঘম্যাদী বিনিয়োগ যেনে নতুন যন্ত্ৰপাতি, প্ৰতিষ্ঠাপন যন্ত্ৰপাতি, নতুন প্লাণ্ট, নতুন সামগ্ৰী, আৰু গৱেষণা বিকাশ প্ৰকল্পবোৰ চলাই নিয়াৰ যোগ্য হয় নে নহয় নিৰ্ধাৰণ কৰিবলৈ ব্যৱহাৰ কৰা হয়।\nনগদ প্ৰবাহ/নগদ বাজেট– এক নিৰ্দিষ্ট সময়ৰ বাবে ভৱিষ্যতৰ নগদ প্ৰাপ্তি আৰু ব্যয়ৰ আনুমানিক হিচাপ। ই সাধাৰণতে হ্ৰস্বম্যাদী ভৱিষ্যতৰ এছোৱা সময় সামৰি লয়। নগদ প্ৰবাহ বাজেটে ব্যৱসায়টোক ব্যয় পূৰণ কৰাৰ বাবে কেতিয়া উপাৰ্জন পৰ্যাপ্ত হ'ব আৰু কোম্পানীটোৱে কেতিয়া বাহ্যিক উৎসৰ পৰা বিত্ত বিচাৰিব লাগিব নিৰ্ধাৰণ কৰাত সহায় কৰে।\nচৰ্তসাপেক্ষ বাজেট - ই হৈছে উত্থান-পতন হোৱা উপাৰ্জন, অধিক পৰিমাণৰ স্থিৰ ব্যয়, বা ডুবন্ত ব্যয়ৰ (Sunk Cost) ওপৰত নিৰ্ভৰ কৰি উপাৰ্জন কৰা কোম্পানী, অলাভকাৰী সংগঠন আৰু বেচৰকাৰী সংগঠনসমূহৰ বাবে প্ৰস্তুত কৰা এক বাজেট পদ্ধতি।\nমাৰ্কেটিং বাজেট– সামগ্ৰী বা সেৱাৰ বজজ্ৰীকৰনৰ বাবে প্ৰচাৰ, বিজ্ঞাপন আৰু জনসম্পৰ্কৰ বাবে প্ৰয়োজনীয় পুঁজিৰ এক বাজেট।\nপ্ৰকল্প বাজেট– এটা নিৰ্দিষ্ট কোম্পানী প্ৰকল্পৰ সৈতে সম্পৰ্কিত ব্যয়ৰ বাজেট। এই ব্যয়বোৰৰ ভিতৰত আছে শ্ৰম, সামগ্ৰী, আৰু অন্যান্য সম্পৰ্কিত ব্যয়।\nব্যয় বাজেট' – বিভিন্নধৰণৰ ব্যয়ৰ বাজেট ইয়াত অন্তৰ্ভুক্ত কৰা হয়।\nনমনীয়তা বাজেট– ইয়াক স্থিৰ ব্যয়ৰ বাবে প্ৰস্তুত কৰা হয় আৰু পৰিৱৰ্তনশীল ব্যয়ৰ বাবে প্ৰতিটো কাৰ্যকলাপৰ পৰিমাপত পৰিৱৰ্তনশীল হাৰ নিৰ্ধাৰণ কৰা হয়।\nবিনিয়োগ বাজেট– ইয়াৰ যোগেদি পৰিচালনা শাখাৰ সিদ্ধান্তৰ ওপৰত ৰ্নিৰ্ভৰ কৰি কিছুমান ব্যয়ৰ বাবে সৰ্বাধিক পৰিমাণ নিৰ্ধাৰণ কৰা হয়।\nপ্ৰদৰ্শন বাজেট– ইয়াক বেছিভাগ সংগঠন আৰু উন্নয়নমূলক কাৰ্যকলাপৰ সৈতে জড়িত মন্ত্ৰালয়ে ব্যৱহাৰ কৰে। বাজেটৰ এই প্ৰক্ৰিয়াটোৱে অন্তিম ফলাফলসমূহ বিবেচনা কৰে।\nশূন্য আধাৰিত বাজেট' – একপ্ৰকাৰৰ বাজেট য'ত বাজেটত যোগ দিয়া প্ৰতিটো সামগ্ৰীৰ অনুমোদনৰ প্ৰয়োজন হয় আৰু আগৰ বছৰৰ বাজেটৰ পৰা কোনো সামগ্ৰী যোগ কৰা নহয় নহয়। যেতিয়া সীমিত সম্পদবোৰ সাৱধানে আৰু নিৰপেক্ষভাৱে আৱণ্টন কৰিব লাগে তেতিয়া এই ধৰণৰ বাজেটৰ এক স্পষ্ট সুবিধা আছে। শূন্য আধাৰিত বাজেট তৈয়াৰ কৰিবলৈ অধিক সময় লাগে কিয়নো বাজেটৰ সকলো অংশ পৰিচালনা শাখাৰ দ্বাৰা পুনৰীক্ষণ কৰা প্ৰয়োজন।\nব্যক্তিগত বাজেট– নিজৰ বাবে বা ঘৰৰ বাবে ব্যয়ৰ ওপৰত গুৰুত্ব দিয়া বাজেট প্ৰকাৰত সাধাৰণতে বাজেটৰ উপাৰ্জন অন্তৰ্ভুক্ত হৈ থাকে।\n↑ "CIMA Official Terminology". http://www1.cimaglobal.com/Documents/ImportedDocuments/cig_tg_budgeting_mar08.pdf.\n↑ বাজেট, p. 8, গুগুল বুকচ্‌ত\n↑ "Budget Meaning in the Cambridge English Dictionary". https://dictionary.cambridge.org/dictionary/english/budget। আহৰণ কৰা হৈছে: 2021-02-25.\n↑ Budget Analysts, Bureau of Labor Statistics\n"https://as.wikipedia.org/w/index.php?title=বাজেট&oldid=289392"ৰ পৰা অনা হৈছে\nএই পৃষ্ঠাখন ০২ আগষ্ট, ২০২১ তাৰিখে ১৬:৪৩ বজাত অন্তিম সংশোধন কৰা হৈছিল।


Jer9| AsmULB | STEP | মোৰ মূৰ জলময়, আৰু মোৰ চকু দুটা চকু-লোৰ ভুমুকস্বৰূপ হোৱা হ’লে! কেনে ভাল আছিল, অহ, মোৰ জাতিস্বৰূপা জীয়াৰীৰ হত হোৱাসকলৰ বাবে দিনে ৰাতিয়ে ক্রন্দন কৰিব পাৰিলোহেতেন।\n1মোৰ মূৰ জলময়, আৰু মোৰ চকু দুটা চকু-লোৰ ভুমুকস্বৰূপ হোৱা হ’লে!\nকেনে ভাল আছিল, অহ, মোৰ জাতিস্বৰূপা জীয়াৰীৰ হত হোৱাসকলৰ বাবে দিনে ৰাতিয়ে ক্রন্দন কৰিব পাৰিলোহেতেন।\n2অহ, মোৰ জাতি এৰি তেওঁলোকৰ পৰা আঁতৰি যাবৰ বাবে, অৰণ্যত পথিকসকলৰৰ ৰাতি থকা ঠাই মোৰ হোৱা হ’লে কেনে ভাল আছিল!\nকিয়নো তেওঁলোক সকলোৱেই ব্যভিচাৰী, বিশ্বাস-ঘাতক লোকৰ সমাজ।\n3আৰু তেওঁলোকে নিজৰ জিভাৰূপ ধনুত নিজৰ মিছা কথাস্বৰূপ বাণ জোৰে, আৰু দেশত পৰাক্ৰমী হয়, কিন্তু সত্যৰ বাবে নহয়।\nকিয়নো তেওঁলোকে এক দুষ্টতাৰ পৰা আন দুষ্টতালৈ আগ বাঢ়ি যায় আৰু যিহোৱাই কৈছে, তেওঁলোকে মোক হ’লে নাজানে।\n4তোমালোক প্ৰতিজনে নিজ নিজ ওচৰ-চুবুৰীয়াৰ বিষয়ে সাৱধান হোৱা, আৰু কোনো ভাইক বিশ্বাস নকৰিবা;\nকিয়নো প্ৰতিজন ভায়ে সম্পূৰ্ণকৈ ঠগায় আৰু প্ৰতিজন চুবুৰীয়াই কথা চৰ্চ্চি ফুৰে।\n5আৰু প্ৰতিজনে নিজ নিজ ওচৰ-চুবুৰীয়াক প্ৰবঞ্চনা কৰে, সত্য নহয়;\nতেওঁলোকে মিছা কথা কবলৈ নিজ নিজ জিভাক শিকালে; তেওঁলোকে অপৰাধ কৰি নিজকে নিজে ভাগৰ লগায়।\n6তোমাৰ বসতিৰ ঠাই ছলৰ মাজত আছে; যিহোৱাই কৈছে, তেওঁলোকে ছলৰ কাৰণে মোক জানিবলৈ অমান্তি হয়।\n7এই হেতুকে বাহিনীসকলৰ যিহোৱাই এই কথা কৈছে: চোৱা, মই তেওঁলোকক গলাই পৰীক্ষা কৰিম আৰু নিৰীক্ষণ কৰিম;\nকিয়নো মোৰ জাতিস্বৰূপা জীয়াৰীৰ কাৰণে মই আন কি কৰিব পাৰোঁ?\n8তেওঁলোকৰ জিভা প্ৰাণনাশক বাণস্বৰূপ, সেয়ে ছলৰ কথা কয়;\nতেওঁলোক প্ৰতিজনে মুখেৰে ওচৰ-চুবুৰীয়াৰ লগত শান্তিৰ কথা কয়, কিন্তু অন্তৰত তাৰ বাবে খাপ দি থাকে।\n9যিহোৱাই কৈছে, মই তেওঁলোকক এইবোৰৰ কাৰণে দণ্ড নিদিম নে?\nমোৰ প্ৰাণে এনে জাতিৰ প্ৰতিকাৰ নাসাধিব নে?\n10মই পৰ্ব্বতবোৰৰ কাৰণে ক্ৰন্দন আৰু হাহাঁকাৰ কৰিম, আৰু অৰণ্যৰ চৰণীয়া ঠাইৰ কাৰণে বিলাপ কৰিম।\nকিয়নো সেইবোৰৰ মাজেদি কোনেও যাব নোৱাৰাকৈ সেইবোৰ দগ্ধ হ’ল, পশুৰ মাত তাত শুনা নাযায়, আকাশৰ চৰাইবোৰ আৰু পশুবোৰো পলাই গুচি গ’ল।\n11মই যিৰূচালেমক ভগ্নৰাশি, শিয়ালৰ বাসস্থান কৰিম।\nআৰু মই যিহূদাৰ নগৰবোৰ নিবাসী-শূন্য ধ্বংসস্থান কৰিম।\n12সেই সকলো বুজিব পৰা কোন জ্ঞানী লোক আছে? আৰু তাক প্ৰকাশ কৰিবৰ বাবে যিহোৱাই যাৰ আগত নিজ মুখে কৈছিল?\nএনে কোন মানুহ আছে? এই দেশৰ মাজেদি কোনেও যাব নোৱাৰাকৈ এয়ে কিয় বিনষ্ট আৰু মৰুভুমিৰ নিচিনা দগ্ধ হল?\n13যিহোৱাই কৈছে, ‘কাৰণ এই, মই তেওঁলোকৰ আগত স্থাপৰ কৰা মোৰ ব্যৱস্থা তেওঁলোকে ত্যাগ কৰিলে, আৰু মোৰ বাক্যলৈ কাণ নিদিলে, বা তাত নচলিলে। 14কিন্তু নিজ মনৰ কঠিনতা অনুসাৰে আৰু তেওঁলোকৰ পূৰ্ব্ব–পুৰুষসকলে তেওঁলোকক শিকোৱা বাল দেৱতাবোৰৰ পাছত চলিলে।\n15এই হেতুকে ইস্ৰায়েলৰ ঈশ্বৰ বাহিনীসকলৰ যিহোৱাই এই কথা কৈছে: চোৱা, মই এই লোকসকলক নাগ্দানা ভোজন কৰোৱাম, আৰু বিহ গছৰ ৰস পান কৰোৱাম। 16তেওঁলোকে বা তেওঁলোকৰ পূৰ্ব্ব-পুৰুষসকলে নজনা জাতিসকলৰ মাজত মই তেওঁলোকক ছিন্ন-ভিন্ন কৰিম; আৰু মই তেওঁলোকক সংহাৰ নকৰোঁমানলৈকে, তেওঁলোকৰ পাছে পাছে তৰোৱাল পঠিয়াম।\n17বাহিনীসকলৰ যিহোৱাই এই কথা কৈছে: তোমালোকে বিবেচনা কৰা;\nবিলাপ-কাৰিণীহঁতক মাতা, তেওঁলোক আহক; বিলাপ কৰাত নিপুণ মহিলাসকলৰ ওচৰলৈ মানুহ পঠিওৱা, তেওঁলোক আহক।\n18তেওঁলোকে খৰকৈ আহি আমাৰ কাৰণে হাহাঁকাৰ কৰ’ক,\nযাতে চকু-লোত আমাৰ চকু উটি যাবৰ বাবে, আৰু আমাৰ চকুৰ পিৰঠিয়েদি বেগেৰে পানী ওলাই যায়।\n19কিয়নো চিয়োনৰ পৰা হাহাঁকাৰ শব্দ শুনা গৈছে, আমি কেনে বিনষ্ট হ’লোঁ!\nআমি দেশ ত্যগ কৰা বাবে, তেওঁলোকে আমাৰ নিবাসবোৰ ভাঙি পেলোৱাৰ কাৰণে আমি অতি ব্যাকুল হ’লোঁ।\n20তথাপি হে মহিলাসকল, যিহোৱাৰ বাক্য শুনা: আৰু তোমালোকৰ কাৰণে তেওঁৰ মুখৰ বাক্য মনোযোগেৰে গ্ৰহণ কৰা।\nআৰু তোমালোকে নিজ নিজ জীয়েৰাসকলক হাহাঁকাৰ কৰিবলৈ শিক্ষা দিয়া, আৰু তোমালোক প্ৰত্যেকে নিজ নিজ ওচৰ-চুবুৰীয়াক বিলাপ কৰিবলৈ শিকোৱা।\n21কিয়নো মৃত্যুৱে বাহিৰত লৰাহঁত আৰু চকত ডেকাসকল উচ্চন্ন কৰিলে।\nখিড়িকীয়েদি উঠি আমাৰ অট্ৰালিকাবোৰত সোমাল।\n22তুমি কোৱা, যিহোৱাই এইদৰে কৈছে: লোকসকলৰ শৱ সাৰৰ দৰে পৰি থাকিব,\nআৰু দাওঁতাৰ পাছত এৰি যোৱা মুঠিৰ দৰেই পথাৰত পৰি থাকিব; কোনেও সেইবোৰ নোগোটাব।\nযিহোৱা-বিষয়ক জ্ঞানৰ প্রাধান্যতা আৰু দেৱপূজাঁৰ মূৰ্খতা।\n23যিহোৱাই এই কথা কৈছে: জ্ঞানীয়ে নিজ জ্ঞানত গৌৰৱ নকৰক,\nবীৰে নিজ পৰাক্ৰমত, আৰু ধনীয়ে নিজ ধনত গৌৰৱ নকৰক।\n24কিন্তু যি জনে গৌৰৱ কৰে, তেওঁ ইয়াতহে গৌৰৱ কৰে, যে, তেওঁ মোৰ বিষয়ে বুজে আৰু জানে,\nযে মই পৃথিৱীত দয়া, বিচাৰ আৰু ধাৰ্ম্মিকতা সিদ্ধ কৰোঁতা যিহোৱা; কিয়নো এইবোৰত মই সন্তুক পাওঁ, ইয়াক যিহোৱাই কৈছে।\n25যিহোৱাই কৈছে, চোৱা, এনে দিন আহিছে, যে, সেই দিনা মই চুন্নৎ হোৱাসকলক অচুন্নৎ বুলি দণ্ড দিম। মই মিচৰ, যিহূদা, ইদোম, অম্মোনৰ সন্তানসকল, মোৱাৱ আৰু কুমৰ গুড়িত ডাঢ়ি-চুলি কটা অৰণ্য-নিবাসী লোকসকলক দণ্ড দিম। কিয়নো সেই আটাই জাতিসকল অচুন্নৎ, আৰু ইস্ৰায়েলৰ গোটেই বংশ হৃদয়ত অচুন্নৎ’।”


বুমেৰাং – মুনিমন্ত শইকীয়া – ফটাঢোল\nবুমেৰাং – মুনিমন্ত শইকীয়া\nশইকীয়াদাহঁতৰ অফিছৰ চতুৰ্থ বৰ্গৰ কৰ্মচাৰী বাবুল। স্বভাৱত নির্জু। সেই সৰলতাৰ সুযােগ লয় শইকীয়া, বৰুৱা, চৌধুৰী আদি অফিছৰ উচ্চ পর্যায়ৰ বিষয়াসকলে। শইকীয়াদা এনেও বমফোচ, বাৰেচহু কথাৰ ভঁৰাল। তেওঁলােকৰ বিশেষকৈ শইকীয়াদাৰ বমফোচ, ওফাইডাং মৰা কথাবােৰ বাবুলে হাতত সাৰে ভৰিত সাৰে আগুৱাই গৈ অলপ আঁৰ লৈ শুনি থাকে। কথাবােৰ সঁচা বুলিও বিশ্বাস কৰে। ঘৰত গৈ নিজৰ পৰিবাৰৰ আগত বিৱৰি কয়গৈ।\nপৰিবাৰে সেইবােৰ শুনি চুই কিলাবলৈহে বাকী ৰয় গৈ। শইকীয়াহঁতে এয়া জানে। বাবুলে যে কথাবােৰ কাণ দি শুনি আছে সেয়া শইকীয়াদাহঁতে জানে যদিও নজনা বা নেদেখা ভাৱ এটা দেখুৱাই থাকে।\nআজি অফিছৰ লগৰীয়া এজনৰ প্রমােচন উপলক্ষে ডাঙৰ খানা এটা ঠিক কৰিছে চহৰৰ আটাইতকৈ দামী হােটেলখনত। বিয়লি অফিছ ছুটীত বাহিৰে বাহিৰে সকলাে তালৈ যাবগৈ। শইকীয়াদাৰহে প্রব্লেম এটা চলি আছে যােৱা তিনিদিন ধৰি। আউটগয়িং নাই, ইনকামিং নিয়ম মাফিক চলি আছে অৱশ্যে। মেল কিছুমানহে যায়। তেনেকৈয়ে কৈছিলগৈ ডাক্টৰক। ঔষধ দিলে, কাম হ’লে একো হােৱা নাই। এইবােৰ কথাকে বৰুৱা, চৌধুৰীহঁতৰ আগত কৈ আছিল শইকীয়াই। চুচুক চামাককৈ আহি শুনি আছিল বাবুলে।\n-“তেনেহলে বৰ অসুবিধা হ’ব দেখােন। আপুনি নগ’লেতাে নহ’ব শইকীয়া দা।”- বৰুৱাৰ কণ্ঠস্বৰ সেয়া।\n-“এৰা, কিবা এটাতাে কৰিবই লাগিব। দুর্গন্ধ হ’লে সকলােৱে নাক কোঁচাব নহয়।” – শইকীয়াৰ চিন্তিত উত্তৰ।\nচৌধুৰীয়ে এইবাৰ মাত দিলে -“বাবুলকে পঠাই কিবা ডিঅ’ৰেণ্ট এটাকে অনাই ফচ-ফচকৈ য’তে ত’তে মাৰি\nলওক। চব থিক হৈ যাব।” কৈয়েই চিঞৰিলে -“ঐ বাবুল, সােনকালে এইফালে আহচোন।” দুৱাৰৰ আঁৰৰ পৰা\nবাবুল ওলাই আহিল। শইকীয়াই পকেটৰ পৰা টকা উলিয়াই ভাল ডিঅ’ডৰেণ্ট এটা সােনকালে আনিবলৈ দিলে তাক। -“পিছে কি খাইছিলেনাে আপুনি ? এনে হ’ল যে?” বৰুৱাই সুধিলে।\nবাবুলৰ চুচুক চামাক দেখি শইকীয়াৰ দুষ্ট বুদ্ধিয়ে উক দিলে। তেওঁ জানে যে কথাখিনি নুশুনাকৈ বাবুল যে নাযায় সেয়া খাটাং।\nআৰম্ভ কৰিলে শইকীয়াই – “এঃ নক’বা দিয়া, তােমালােকে দেখোন জানায়ে যােৱা সপ্তাহত মই ছুটীত আছিলােঁ। ছুটী কটালােঁগৈ একেবাৰে দক্ষিণ আফ্রিকাৰ অটব্য জংঘলৰ মাজত। ওখ ওখ গছ, বেলি নেদেখিয়েই। দিনতেই আন্ধাৰ। পানী পাবলৈ নাই, পিয়াঁহত আতুৰ। উপাই নাপাই নিজে মুতি তাকে পান কৰিছােঁ। তেনেকুৱাতে দেখিলােঁ জন্তুবিলাকৰ কিবা হেনাে আন্দোলন চলিছে। লাইন পাতি হাতী, গড়, বাঘ-সিংহ আদি জন্তুবােৰে নিজা মাতেৰে চিঞৰি চিঞৰি শ্ল’গান দি গৈছে। শাৰীৰ শেষৰ পিনে গৈ ময়াে সমদলত যােগ দিলােঁগৈ। কিছুদূৰ আগবাঢ়ি গৈ অৱশেষত এই আন্দোলনৰ ফটো লােৱা টিভি সাংবাদিকসকলক লগ পালােঁ বুলিহে ৰক্ষা। নহ’লে ক’ত সােমাই\nমৰিলােঁগৈহেঁতেন ক’ব নােৱাৰােঁ।”\n-“আপুনি ক’ত, কি খাই আউটগয়িং নােহােৱা হ’ল সেইটো কওক।” -অধৈৰ্য হৈ চৌধুৰীয়ে ক’লে।\n-“তােমালােকৰ এইবােৰ কথাকে মই বেয়া পাওঁ। অলপ ধৈৰ্য্য ধৰি শুনাচোন, কৈ আছােঁ নহয়।” – শইকীয়াদাৰ খং\n-“আপুনি দেখােন পৰহিহে অফিছত জইন কৰিছেহি। খােৱাৰ প্রব্লেমটো ইয়াতেই হৈছে নেকি?”- বৰুৱাৰ মন্তব্য।\nশইকীয়াদাৰ ঠেহ লাগিল।\nক’লে -“এনেকৈ টেপেচ টেপেচকৈ মাতি থাকিলে হ’লে মই নকওঁ দেই।” বৰুৱা-চৌধুৰীয়ে অলপ তেল মাৰি ক’লে -“নহয়, শইকীয়াদা, আমিনাে আৰু ক’ত এই চুকটো এৰি ওলাব পাৰিছােঁ।\nযি পাৰিছে আপুনিয়েইহে, সেয়েহে শুনিবলৈ অধৈৰ্য্য হৈছােঁ।\n-“বাৰু শুনা তেনেহ’লে।”- আৰম্ভ কৰিলে শইকীয়াদাই -“বুইছা, দক্ষিণ আফ্রিকাত মানুহৰ অসুখ হ’লে ভেটেৰিনেৰী ফার্মেচীৰ ঔষধবােৰহে ব্যৱহাৰ কৰে। জন্তুৰ চাইজ আৰু মানুহটোৰ চাইজৰ তুলনা কৰি কেতিয়াবা এটা টেবলেট, কেতিয়াবা আধা এনেকৈহে খুৱায়। সেই ঔষধতহে ৰােগ নিৰাময় হয়। বৰ আচৰিত নহয়নে? জংঘলীয়া জ্বৰ\nহােৱাত মােকো সেই ঔষধেই দিছিল, একে পালিতেই বেমাৰ শেষ।”\n-“আপুনি কি খাইছিল সেইটো কওক।”- অধৈৰ্য বৰুৱা-চৌধুৰী দুয়াে।\n-“কৈছােঁ ৰ’বা, তােমালােকৰ অলপো ধৈৰ্য্য নাইহে। দক্ষিণ আফ্রিকাৰ এ.টি.এম কিটাৰ কথা তােমালােকক আগতে\nকৈ ল’ব লাগিব। আমাৰ ইয়াত এ.টি.এমত টকাহে ওলায়, তাত যি বিচাৰা সকলাে ওলায়।”- গিলাছৰ পানী এঘােঁট পি ল’লে শইকীয়াই।\n-“সেইটো কেনেকৈ সম্ভৱ হ’ব পাৰে?”- অবিশ্বাসৰ ভংগীত ক’লে বৰুৱাই।\n-“বিশ্বাস নকৰা যদি শুনিব নালাগে যােৱা। নকওঁ আৰু।” শইকীয়াদাৰ আকৌ ঠেহ লাগিল।\nআটাইৰে কাবৌ-কোকালিত পুনৰ আৰম্ভ কৰিলে শইকীয়াদাই -“শুনা তেনেহ’লে তাত বিধে বিধে এ.টি.এম মেচিন আছে। মই ভেজিটেবল এ.টি.এমটোৰ ওচৰ পাই চুইচ টিপিলােঁ। এখন মেনু সদৃশ কার্ড ওলাল পৰ্দাত। যি বিচাৰা তাতে ক্লিক কৰিলেই হ’ল। মেনুত চজিনা ঠাৰি দেখি লােভ লাগিল। আবতৰীয়া পাচলি, ক্লিক কৰিলােঁ। পিচে কি হ’ব ফুটাটোৰে ওলাওঁতে বােধহয় পথালি দি ধৰিছিল নেকি, টুকুৰা হৈ হে ওলাল ঠাৰিবােৰ। বগা সৰিয়হৰ লগত খাম বুলি তাত ক্লিক কৰিলােঁ। ওলাল ঠিকেই, পিছে তাৰ সৰিয়হবােৰ দেখােন একোটা মাটিমাহৰ সমান। সেয়া খাই থাকোঁতেইতাে বিমানৰ সময় মিছ কৰি একেবাৰে শেষ মুহূর্তত দৌৰি দৌৰি গৈ জাহাজৰ চকা সংযােগী\nধূৰালত থাপ মাৰি ধৰি ওলমি আহিহে গুৱাহাটী পালােঁহি। সেই চজিনা ঠাৰিৰেই ক্রিয়া হ’ব চাগে। এতিয়া ব’লা,\nকামত ধৰােঁগৈ, দেৰীয়েই হৈছে।”\nঅফিছ ছুটীত বাবুলে শইকীয়াদাক ডিঅ’ডৰেণ্টৰ লগতে টেবলেট এটাও দিলে। ক’লে -“ছাৰ, আপােনাৰ যি ঠিলা মাৰিছে ই খুলিবই। নিশ্চিন্ত মনেৰে আপুনি গিলি দিয়ক।” পানীত পৰা মানুহে খেৰ কূটাকে আঁকোৱালি লােৱাৰ দৰে শইকীয়াদাইও টেবলেটটো ল’লে। বাবুলে ভাবিলে -“টেবলেটটোৰ চাৰিভাগৰ এভাগ টুকুৰাটোৱে নিশ্চয় ঠিলা খুলিব। হাতীৰ কঞ্চট্ৰিপেছন টেবলেট এটাৰ চাৰিভাগৰ এভাগ সেয়া।\nবিলাসী হােটেলৰ পঞ্চম মহলাৰ খােৱাৰ টেবুলত বহাতে শইকীয়াদাৰ ঔষধটোৰ কথা মনত পৰিল। আহাৰ খােৱাৰ আগে আগে একো নােচোৱাকৈ কাগজৰ নুৰাটো খুলি টেবলেটটো গিলি দিলে। সকলােৱে খাই উঠি গ’ল। লুভীয়া শইকীয়াদা উঠে মানে লগৰবােৰ সকলাে গৈ তল পালেগৈ। বেছিনত হাত-মুখ ধুই থাকোঁতে শইকীয়াদাৰ পেটটোত ঘােঁৰােককৈ শব্দ এটা হ’ল। তাৰ পিছত লৰালৰি। আহোঁতে তলত চতুর্থ বৰ্গৰ লােকসকলৰ বাবে থকা শৌচালয় এটা দেখি আহিছিল শইকীয়াই। বেছিনত পােৱা মগটো লৈ শইকীয়াদা পােনছাটেই লিফ্টত উঠিল। চকুৰে ধোঁৱা-কোঁৱা দেখিলে। তলত বৰুৱা, চৌধুৰী সমন্বিতে অফিছৰ কৰ্মচাৰীসকল হাঁহি-খিকিন্দালিত ব্যস্ত। সেইবােৰ চোৱাৰ সময় নাই শইকীয়াদাৰ। হাতত মগটো লৈ চিধাই পােনাইছে। বৰুৱাৰ কৌতুক মিশ্রিত কণ্ঠ\n“কেইছা হ্যায় শইকীয়াদা? হাল-চাল কেইছা? ক্যা চল ৰহা হ্যায়। হামাৰায়হাতাে ফ’গ চল ৰহা হ্যায়।”\n“মগ চল ৰহা হ্যায়।”- বুলি কোঁ-কোঁৱাই শইকীয়াদাই সিফাললৈ পােনালে।\n« সাক্ষাৎকাৰ–শ্ৰীযুত দেৱব্ৰত দাসৰ সৈতে এখন্তেক\nঠেলাৰ নাম বাবাজি – নাজিয়া হাচান »\nমগ চল ৰাহা হাই তেন্তে


“মেক ইন অসম”ৰ সপোন আৰু কিছু প্ৰেৰণাদায়ক খবৰ — বিকাশপেডিয়া\nমূল পৃষ্ঠা / ই-প্ৰশাসন / ডিজিটেল ভাৰত / “মেক ইন অসম”ৰ সপোন আৰু কিছু প্ৰেৰণাদায়ক খবৰ\nভাৰতখনক অধিক সমৃদ্ধিশালী কৰি আগুৱাই নিয়াৰ বাবে নতুন চৰকাৰে ঘোষণা কৰা “মেক ইন ইণ্ডিয়া”, “ডিজিটেল ইণ্ডিয়া” আৰু “এক্ট ইষ্ট পলিচি”ৰ সুফল লাভ কৰি এখন উন্নত অংগৰাজ্যত পৰিণত হবলৈ বা কৰিবলৈ অসম সাজু হৈছেনে? ডঃ হীৰেন গোহাঁইদেৱে অসমীয়া সকলক এই সন্ধিক্ষণতে অসমীয়া জাতিটো বাচি থাকিবৰ বাবেই এক উৎপাদন নিৰ্ভৰ এক অপৰিহাৰ্য বিপ্লৱৰ বাবে আহ্বান জনাইছে। যিটো সময়ত দেশৰ মহাৰাষ্ট্ৰ, অন্ধ্ৰপ্ৰদেশকে ধৰি আন ৰাজ্য সমূহে এই ধ্বজবাহক অভিযানসমূহৰ সুফলেৰে নিজৰ ৰাজ্যক সমৃদ্ধ কৰিবৰ বাবে ৰাজ্যিক নীতি সমূহৰ সা-সলনি কৰিছে, দেশী-বিদেশী বিনিয়োগক আদৰণি জনাবৰ যো-জা কৰিছে আৰু ইয়াৰ বাবে বিশেষ সা-সুবিধা আগবঢ়াই, বিনিয়োগ লাভৰ নিৰ্দিষ্ট লক্ষ্যও ঘোষণা কৰিছে। সেই হিচাবত নিজৰ ৰাজনৈতিক স্বাৰ্থক সুৰক্ষা দিয়াৰ বাবেই অসমৰ ৰাজ্য চৰকাৰে মোডী চৰকাৰৰ পৰিকল্পনাবোৰৰ ক্ষেত্ৰত আওকণীয়া মনোভাৱ পোষণ কৰা দেখা গৈছে, যিটো ৰাজ্যখনৰ সামুহিক স্বাৰ্থৰ পৰিপন্থী ও অতিশয় উদ্বেগজনক।\nঅসমৰ আৰ্থ-সামাজিক ছবিখন উন্নত কৰাৰ বাবে ৰাজ্যখনৰ ঘৰুৱা উৎপাদন বৃদ্ধি কৰিবই লাগিব। ইয়াৰ বাবে “মেক ইন ইণ্ডিয়া”ৰ শ্লোগানৰ দৰেই “মেক ইন অসম”ৰ শ্লোগানক জনপ্ৰিয় কৰাৰ লগতে বাস্তৱায়িত কৰিব পাৰিব লাগিব আৰু ইয়াৰ নেতৃত্ব হাতে-কামে বহন কৰিব লাগিব সচেতন অসমীয়া সকলেই। এই ঘৰুৱা উৎপাদন বৃদ্ধিৰ কামতোত ব্যক্তিগত খণ্ড, ৰাজহুৱা খণ্ড, চৰকাৰী তথা দেশী-বিদেশী বিনিয়োগ এই আটাইকেইটা উপাদানকেই সমানে গুৰুত্ব দি আগুৱাই যাব লাগিব। তেহে সাৰ্বিক আৰু সংহত বিকাশৰ ধাৰণাটো সম্ভৱপৰ হব। একেদৰেই কুটীৰ শিল্প, ক্ষুদ্ৰ ও মজলীয়া উদ্যম গ্ৰহণ কৰিবলৈ ওলাই অহা উদ্যমী সকলক চৰকাৰে আগবঢ়োৱা সা-সুবিধা সমূহ সহজে উপলদ্ধ হোৱাটো সম্ভৱপৰ কৰিব লাগিব। স্বাৱলম্বনৰ উদ্যম সমূহক কেৱল ঋণ দিয়াৰ সলনি, অকালতে মৰহি যোৱাৰ পৰা ৰক্ষা কৰিবলৈ সঠিকভাৱে 'গজালিৰ পৰা বিশাল বৃক্ষৰ স্তৰ' পৰ্যন্ত বিশেষজ্ঞ সকলৰ প্ৰত্যক্ষ নজৰত “ইনকিউবেচন”ৰ পৰা নিজৰ শক্তিৰে আগুৱাব পৰা হোৱালৈ প্ৰতিপালনৰ বাবে ব্যৱস্থা কৰিব লাগিব। এই বিষয়টোত চৰকাৰী সংস্থাৰ লগতে দেশে-বিদেশ বিভিন্ন ক্ষেত্ৰত নিজৰ দক্ষতা প্ৰতিপন্ন কৰিবলৈ সক্ষম হোৱা অসমীয়া বিশেষজ্ঞ সকলেই আন অসমীয়া উদ্যমী সকলক পোহৰ দেখুওৱাবলৈ আগবাঢ়ি আহিব লাগিব। দেশ-বিদেশত থকা অসমীয়া এচোছিয়েন তথা সংস্থা সমূহে কেৱল বিহু-পূজাৰ আয়োজনতে পৰিসৰ সীমাবদ্ধ কৰি নাৰাখি এনে পৰামৰ্শমূলক সেৱাৰো আয়োজন কৰিবলৈ আহ্বান জনালো। বিশেষজ্ঞ অসমীয়াই মেণ্টৰ হিচাবে কোনো অসমীয়া উদ্যমক গাইডেন্স দি আগুৱাই নিবৰ বাবে নিজা গ্লোৱেল অভিজ্ঞতা ও দক্ষতাৰ স্থানীয় ব্যৱহাৰ আৰু স্বীকৃতি লাভৰ সুবিধা পালে নিশ্চয়কৈ নিজৰ মাতৃভূমিৰ প্ৰতি কিবা এটা কৰাৰ টান তথা দায়বদ্ধতা অনুভৱ কৰা বহুজনেই এইক্ষেত্ৰত আগুৱাই আহিবই, সেয়াও নিশ্চিত। মানৱ সম্পদক কুশল আৰু পাৰদৰ্শী হিচাবে গঢ় দি স্থানীয় পৰা আন্তঃৰাষ্ট্ৰীয় পৰ্যায়লৈ তৃতীয় পক্ষৰ সেৱা খণ্ডৰ বজাৰখনো দখল কৰিবলৈ লক্ষ্য স্থিৰ কৰাৰ প্ৰয়োজন আছে। একেদৰে মজলীয়া আৰু বৃহৎ উদ্যোগ স্থাপনৰ জৰিয়তে নিয়োগৰ বিশাল সম্ভাৱনা সৃষ্টি কৰিব লাগিব। ইয়াৰ বাবে অসমত উদ্যোগ স্থাপনৰ উপযুক্ত পৰিবেশ, নীতি, মাটি, সুৰক্ষা, কুশল মানৱসম্পদ আদিৰ নিশ্চিতি আমি আগবঢ়াব পাৰিব লাগিব। এইক্ষেত্ৰত সামাজিক সংস্থা, জাতীয় সংগঠন আৰু চৰকাৰৰ নিজা নিজা দ্বায়িত্ব আছে, যিবোৰ অসমক উন্নত ও বিকাশশীল ৰাজ্য কৰি গঢ়ি তোলাৰ স্বাৰ্থতে অন্তঃদ্বন্দ খৰিয়াল এৰিও পালন কৰাৰ সময় আজি আহি পৰিছে।\nচিৰাচৰিত প্ৰতিকূলতাৰো মাজতো নিজা উদ্যমী মানসিকতাৰ কৰ্ষণ কৰি বহু কেইজন অসমীয়াই অসমতে জিলিকি উঠিছে। তেওঁলোকৰ সু-কৰ্ম আৰু সাফল্যৰ সৰু খবৰেও আন আন সকলকো আগুৱাই যাবলৈ দিব পাৰে অনুপ্ৰেৰণা। প্ৰযুক্তিৰ ব্যৱহাৰৰ ক্ষেত্ৰত প্ৰথমেই নাম লব লাগিব বিদেশত উচ্চ শিক্ষা লভিও অসমতে উদ্যোগ স্থাপন কৰা উদ্যোগপতি অভিজিত বৰুৱাৰ নাম। “প্ৰীমিয়াৰ ক্ৰায়জেনিকচ” নামৰ উদ্যোগৰ জৰিয়তে উত্তৰ-পূৱৰ উদ্যোগ ক্ষেত্ৰখনত প্ৰয়োজনীয় গেছ, যেনে- তৈল ক্ষেত্ৰৰ বাবে নাইট্ৰ’জেন, হাস্পতালৰ বাবে অক্সিজেন, ৱেলণ্ডিঙৰ বাবে অক্সি-এচিটিলিন গেছৰ উৎপাদন কৰি বজাৰ দখল কৰিছে। উচ্চ প্ৰযুক্তিৰ ক্ৰায়জেনিক প্ৰক্ৰিয়াৰে সৃষ্ট তৰলীকৃত নাইট্ৰ’জেন বাবে প্ৰয়োজনীয় -৯৪ডিগ্ৰী চেলচিয়াছ তাপ-মাত্ৰাৰ উচ্চ-প্ৰযুক্তিৰ বাহন বিদেশৰ পৰা আনিও পৰিবহেনেৰে সেৱা আগবঢ়াইছে। গৃহভূমিত দালান সজোৱাত মগ্ন বহুতেই নাজানে যে ৱেল্ডিংত লগা প্ৰতিটো চিলিণ্ডাৰ তথা হাস্পতালত অত্যাৱশ্যকীয় অক্সিজেনকন যোগাই থকা ব্যক্তিজনো এগৰাকী খাটি অসমীয়াই! উল্লেখযোগ্য যে বৰুৱাদেৱে উত্তৰ-পূৱ ভাৰতৰ উদ্যোগী সকলৰ সংস্থা “ফাইনাৰ”ৰো সভাপতিৰ পদ অলংকৃত কৰাৰ লগতে দেশৰ বিভিন্ন প্ৰান্তৰ এনেকুৱা ব্যতিক্ৰমী উদ্যোগীৰ সফলতাৰ কাহিনী লিখা ৰশ্মি বানচালৰ গ্ৰন্থতো স্থান পাবলৈ সক্ষম হৈছে।\nযোৰহাট আৰু অসম অভিযান্ত্ৰিক মহাবিদ্যালয়তে পঢ়ি পাছলৈ আই.আই.এম, ইন্দোৰ আৰু আই.বি.এছ হায়দৰাবাদত ব্যৱস্থাপনাৰ শিক্ষা লোৱা তিনিজন অসমীয়া ডেকাই প্ৰতিষ্ঠিত চাকৰি ত্যাগ কৰি গুৱাহাটীত গঢ়ি তুলিছে আৰোহন ফুডছ। বিজ্ঞানসন্মতভাৱে গাহৰিৰ মঙহ উৎপাদন তথা সংশ্লেষিত খাদ্যৰ ৰূপত চ’ছেজ, হেম, বেকন আদিৰে উত্তৰ-পূৱৰ লগতে দিল্লী, পাঞ্জাৱ, হাৰিয়ানাৰৰ উপৰি নেপাল, ভূটান, দক্ষিণ এছিয়াৰ বিভিন্ন দেশ সমূহত বজাৰ দখল কৰিবলৈ মন বান্ধিছে। ৰাণাপ্ৰতাপ ব্ৰহ্ম, অৰিন্দম হাজৰিকা আৰু অনাবিল গোস্বামীয়ে বিষয়টোত বিস্তৃত গৱেষণা, বিক্ৰীৰ কৌশলগত পৰিকল্পনা আদিৰে এই উদ্যমলৈ এঞ্জেল ইনভেষ্টৰ হিচাবে মুম্বাইৰ অ’মনিভৰ পাৰ্টনাৰচৰ পৰা প্ৰায় ৬কোটি টকাৰ বিনিয়োগ লভিবলৈ সক্ষম হৈ ৰাষ্ট্ৰীয় সংবাদপত্ৰত উত্তৰ-পূৱৰ সম্ভাৱনাপূৰ্ণ “ষ্টাৰ্ট-আপ” হিচাবে প্ৰচাৰ লাভ কৰিছে। উচ্চ শিক্ষিতৰ এনে উদ্যমেও পৰম্পৰাগত ভাৱে পশুপালন কৰা সাধাৰণ ৰাইজকো নিশ্চয়কৈ প্ৰেৰণা যোগাব।\nগুৱাহাটীৰ অঞ্জনজ্যোতি ভট্টাচাৰ্যই অভিযন্তা হৈয়ো চাকৰি নকৰি গঢ়ি তোলা “এনজিবি” চোলাৰ ব্ৰেণ্ড আৰু “লোহিত গেঞ্জী”ৰ বিষয়ে চাগৈ আনকি জাতীয় সংগঠনৰ নেতা সকলো বেছিভাগেই অৱগত নহয়। সেৱাখণ্ডতো ভট্টাচাৰ্যই প্ৰশিক্ষণেৰে মানৱসম্পদ গঢ়াৰ ক্ষেত্ৰত অগ্ৰণী ভূমিকা পালন কৰাৰ ফলতে অসমীয়া ভাষাত এয়াৰটেল, এয়াৰচেল আদিৰ কল চেণ্টাৰ সমূহ গঢ় লৈ উঠাটো সম্ভৱপৰ হৈছে। অসমৰ মাজুলী পৰ্যন্ত প্ৰায় ১৫০টা কম্পিউটাৰ প্ৰশিক্ষণ কেন্দ্ৰ প্ৰতিষ্ঠা কৰা দীপাংকৰ দত্তও এগৰাকী অসমীয়াই। গুৱাহাটীত অপৰাধ নিয়ন্ত্ৰণৰ বাবে পুলিচ তথা ৰাইজৰ মাজত তথ্য-প্ৰযু্ক্তিৰে সংযোগ ঘটাই সহায় কৰাৰ বাবে http://crimatrix.com যোগে এখন মঞ্চ দিছে ‘গ্ল’মাইণ্ডচ চফটৱেৰ’ৰ প্ৰতিষ্ঠাতা প্ৰতিষ্ঠাপক তথা কম্পিউটাৰ অভিযন্তা চৰফৰাজ হাছান আৰু চাইফুৰ ৰহমানে। ইয়াৰ দ্বাৰা বাইক বা বাহন চুৰিৰ ক্ষেত্ৰত এচ-এম-এচ যোগে তাৎক্ষণিক ভাৱে অভিযোগ দাখিল তথা ইয়াৰ খবৰ আৰক্ষী নেটৱৰ্কত প্ৰচাৰ কৰাৰ ব্যৱস্থা কৰা হৈছে। প্ৰতিখন হোটেলৰ অতিথিৰ তালিকাও এতিয়া অনলাইনত দাখিল কৰা সুবিধাৰে অসম আৰক্ষীয়ে এই ৱেবচাইটৰ জৰিয়তে তথ্য-প্ৰযুক্তিৰে অপৰাধ পৰ্যবেক্ষণৰ ব্যৱস্থা কৰিব পাৰিছে। তাতোকৈ ডাঙৰ কথা যে এই স্থানীয় “তথ্য-প্ৰযুক্তিগত সমাধান”য়ে কেন্দ্ৰীয় চৰকাৰে ২০০০কোটি টকা বিনিয়োগ কৰা চি.চি.টি.এন.এছ (Crime and Criminal Tracking Network & Systems)ৰ সৈতেও প্ৰতিদ্বন্দিতা আগবঢ়াবলৈ সক্ষম হৈছে। আধুনিক ছপা-বন্ধা কামেৰে জিলিক উঠা ভৱানী গ্ৰাফিকচে উত্তৰ-পূৱৰ প্ৰায়বোৰ ৰাজ্যৰ চৰকাৰী বেচৰকাৰী কাম আকৰ্ষিত কৰাৰ লগতে গুৱাহাটীৰে জেনেচিচ নামৰ প্ৰতিষ্ঠানেও বিদেশৰ গ্ৰন্থও সুলভ মূল্যত ছপা কৰিবলৈ কাম পোৱাৰ কথাও বাতৰি কাকতত পঢ়িবলৈ পাইছো। আনকি, ধেমাজিতে চাৰি-ৰঙী ছপাশাল প্ৰতিষ্ঠা কৰি কিৰণ প্ৰকাশনৰ নৱ কলিতাই ২৫০খনতকৈ অধিক গ্ৰন্থ প্ৰকাশ কৰি উলিয়াই উত্তৰ-পূৱ গ্ৰন্থমেলাৰ শ্ৰেষ্ঠ বিপনীৰ সন্মান পৰ্যন্ত লাভ কৰিছে। অসম সাহিত্য সভাৰ বিশাল বিশ্বকোষৰ “ইতিহাস” খণ্ডৰ ছপা-বন্ধা কৰিবলৈ পোৱাটোও একাষৰীয়া মফচলীয় নগৰ এখনৰ উদ্যমী এজনৰ বাবে ব্যতিক্ৰমী সফলতাই নহয়নে?\nউদ্ধৱ ভৰালীদেৱৰ স্বীকৃতিপ্ৰাপ্ত উদ্ভাৱন সমূহ, কম খৰচী আৰু সাধাৰণ মানুহৰ ব্যৱহাৰ যোগ্য আহিলাসমূহক উৎপাদনক মূলক যন্ত্ৰ হিচাবে জনসাধাৰণে ব্যাপক হাৰত ব্যৱহাৰ কৰাৰ প্ৰয়োজন আছে। জৈৱিক চাহ নিজে খেতিয়কে নিলাম কেন্দ্ৰত বিক্ৰী কৰি উচ্চ হাৰৰ দাম পোৱাৰ ভাল খবৰটোৰ লগতে ভৰালীদেৱৰ কম বিনিয়োগৰ চাহ ফেক্টৰীটোৰ আৰ্হিও ব্যৱসায়ীক ভাৱে ক্ষুদ্ৰ চাহ-ব্যৱসায়ী সংস্থা সমূহে আদৰি লোৱাৰ প্ৰয়োজন আছে। যোৰহাটৰ অসম কৃষি বিশ্ব বিদ্যালয়ৰ গাড়ীচালক ৰূপে কৰ্মৰত ভগৱান বৰুৱাই ভীমকলৰ গছৰ পৰা ছ’ডিয়াম বাইকাৰ্বনেট আৰু অৰ্গেনিক পটাছ বনোৱাৰ প্ৰক্ৰিয়া উদ্ভাৱন কৰি দেখুৱাইছে। আনকি এই দুবিধ ঔদ্যোগিক কেঁচামালৰ ওপৰি এজোপা ভীমকলৰ পৰাই মধুনাৰ আছাৰ সহ মুঠ ওঠৰ হাজাৰ টকা পৰ্যন্ত আহৰণৰ বাবে সাধনাৰে দেখুৱাইছে নতুন পথ। একেদৰেই গোগামুখৰ প্ৰণৱজ্যোতি হাজৰিকাই ঝাৰখণ্ডত প্ৰশিক্ষণ লৈ আহি ১৭৫জোপা বনৰীয়া নৈ-পৰীয়া বগৰী গছত লা খেতি কৰি দুহেজাৰ টকা বিনিয়োগেৰে ছমাহতে লক্ষাধিক উপাৰ্জন কৰিব পৰাকৈ পথৰ নিদৰ্শন দাঙি ধৰিছে। এইফালে, মৰিগাঁৱৰ অখ্যাত কৃষক সকলে গোমধানৰ খেতিৰে স্বাৱলম্বী হোৱাৰ খবৰ আহিছে, আনফালে গোৱালপাৰা আৰু গাৰো পাহাৰত মালভোগ, চেনিচম্পা আদি উৎপাদন কৰি “দৰঙগিৰি কল বজাৰ”য়ে উত্তৰ-পূৱৰ আটাতকৈ ডাঙৰ কলৰ বজাৰৰূপে স্বীকৃতি লভি দেশৰ বিভিন্ন ঠাইলৈ কল ৰপ্তানি কৰাৰ খবৰেও মনলৈ উল্লাস আনিছে।\nজাগীৰোডৰ নন্দলাল উপাধ্যায়ৰ সুদক্ষ নেতৃত্বত এসময়ত গঢ়ি উঠা সীতা-জখলা দুগ্ধ উৎপাদন সমবায় সমিতিৰ সফলতাৰ আৰ্হি হব পাৰে অসমত দুগ্ধ বিপ্লৱৰ সূ্ত্ৰধাৰ। একেদৰেই ৱামূল (ৱেষ্ট আচাম মিল্ক প্ৰডিউচাৰচ কোপাৰেটিভ ইউনিয়ন লিমিটেড)ৰ “পূৰৱী” গাখীৰো অসমীয়া সকলৰে এটি শলাগনীয় থলুৱা উদ্যম। এইবাৰ অসমৰ দুগ্ধ ক্ষেত্ৰখনলৈ সুখবৰ কঢ়িয়াই আনিছে আমূলেও। অসমত লোকচান ভৰি থকা ব্যক্তিগত খণ্ডৰ “পৃথ্বী ডেইৰী”ৰ সা-সুবিধা সমূহৰ ব্যৱহাৰ কৰি নতুন বিনিয়োগৰ বাবে আগবাঢ়ি আহিছে আমূল। অসমত অহা তিনিমাহৰ ভিতৰেত আমূলৰ নেতৃত্বতো গাখীৰৰ লগতে মূল্য-সংযোজিত উৎপাদন যেনে- পনীৰ, ঘিঁউ আদি ব্যৱসায়িক অভিজ্ঞতাৰে পুষ্ট সংস্থাটোৰ তদাৰকীতে আৰম্ভ হব। উল্লেখনীয় যে সাধাৰণ দুগ্ধ উৎপাদকে গাখীৰ শীতলীকৰণ কৰি মজুত কৰিব পৰাকৈ গোবৰৰ পৰা আহৰিত শক্তি ব্যৱহাৰ কৰি বাতানুকূল ভঁৰাল নিৰ্মাণৰ সেউজ প্ৰকল্পৰ নেতৃত্ব দিছে বিটছ পিলানীৰ পৰা কেমিকেল ইঞ্জিনীয়াৰিঙৰ স্নাতক তথা জে.পি.মৰগানৰ দৰে লোভনীয় চাকৰি ত্যাগ কৰা প্ৰতিভাবান অসমীয়া ডেকা, ধেমাজিৰ অবিনাশ উপাধ্যায়ে। এইদৰে কৃষি-প্ৰযুক্তি-বিনিয়োগৰ মহামিলনত অসমতো হব নোৱাৰিবনে সামূহিক বিকাশৰ নতুন অধ্যায়ৰ সূচনা?\n“ডিজিটেল ইণ্ডিয়া”ৰ সৈতে ফেৰ মাৰিব পৰাকৈ অসমৰ নৱ-প্ৰজন্মই জানো নিজে গঢ়িব নোৱাৰিব ইলেক্ট্ৰনিক সঁজুলি? এই প্ৰশ্নৰ উত্তৰ বিচাৰিয়েই বেংগেলুৰুত ইনটেলৰ চিপচেট প্ৰগ্ৰামিঙৰ অভিজ্ঞতাপুষ্ট তথা কৰ্মৰত তেজপুৰীয়া ডেকা কৌশিক হাজৰিকাই আৰম্ভ কৰিছে ফেচবুকত “সহজ ইলেক্ট্ৰনিকচ টকচ” নামৰ এটি গোট। ইয়াৰ জৰিয়তে “ইলেক্ট্ৰনিকচ ফৰ ইউ”ৰ নিয়মীয়া প্ৰকল্প আৰ্হি ডিজাইন কৰোতা গৰাকীয়ে দি গৈছে নতুন নতুন সহজে সাজিব পৰা প্ৰকল্পৰ আৰ্হি আৰু পৰামৰ্শ। আই.টি.আই, ডিপ্ল’মা তথা অভিযান্ত্ৰিক স্নাতক সকলৰ বাহিৰেও কম আনুষ্ঠানিক শিক্ষাৰে বিভিন্ন ইলেক্ট্ৰনিক সামগ্ৰী নিৰ্মাণ আৰু তাৰ ব্যৱসায়িক ভেটিৰে স্বাৱলম্বন গঢ়াৰ বাবে প্ৰেৰণা দিবলৈ নিজা খৰছত গুৱাহাটীত এইবৰ্ষতে অনুষ্ঠিত কৰে এখনি কৰ্মশালাও আৰু তাত বিভিন্ন ঠাইৰ পৰা আহি হাতে-কামে দিহা লবলৈ আগ্ৰহী সকলে অংশগ্ৰহণ কৰি এই উদ্যমলৈ সঁহাৰি জনায়। কম খৰছত এল.ই.ডি লাইট, ইনভাৰ্টাৰ, ডিজাইনাৰ লাইট, সৌৰচালিত চাৰ্জাৰ আদি অসমৰ মাটিত সম্ভাৱনাপূৰ্ণ ব্যৱসায়ৰ ৰূপত নিৰ্মাণৰ কাম উদ্যমী নৱ-প্ৰজন্মই আৰম্ভ কৰিব বিচাৰিলেও কেঁচামালৰ পৰা বজাৰলৈ উলিয়াই নিয়া পৰ্যন্ত বিশেষজ্ঞ হিচাবে দিহা দিব পৰা যাব বুলিও হাজৰিকাই প্ৰকাশ কৰিছে। ব্যক্তিগত ৰূপত এজন অসমীয়াই এইদৰে আগবাঢ়ি অহাটো আন সকলৰ বাবেও হব নোৱাৰেনে প্ৰেৰণাৰ বিষয়?\nঅসমত বিশাল উদ্যোগ স্থাপনেৰে সঁচাই অনাগত দিনত সৃষ্টি হবনে নিয়োগৰ সম্ভাৱনা? যাতায়তৰ অসুবিধা, চান্দা-বন্ধৰ দৌৰাত্ম্য, আন্দোলন, আন্তঃগাঁথনিৰ অভাৱ, সুৰক্ষাৰ ভীতি আদিৰ বাবেই ডাঙৰ বিনিয়োগকাৰী আহিবলৈ বা উদ্যোগ স্থাপন কৰিবলৈ ইচ্ছা নকৰে। কিন্তু পৰিবৰ্তিত সময়ত যি সময়ত পূৱৰ দুৱাৰডলি খুলি দক্ষিণ এছিয়াৰ সৈতে বাণিজ্য বিকাশৰ স্বপ্ন দেখিছে দেশে, সেই ক্ষণত অসম তথা উত্তৰ-পূৱক কেৱল পৰিবহন মাৰ্গৰ ৰূপত ব্যৱহাৰ কৰাৰ সলনি উৎপাদনী ক্ষেত্ৰলৈ ৰূপান্তৰ কৰিবই লাগিব। বিগত সময়চোৱাত অসমৰ সলনি হোৱা দৃশ্যপট, আন্তঃগাঁথনিৰ উন্নয়ন, অসমীয়া মানুহৰ বৰ্হিবিশ্বৰ প্ৰতি বৰ্ধিত আগ্ৰহৰ ইতিবাচক দিশ আদিক ৰাষ্ট্ৰীয় মঞ্চত উজ্বলাই তোলাৰ অতিশয় প্ৰয়োজন হৈ পৰিছে। অসম তথা উত্তৰ-পূৱৰ প্ৰতি দেশ-দুনীয়াৰ মনোভাৱক সলনি কৰাৰ বাবে দিল্লীত দুবাৰকৈ “উত্তৰ-পূৱ মহোৎসৱ”ৰ আয়োজন কৰা সংস্থা ট্ৰেণ্ড এম.এম.এছয়ে এই উদ্যোগ গ্ৰহণ কৰিছে। দেশৰ বাণিজ্যিক ৰাজধানী মুম্বাইত দেশৰ তথা আন্তঃৰাষ্ট্ৰীয় সংস্থাৰ শীৰ্ষ স্থানীয় মূৰব্বীসকলক একেখন মঞ্চত থিয় কৰাই অসমত উদ্যোগ স্থাপনৰ ইতিবাচক দিশ সমূহ দাঙি ধৰিবলৈ হাতত লৈছে প্ৰচেষ্টা। এই উদ্দেশ্যে ১ আগষ্ট ২০১৫ত বিখ্যাত তাজ মহল পেলেচ হোটেলৰ বলৰুমত নিৰ্বাচিত ১৫০ গৰাকী উদ্যোগপতিক সমবেত কৰিবলৈ প্ৰয়াস কৰিছে। তাত অসমৰ উদ্যোগ ও বাণিজ্য বিভাগে বিনিয়োগকাৰীক আকৰ্ষণ কৰিবৰ বাবে গ্ৰহণ কৰা বিভিন্ন সা-সুবিধাৰ বিষয়ে অৱগত কৰিব। অসমৰ উগ্ৰপন্থী সমস্যাটোৰ এতিয়া কি স্থিতি, উদ্যোগৰ সুৰক্ষাৰ প্ৰশ্নত থকা খু-দুৱনি মাৰি উদ্যোগপতি সকলক অৱগত কৰিবলৈ আহিব গৃহ বিভাগৰ যুটীয়া সচিব শম্ভু সিঙো। পৰ্যটনৰ লগত জড়িত ৰাষ্ট্ৰীয়-আন্তঃৰাষ্ট্ৰীয় সংস্থা সমূহক আকৰ্ষিত কৰাৰ লক্ষ্যৰে উত্তৰ-পূৱৰ পৰম্পৰা ও ঐতিহ্যৰ সৈতে জড়িত সাংস্কৃতিক সমলকো একেখন মঞ্চত তুলি ধৰি এক ইতিবাচক বাৰ্তা প্ৰেৰণ কৰিবলৈ প্ৰচেষ্টা হাতত লৈছে বুলি উদ্যমী অসমীয়া তথা মুখ্য-আয়োজক শ্যামকানু মহন্তই প্ৰকাশ কৰিছে।\nএইদৰে লোকচক্ষুৰ আঁৰতো, প্ৰতিনিয়ত বিভিন্ন স্তৰত অসমীয়া সকলে বিভিন্ন উদ্যম তথা ইতিবাচক পদক্ষেপ গ্ৰহণেৰে অসমক এখন উন্নততৰ বাসভূমিলৈ ৰূপান্তৰ কৰাৰ বাবে কাম কৰি আছে। কৃষি, সেৱা খণ্ড, প্ৰযুক্তি আদি বিভিন্ন স্তৰত নীৰৱে কৰ্মৰত অসমীয়া সকলৰ এনেবোৰ প্ৰচেষ্টাৰ কথা পোহৰলৈ আহিলে নিশ্চয়কৈ আন সকলেও হতাশাৰ মাজতো এছাটি পোহৰৰ ৰেঙনি দেখিবলৈ পাব। প্ৰতিজন সচেতন অসমীয়াই এনে সৰু-বৰ প্ৰচেষ্টাৰ অংশীদাৰ হৈ যোগাত্মক দৃষ্টিভংগীৰে অসমক উৎপাদনৰ ভেঁটিত থিয় দিয়া নতুন অৰ্থনৈতিক শক্তি কৰি গঢ়ি তুলিব লাগিবলৈ অৰিহণা যোগাব লাগিব। জ্ঞান আৰু শ্ৰমৰ ফচল হিচাবে সাৰ্বিক উন্নয়ন কৰি বাট বুলিব পাৰিলে অসমীয়াই বিশ্বৰ সমুখত এটি সুসংহত জাতি হিচাবে নিজকে নিশ্চয়কৈ আত্ম-প্ৰতিষ্ঠা কৰিব পাৰিব। ডাঙৰ হিমালয়খন আঁতৰোৱাৰ কাম এটি সৰু শিলগুটি আঁতৰোৱাৰ পৰাহে আৰম্ভ হোৱাৰ দৰে আমিও নেতিবাচক চিন্তা আঁতৰাই যোগাত্মক ভাৱনাৰে এই উদেশ্যত বাট বোলো আহক।\nবিপুল বৰুৱা Oct 26, 2015 12:49 PM\nআপোনাৰ লিখনি পেপাৰ যোগে প্ৰচাৰ কৰিব বিচাৰোঁ।\nভাৰতত ইন্টাৰনেটৰ প্ৰসাৰ\nভাৰতীয় দূৰসংযোগ নিয়ামক প্রাধিকৰণ\nৰাষ্ট্ৰীয় ডিজিটেল সাক্ষৰতা অভিযান:\nপণ্য-সেৱা কৰ হ্ৰাস কৰা সামগ্ৰীসমূহ:\nঅদৃশ্য মুদ্ৰা বিটকইন\nবিভিন্ন স্তৰৰ পাঠ্যক্ৰমঃ


tezpur-student-writes-letter-to-cm-himanta-biswa-sarma-seeking-help-after-her-father-died-in-covid-19-tv-arup-skd– News18 assam\nকোভিডে পিতৃক কাঢ়ি নিয়া এগৰাকী দুৰ্ভগীয়া ছাত্ৰীৰ মুখ্যমন্ত্ৰীলৈ মুকলি চিঠি, লিখিলে – আমাক সহায় কৰিবলৈ কোনো নাই!\nচিঠিখনৰ জৰিয়তে মুখ্যমন্ত্ৰীৰ পৰা সহায় আৰু সঁহাৰি বিছাৰিলে ছাত্ৰীগৰাকীয়ে ৷ কি লিখিছে এই চিঠিখনত?\nLast Updated : September 30, 2021, 08:32 IST\nক্ষোভ, অভিমান আৰু অনুৰোধেৰে ভৰা এখন মুকলি চিঠি। মুখ্যমন্ত্ৰী হিমন্ত বিশ্ব শৰ্মালৈ বুলি এই চিঠিখন লিখিছে চয়ানিকা বৰা নামৰ এগৰাকী ছাত্ৰীয়ে। কাল কোৰোণাত আক্ৰান্ত হৈ অকাল মৃত্যুক আঁকোৱালি লোৱা এগৰাকী পিতৃৰ দুৰ্ভগীয়া কন্যাৰ চৰকাৰী আঁচনিৰ পৰা বঞ্চিত হৈ একপ্ৰকাৰ ক্ষোভ ব্যক্ত কৰিয়ে ফেচবুকৰ জৰিয়তে লিখিলে অসমৰ মুখ্যমন্ত্ৰীলৈ চিঠি৷\nকোভিডত আক্ৰান্ত হৈ ঘৰৰ একমাত্ৰ উপাৰ্জনকাৰীৰ মৃত্যু হ’লে চৰকাৰে আৰ্থিক সাহায্যৰ ঘোষণা কৰাৰ লগতে পঢ়ি থকা সন্তানৰ পঢ়াৰ দায়িত্ব লোৱাৰ কথা ইতিমধ্যে চৰকাৰে অসমৰ জনগণক জনাইছিল। কিন্তু কোৰোণাত আক্ৰান্ত হৈ ঘৰৰ একমাত্ৰ উপাৰ্জনকাৰী পিতৃয়ে এই সংসাৰ ত্যাগ কৰাৰ পিছতো পৰিয়ালটোৱে আজিলৈকে নাপালে আৰ্থিক সাহায্য আৰু সন্তানৰ পঢ়া–শুনাৰ সুবিধাও। এই বিষয়ে বিভাগীয় কৰ্তৃপক্ষৰ লগত যোগাযোগ কৰিও কোনো সুফল নপোৱা মৃত পিতৃৰ দুৰ্ভগীয়া কন্যাই। এই সকলো বিৱৰি মুখ্যমন্ত্ৰীলৈ লিখিলে চিঠি৷ চিঠিখনৰ জৰিয়তে মুখ্যমন্ত্ৰীৰ পৰা সহায় আৰু সঁহাৰি বিছাৰিলে ছাত্ৰীগৰাকীয়ে ৷ কি লিখিছে এই চিঠিখনত?\nচয়নিকা বৰাই ফেচবুকৰ জৰিয়তে লিখা চিঠিখন হৈছে এনেধৰণৰ-\nশ্ৰদ্ধা গ্ৰহণ কৰিব। মই কোভিদত পিতৃক হেৰুওৱা এগৰাকী দুৰ্ভগীয়াই বাধ্যত পৰি আপোনালৈ এই পত্ৰখন লিখিছো। কিবা ভুল হ’লে ক্ষমা কৰিব। যোৱা বছৰৰ ছেপ্টেম্বৰ মাহত কোভিদত আক্ৰান্ত হৈ মোৰ দেউতাই প্ৰাণ হেৰুৱালে। একমাত্ৰ দেউতাৰ উপাৰ্জনেৰে চলা আমাৰ ঘৰখনলৈ লগে লগে নামি আহিল ধুমুহা। মই দৰং কলেজত ডিগ্ৰী পঢ়ি আছো, আৰু ভণ্টীও কলেজতে। দেউতাই সৰু ব্যৱসায় কৰিছিল, মা গৃহিনী। বহু পৰিয়াললৈকে কোভিদে এনে দুৰ্যোগ নমাই আনিছিল। এই মুহূৰ্তত আমাৰ পৰিয়ালটোৰ কোনো উপাৰ্জন নাই। সেইখিনি কথা আপোনাক জনোৱাতো আচলতে মোৰ উদ্দেশ্যে নহয়, আন এটা কথাহে ক’ব বিচাৰিছো। কোভিদত ঘৰৰ মূল মানুহজনক হেৰুওৱা পৰিয়ালক সকাহ দিবলৈ আৰু সন্তানৰ পঢ়া-শুনাৰ সহায়ক হ’ব পৰাকৈ আপোনাৰ চৰকাৰে কেইটামান আচনি ঘোষণা কৰিছিল। আমি শুনি সকাহ পাইছিলো, আন্ধাৰত কিবা এটা ৰেঙণী দেখা পাইছিলো। কোভিদত ঘৰৰ মূল মানুহজনক হেৰুওৱা নিথৰুৱা পৰিয়াল হিচাপে আমি আপোনাৰ চৰকাৰে আগবঢ়োৱা আঢ়ৈ লাখ টকা আৰু আমাৰ পঢ়া-শুনাৰ বাবে ২৪ বছৰ বয়সলৈকে আন বহুতে পোৱাৰ দৰে এটা অৰ্থ সাহায্য পাম বুলি ভাৱিছিলো। কিন্তু বহু চেষ্টা কৰিও সেই সুবিধা আমি নাপালো, ছোৱালী মানুহ, দেউতা জীয়াই থকাৰ সময়ত বাহিৰৰ পৃথিৱীখন এনেকৈ দেখাও নাছিলো, নাই মাৰ নামতো সেই তালিকাত আজিও নাহিল। দেউতা কৰোনাত আক্ৰান্ত হৈয়ে প্ৰাণ হেৰুৱাইছিল, মৃত্যুৰ সময়ত সত্‍কাৰো চৰকাৰী প্ৰটকল মতেই হৈছিল, আমি দেউতাৰ মুখখনো শেষবাৰলৈ চাব নোৱাৰিলো। আমাক তেজপুৰ চিকিত্‍সা মহাবিদ্যালয়ে দিয়া ডেথ চাৰ্টিফিকেটতো দেউতাৰ মৃত্যু কোভিদ প’জিটিভ অৱস্থাতে হোৱা বুলি উল্লেখ আছে। নাজানিলো ক’ত কি হ’ল? দেউতাৰ মৃত্যুৰ বাবে প্ৰাপ্য টকা বুলি সেই টকালৈ মোহ কৰিবলৈয়ো বেয়া লাগে, কিন্তু সকলো কাটি কৰি সেইখিনিৰে ঘৰখনত সকাহ আনিব বুলি ভাৱিয়েই আগবাঢ়িছিলো। শেষত এজনে ক’লে- কোভিদৰ প্ৰথম ঢৌত বহু আক্ৰান্তৰ কোভিদ পজিটিভ অৱস্থাতে মৃত্যু হ’লেও চৰকাৰে বোলে কোভিদত মৃত্যু বুলি ঘোষণা কৰা নাছিল। দেউতাৰ নামটো সেই তালিকাক আছিল নে নাই তাকো নাজানো। যদি সেয়েই হয় দ্বিতীয় ঢৌৰ বেলিকা চৰকাৰে কিন্তু তেনে কৰা নাই বাবে সকলোৱে চৰকাৰে আগবঢ়োৱা সুবিধা পাইছে। যদি সেইটোৱেই হয় আপোনাৰ প্ৰতি এগৰাকী দুৰ্ভগীয়া ছাত্ৰী হিচাপে মোৰ অনুৰোধ, এই সিদ্ধান্তটো আপুনি পুনৰ বিবেচনা কৰক। ধেমাজিৰ কেবিনেট বৈঠকতে আপুনি এই সিদ্ধান্ত লৈ আমাৰ দৰে দুৰ্ভগীয়া পৰিয়ালকেইটাক উদ্ধাৰ কৰিব নোৱাৰেনে? আপুনি কোৱাৰ দৰে অৰুণোদয় বা মাৰ বিধৱা পেঞ্চনৰ বাবে ফৰ্মখন আনিবলৈ গৈয়ো বিমুখ হ’লো। আমাক সহায় কৰিবলৈকো কোনো নাই। আশাকৰো অলপ দীঘলীয়া হ’লেও আপুনি পত্ৰখন পঢ়িব আৰু আমাক এটা পথৰ সন্ধান দিব। ৰাজ্যখনৰ অভিভাৱক হিচাপে আপোনাৰ প্ৰতি এয়া আমাৰ অনুৰোধ।\nএতিয়া প্ৰশ্ন হৈছে, চৰকাৰী আঁচনিৰ পৰা বঞ্চিত হ’ব নেকি কোৰোণাৰ প্ৰথম ঢৌত মৃত্যু হোৱা লোক সকলোৰ পৰিয়ালবোৰ? ছাত্ৰীগৰাকীৰ এই চিঠিৰ উত্তৰ মুখ্যমন্ত্ৰী কেনেদৰে দিয়ে সেয়া হ’ব লক্ষণীয়।\nFirst published: September 30, 2021, 08:32 IST\nassamcorona virusCovid 19Himanta Biswa Sarma


Mic7| AsmULB | STEP | মোৰ সন্তাপ হল! মোৰ বাবে এইয়া গ্রীষ্মকালৰ ফল চপোৱা, চেৰ পৰা দ্ৰাক্ষাগুটি গোটোৱাৰ পাছত গুটি বিচৰাবিলাকৰ নিচিনা হলোঁ ; খাবলৈ এথোপাও নাই, মোৰ প্ৰাণে হাবিয়াহ কৰা প্ৰথমে পকা ডিমৰু গুটিও নাই ।\n1মোৰ সন্তাপ হল!\nমোৰ বাবে এইয়া গ্রীষ্মকালৰ ফল চপোৱা,\nচেৰ পৰা দ্ৰাক্ষাগুটি গোটোৱাৰ পাছত গুটি বিচৰাবিলাকৰ নিচিনা হলোঁ ; খাবলৈ এথোপাও নাই, মোৰ প্ৰাণে হাবিয়াহ কৰা প্ৰথমে পকা ডিমৰু গুটিও নাই । 2পৃথিবীৰ পৰা সাধু লোক উচ্ছন্ন হল, মানুহবিলাকৰ মাজত ধাৰ্ম্মিক লোক কোনো নাই ; সিহঁত আটায়ে ৰক্তপাত কৰিবলৈ খাপ দি থাকে, সিহঁত প্ৰতিজনে নিজ নিজ ভাইক জালেৰে ধৰিবলৈ চেষ্টা কৰে ।\n3সিহঁতৰ হাত দুখন পৰিশ্ৰমেৰে মন্দ কাৰ্য্য কৰিবলৈ যুগুত ; অধিপতিয়ে খোজে, আৰু বিচাৰকৰ্ত্তাই ভেঁটিৰ অৰ্থে কাৰ্য্য কৰে ; আৰু বৰ লোকে নিজৰ মনৰ দুষ্টতা মুখেৰে প্ৰকাশ কৰে ; সিহঁত সকলোৱে মিলি জাল গোঁঠে । 4সিহঁতৰ মাজৰ উত্তম জন চোৰাতৰ নিচিনা, অতি সৰল জন কাঁইটীয়া জেওৰাতকৈয়ো বেয়া ; তোমাৰ প্ৰহৰীবিলাকৰ দিন, তোমাৰ দণ্ডৰ দিনেই উপস্থিত ; এতিয়া সিহঁত ব্যাকুল হব ।\n5তোমালোকে বন্ধুত প্ৰত্যয় নকৰিবা, প্ৰণয়ৰ বন্ধুত বিশ্বাস নকৰিবা ; তোমাৰ বুকুত শোওঁতা জনীৰ পৰা নিজ মুখৰ দুৱাৰ বন্ধ কৰা । 6কিয়নো পুতেকে বাপেকক অমান্য কৰে, জীয়েক নিজ মাকৰ, আৰু বোৱাৰীয়েকে নিজ শাহুৱেকৰ বিৰুদ্ধে উঠে ; নিজ নিজ পৰিয়ালেই মানুহৰ শত্ৰু হয় ।\n7কিন্তু মই হলে, যিহোৱালৈ অপেক্ষা কৰিম, মোৰ ত্ৰাণকৰ্ত্তা ঈশ্বৰলৈ বাট চাম ; মোৰ ঈশ্বৰে মোলৈ কাণ দিব । 8হে মোৰ শত্ৰু, মোৰ অহিতে আনন্দ নকৰিবা ; যদিও মই পৰিলোঁ, তথাপি মই আকৌ উঠিম, আৰু যদিও মই আন্ধাৰত বহিছোঁ, তথাপি মোৰ পক্ষে যিহোৱা পোহৰ হব ।\n9যিহোৱাই মোৰ অভিযোগ প্ৰতিবাদ, আৰু মোৰ নিমিত্তে বিচাৰ নিষ্পত্তি নকৰালৈকে, তেওঁৰ অহিতে মই পাপ কৰাৰ কাৰণে মই তেওঁৰ ক্ৰোধৰ ভাৰ বম ; তেওঁ মোক পোহৰলৈ আনিব, তাতে মই তেওঁৰ ন্যায় কাৰ্য্য দেখিবলৈ পাম ।\n10তেতিয়া, তোমাৰ ঈশ্বৰ ক’ত ? এই বুলি মোৰ আগত কোৱা মোৰ শত্ৰুৱে তাক দেখিব, আৰু সেই শত্ৰুক লাজে ঢাকিব ; মোৰ চকুৱে তাক সন্তোষেৰে চাব ; তাক বাটৰ বোকাৰ নিচিনাকৈ গচকা হব ।\n11তোমাৰ গড়বোৰ সাজিবৰ দিন আহিছে ; সেই দিনা আজ্ঞাটি দূৰলৈকে প্ৰচাৰিত হব । 12সেই দিনা, অচূৰৰ পৰা মিচৰৰ নগৰবোৰলৈকে, মিচৰৰ পৰা নদীখনলৈকে, এক সমুদ্ৰলৈকে, আৰু এক পৰ্ব্বতৰ পৰা আন পৰ্ব্বতলৈকে য’ত লোক আছে, সেই সকলোৱেই তোমাৰ ওচৰলৈ আহিব । 13তথাপি দেশ-নিবাসীবিলাকৰ কাৰণে, তেওঁবিলাকৰ কাৰ্য্যফলৰ কাৰণেই দেশ উচ্ছন্ন হব ।\n14অকলশৰীয়া হৈ বাস কৰা তোমাৰ আধিপত্যৰ ভেড়াৰ জাক তোমাৰ প্ৰজাক তুমি লাখুটি লৈ কৰ্মিলৰ মাজত থকা কাঠনিত চৰোওৱা ; তেওঁবিলাকে আগৰ দৰে বাচানত আৰু গিলিয়দত চৰক । 15তুমি মিচৰৰ পৰা ওলাই অহা দিনা তোমাক দেখুউৱাৰ দৰে মই তেওঁবিলাকক নানা আচৰিত কাৰ্য্য দেখুৱাম ।\n16জাতিবিলাকে তাকে দেখি নিজৰ আটাই পৰাক্ৰমৰ বিষয়ে লাজ পাব, মুখত হাত দিব, আৰু সিহঁতৰ কাণ কলা হব । 17সিহঁতে সাপৰ নিচিনাকৈ ধূলি চেলেকিব, আৰু পৃথিবীৰ বগাই ফুৰা প্ৰাণীৰ নিচিনাকৈ নিজ নিজ গোপনীয় ঠাইৰ পৰা কঁপি কঁপি ওলাব ; সিহঁতে ভয়েৰে আমাৰ ঈশ্বৰ যিহোৱাৰ ওচৰলৈ আহিব, আৰু তোমালৈ ভয় কৰিব ।\n18অপৰাধ ক্ষমা কৰোঁতা আৰু নিজ আধিপত্যৰ অৱশিষ্ট ভাগৰ দাই এৰি দিওঁতা তোমাৰ নিচিনা ঈশ্বৰ কোন আছে ? তেওঁ দয়া ভাল পোৱাৰ কাৰণে চিৰকাললৈকে নিজৰ ক্ৰোধ নাৰাখে ।\n19তেওঁ পুনৰায় ঘূৰি আমাক কৃপা কৰিব, আৰু আমাৰ অপৰাধবোৰ ভৰিৰে গচকিব ; আৰু তুমি তেওঁবিলাকৰ আটাই পাপ সমুদ্ৰৰ গভীৰ জলত পেলাই দিব । 20তুমি আগৰ কালত আমাৰ পূৰ্ব্ব-পুৰুষবিলাকৰ আগত যি শপত খাইছিলা, সেই শপতৰ দৰে যাকোবলৈ সত্য ব্যৱহাৰ কৰিবা, আৰু অব্ৰাহামক দয়াপ্ৰাপ্ত কৰিবা ।


চীনৰ পৰা অনা ৫০ হাজাৰ পি পি ই কিট ক’লৈ গ’ল? কাক কিমান টকা দিলে?\nক'ভিড প্ৰতিৰোধী অভিযানৰ প্ৰতিটো টকাৰ হিচাপ দিয়ক- অসম জাতীয় পৰিষদ\nক’ভিড মহামাৰী প্ৰতিৰোধী অভিযানত কিমান টকা খৰচ হ’ল আৰু ক’ত ক’ত খৰচ হ’ল, তাৰ বিস্তৃত তথ্য সম্বলিত শ্বেতপত্ৰ প্ৰকাশ কৰাৰ দাবী তুলিছে অসম জাতীয় পৰিষদে৷\nশুকুৰবাৰে দলৰ কাৰ্যালয়ত আয়োজিত এখন সংবাদমেলত সাধাৰণ সম্পাদক জগদীশ ভূঞাই কয় “ক’ভিড মহামাৰী প্ৰতিৰোধৰ হেতু ৰাজ্য চৰকাৰৰ ফালৰ পৰা বিভিন্ন বয়-বস্তু ক্ৰয় কৰাৰ বাবদ ব্যাপক কেলেংকাৰী সংঘটিত হোৱাৰ তথ্য পোহৰলৈ আহিছে৷ সেয়ে বিষয়টোৰ উচ্চ পৰ্যায়ৰ তদন্ত হ’ব লাগে৷”\nকেন্দ্ৰীয় তদন্তকাৰী সংস্থাৰ দ্বাৰা তদন্ত বিচাৰি দলে ভাৰতৰ প্ৰধানমন্ত্ৰী আৰু কেন্দ্ৰীয় স্বাস্থ্য মন্ত্ৰীলৈ স্মাৰকপত্ৰ প্ৰেৰণ কৰিব বুলিও ভূঞাই প্ৰকাশ কৰে৷\nকেলেংকাৰীৰ বৰ্ণনা দি সাধাৰণ সম্পাদকগৰাকীয়ে সংবাদ মেলত কয় “২০২০ চনৰ ১৫ এপ্ৰিলৰ দিনা চীনৰ পৰা ৫০ হাজাৰ পি পি ই কিট লৈ অহা ব্লু ডাৰ্ট কুৰিয়াৰ ছাৰ্ভিছৰ এখন কাৰ্গো বিমানক আদৰিবলৈ অসমৰ বৰ্তমানৰ মুখ্যমন্ত্ৰী আৰু তেতিয়াৰ স্বাস্থ্যমন্ত্ৰী ড° হিমন্ত বিশ্ব শৰ্মা লোকপ্ৰিয় গোপীনাথ বৰদলৈ বিমান বন্দৰত উপস্থিত হৈছিল৷ উক্ত বিমানখনত ৫০ হাজাৰ পি পি ই কিট আৰু অন্যান্য কোভিড প্ৰতিৰোধী সামগ্ৰী ৰাজ্য চৰকাৰে চীনৰ পৰা আমদানি কৰা বুলি উল্লেখ কৰি ড°শৰ্মাই কৈছিল যে চীনৰ পৰা পোনপটীয়াকৈ পি পি ই কিট ক্ৰয় কৰা অসম হৈছে ভাৰতৰ প্ৰথম ৰাজ্য৷\nকিন্তু শেহতীয়াভাৱে ৰাষ্ট্ৰীয় স্বাস্থ্য অভিযান, অসমে (এন এইচ এম) এখন আৰ টি আই আৱেদনৰ উত্তৰত জনায় যে অসমত চৰকাৰীভাৱে চীনৰ পৰা কোনো ধৰণৰ পি পি ই কিট বা অন্য ক’ভিড প্ৰতিৰোধী সামগ্ৰী ক্ৰয় কৰা হোৱা নাছিল৷\nতেতিয়াহ’লে ১৫ এপ্ৰিল ২০২০ তাৰিখে বৰ্তমানৰ মুখ্যমন্ত্ৰীয়ে ৰাজ্যৰ স্বাস্থ্যমন্ত্ৰী হিচাপে বিমানবন্দৰত দিয়া বক্তব্যটো সত্য নে ৰাষ্ট্ৰীয় স্বাস্থ্য অভিযান, অসমে আৰ টি আই আৱেদনৰ উত্তৰত কোৱা কথাখিনি সত্য? কোনোবা এটা পক্ষইতো অসত্য কথা কৈছে? কোনে কৈছে – ডঃ শৰ্মাই নে এন এইচ এমে?”\nভূঞাৰ মতে, ক’ভিড প্ৰতিৰোধী অভিযান কালত যি চৰকাৰী ধন ব্যয় কৰা হৈছিল, তাত ব্যাপক কেলেংকাৰী সংঘটিত হৈছিল৷ বিশেষকৈ চেনিটাইজাৰ ক্ৰয় আৰু যোগান, হাস্পতালসমূহলৈ যোগান ধৰা খাদ্য, দৰৱ তথা অন্য আচবাব ক্ৰয় আৰু যোগান আদিৰ ক্ষেত্ৰত ব্যাপক বিত্তীয় অনিয়ম সংঘটিত হৈছিল৷\nউক্ত অনিয়মৰ তদন্ত কোনোবা কেন্দ্ৰীয় অনুসন্ধানকাৰী সংস্থাৰ দ্বাৰা কৰোৱাৰ দাবীৰে ভাৰতৰ প্ৰধানমন্ত্ৰী আৰু কেন্দ্ৰীয় স্বাস্থ্যমন্ত্ৰীলৈ অসম জাতীয় পৰিষদে স্মাৰকপত্ৰ প্ৰেৰণৰ সিদ্ধান্ত লোৱা বুলি উল্লেখ কৰি ভূঞাই কোভিড প্ৰতিৰোধৰ বাবত কি কি বয়-বস্তূ ক’ৰ ক’ৰ পৰা ক্ৰয় কৰা হৈছিল আৰু তাৰ বাবত কাক কিমান টকা আদায় দিয়া হৈছিল, এই সকলো তথ্য সামৰি শ্বেতপত্ৰ প্ৰকাশৰো দাবী উত্থাপন কৰে৷


আইফেল টাৱাৰতকৈয়ো বিশাল গ্ৰহাণুৱে গতি কৰিছে পৃথিৱীৰ দিশে , কি ক’লে নাছাই ? - VOICE 24x7\nআইফেল টাৱাৰতকৈয়ো বিশাল গ্ৰহাণুৱে গতি কৰিছে পৃথিৱীৰ দিশে , কি ক’লে নাছাই ?\nআন এক মহজাগতিক পৰিঘটনাৰ সন্মুখীন হ’ব আমি বাস কৰা গ্ৰহ পৃথিৱী ৷ মহাকাশ বিজ্ঞানীসকলে সতৰ্ক কৰি দিছে যে এটা বিশাল গ্ৰহাণু পৃথিৱীৰ ফালে আহি আছে। আমেৰিকান মহাকাশ সংস্থা নাছা (নেচনেল এৰোনটিক্স এণ্ড স্পেচ এডমিনিষ্ট্ৰেচন)ৰ মতে নিৰীক্ষণ কৰি থকা, বিশাল মহাকাশ গ্ৰহাণুটোৱে অহা ১৬ মে’ৰ নিশা ২.৪৮ বজাত পৃথিৱীৰ ওচৰেৰে পাৰ হৈ যাব ৷\nনাছাই প্ৰকাশ কৰা অনুসৰি গ্ৰহাণুটো ১,৬০৮ ফুট বহল। ই আইফেল টাৱাৰতকৈও ডাঙৰ আৰু ষ্টেচু অফ লিবাৰ্টিতকৈয়ো ওখ ৷ বিজ্ঞানীসকলৰ মতে গ্ৰহাণুটোৱে পৃথিৱীত আঘাত কৰিলে বৃহৎ ক্ষতি হোৱাৰ সম্ভাৱনা আছে ৷ কিন্তু মহাকাশ বিজ্ঞানীসকলৰ গণনা অনুসৰি ই পৃথিৱীৰ পৰা প্ৰায় ২.৫ নিযুত মাইল দূৰত্বৰে অতিক্ৰম কৰিব ৷\nযদিও ই এক বৃহৎ দূৰত্ব যেন লাগে মহাকাশৰ ক্ষেত্ৰত সেয়া কোনো বৃহৎ দুৰত্ব নহয় ৷ যাৰ বাবে নাছাই ইয়াক যথেষ্ট নিকটৱর্তী পৰিঘটনা হিচাপে আখ্য দিছে ৷ ইয়াৰ পূর্বেও এই ৩৮৮৯৪৫ গ্ৰহাণুটোৱে ২০২০ চনৰ মে মাহত পৃথিৱীৰ অতি ওচৰৰ পৰা পাৰ হৈছিল ৷ সেই সময়ত ১.৭ নিযুত মাইল দূৰত্বৰে পাৰ হৈছিল গ্ৰহাণুটো ৷ ।\nমহাকাশ বিজ্ঞানীসকলৰ মতে এই গ্ৰহাণুটোৱে সূৰ্যক প্ৰদক্ষিণ কৰোঁতে প্ৰতি দুবছৰত নিয়মীয়াকৈ পৃথিৱীক অতিক্ৰম কৰে ৷ পৰৱৰ্তী সময়ত ই ২০২৪ চনৰ মেত পৃথিৱীৰ ওচৰেৰে পাৰ হ’ব ৷ গ্ৰহাণুটো পুনৰ ২১৬৩ চনৰ মে মাহত পৃথিৱীৰ ওচৰলৈ আহিব।যদি এটা গ্ৰহাণু পৃথিৱীৰ পৰা ৪.৬৫ নিযুত মাইলৰ ভিতৰলৈ আহে আৰু এক নিৰ্দিষ্ট আকাৰতকৈ অধিক হ’লে মহাকাশ সংস্থাবোৰে “সম্ভাৱ্য বিপদজনক” বুলি গণ্য কৰে।\nহাৰ্ভাৰডৰ চেণ্টাৰ অফ এষ্ট্ৰ’ফিজিক্স আৰু ইভেণ্ট হৰাইজন টেলিস্কোপৰ বিজ্ঞানীসকলৰ আন এক সফলতা\nসময়মতে হ’ব নীট -পিজিৰ প্ৰৱেশ পৰীক্ষা, পিছুৱাই দিবলৈ কৰা আৱেদন খাৰিজ উচ্চতম ন্যায়ালয়ৰ\nসমগ্ৰ বিশ্বৰ পৰা চন্দ্ৰগ্ৰহণৰ শ্বাসৰুদ্ধকাৰী ছবি\nপৃথিৱীৰ বহু ঠাইত দৃশ্যমান হ’ল ২০২২ চনৰ প্ৰথমটো পূৰ্ণগ্ৰাস চন্দ্ৰগ্ৰহণ\nবিশ্বৰ প্ৰথমখন ৰবটে পেইণ্টকৰা আৰ্ট কাৰ\nনাছাই আকাশীগঙ্গাৰ ছায়াপথত বন্দী কৰিছে ২২ টা কৃষ্ণগহ্বৰৰ আশ্চৰ্যকৰ দৃশ্য\n৩০ এপ্ৰিলত, ২০২২ চনৰ প্ৰথমটো সূৰ্যগ্ৰহণ


অভি-নীল হত্যাকাণ্ড - অসমীয়া ৱিকিপিডিয়া\nঅভি-নীল হত্যাকাণ্ড (ইংৰাজী: 2018 Karbi Anglong lynching বা Abhi-Neel Murder Case) ২০১৮ চনৰ ৮ জুনত কাৰ্বি আংলং জিলাৰ ডকমোকাত সংঘটিত হৈছিল। ডকমোকালৈ ফুৰিব যোৱা গুৱাহাটীৰ বাসিন্দা অভিজিত নাথ আৰু নীলোৎপল দাসক সোপাধৰাৰ সন্দেহত গণপ্ৰহাৰৰ বলি হৈ মত্যুবৰণ কৰিছিল। চ'চিয়েল মিডিয়া যোগে বিয়পি পৰা এটা ভুৱা বাতৰিৰ প্ৰভাৱত এই হত্যাকাণ্ড সংঘটিত হৈছিল।\nনীলোৎপল দাস (বাওঁহাতে) আৰু অভিজিত নাথ (সোঁহাতে)\nপানীজুৰি গাঁও, কাৰ্বি আংলং, অসম\n৮ জুন ২০১৮ (2018-06-08)\n2 আক্ৰমণৰ কাৰণ\n3 আইনী প্ৰক্ৰিয়া\n4 নামাকৰণ বিতৰ্ক\nগুৱাহাটীৰ দুজন যুৱক অভিজিত নাথ আৰু নীলোৎপল দাসে বন্ধৰ দিন উপভোগ কৰিবলৈ ২০১৮ৰ ৮ জুনত দিনৰ দহবজাত গুৱাহাটীৰ পৰা এখন ক'লা ৰঙৰ মহিন্দ্ৰ চাফাৰী গাড়ীৰে কাৰ্বি আংলং জিলাৰ ডিফু মহকুমাৰ কাংথিলাংচো (Kangthilangso) জলপ্ৰপাতলৈ যাত্ৰা কৰিছিল। ২৯ বছৰীয়া নীলোৎপল দাস বৃত্তিত এজন চাউণ্ড ইঞ্জিনিয়াৰ আছিল আৰু গোৱাৰ এটা ষ্টুডিঅ'ত কৰ্মৰত আছিল। মাত্ৰ কেইদিনমান আগতে তেওঁ গুৱাহাটীৰ নিজা ঘৰলৈ আহিছিল। নিশা আঠমান বজাত তেওঁলোক কাঞ্চি লাংচোৰ পৰা উভতি আহোঁতে বাটতে পোৱা পানীজুৰি গাঁওত সোপাধৰাৰ সন্দেহত স্থানীয় লোকে তেওঁলোকৰ গাড়ীখন ৰখায়। স্থানীয় লোকসকলৰ উগ্ৰমূৰ্তি দেখি তেওঁলোকে পলাবলৈ চেষ্টা কৰে যদিও তেওঁলোকক আগচি ধৰি নিৰ্মমভাবে মাৰধৰ কৰিবলৈ লয়। পুলিচৰ তথ্যমতে ২৫০ মান স্থানীয় লোক ঘটনাস্থলীত আছিল। উপস্থিত লোকৰ কোনোবা এজনে মোবাইলত ৰেকৰ্ড কৰা আৰু চ'ছিয়েল মেডিয়াত ভাইৰেল হৈ পৰা এটা ভিডিঅ'ত দেখা গৈছিল যে নীলোৎপল দাসে "মোক নামাৰিবা, মই অসমীয়া। বিশ্বাস কৰা, মই সত্য কৈছো। মোৰ দেউতাৰ নাম গোপাল চন্দ্ৰ দাস, মাৰ নাম ৰাধিকা দাস" বুলি আক্ৰমণকাৰীসকলক জীৱনৰক্ষা কৰিবলৈ কাতৰ অনুৰোধ জনাইছিল যদিও আক্ৰমণকাৰীসকলে সেই কথা গ্ৰাহ্য কৰা নাছিল। ডকমোকা পুলিচে নিশা ৮-৪৫ত খবৰ পাই ঘটনাস্থলীলৈ যাত্ৰা কৰে। কিন্তু অতি বেয়াকৈ আহত হোৱা অভিজিৎ আৰু নীলোৎপলে চিকিৎসালয় পোৱাৰ আগতেই প্ৰাণত্যাগ কৰে। তেওঁলোকৰ গাড়ী আৰু মোবাইল ফোনো আক্ৰমণকাৰীয়ে বিনষ্ট কৰে।\nআক্ৰমণৰ কাৰণসম্পাদনা কৰক\nঘটনাটো সংঘটিত হোৱাৰ তিনি-চাৰি দিন আগতে সোপাধৰা সংক্ৰান্তীয় এটা হোৱাটচএপ মেছেজ আৰু মুখ বাগৰি অহা ভুৱা খবৰে় অঞ্চলটোত চাঞ্চল্যৰ সৃষ্টি কৰিছিল। ক'লা ৰঙৰ গাড়ী লৈ জলপ্ৰপাত চাবলৈ যোৱা যুৱকদ্বয়ক দেখি অঞ্চলটোৰ ৰাইজে তেওঁলোকক সোপাধৰা বুলি সন্দেহ কৰিছিল; বিশেষকৈ তেওঁলোকে ৰখা দীঘলকৈ চুলিয়ে এই সন্দেহ অধিক ঘনীভূত কৰিছিল। দুজন সন্দেহজনক যুৱক অঞ্চলটোত প্ৰবেশ কৰা বুলি ওলোৱা খবৰ মুহূৰ্ত্ততে বিয়পি পৰিছিল আৰু এজন দুজনকৈ লোক গোট খাব ধৰিছিল। তাৰোপৰি তেওঁলোকে সেই গ্ৰামাঞ্চলৰ মাজেৰে বহু পলমকৈ উভতি আহিছিল।\nআইনী প্ৰক্ৰিয়াসম্পাদনা কৰক\nএই ঘটনা সংক্ৰান্তত পুলিচে ডকমোকা থানাত এটা কেচ পঞ্জীয়ন কৰে। ৰাইজক বিপথে পৰিচালিত কৰি হত্যাকাণ্ড সংঘটিত কৰা মূলব্যক্তি আলফা জৰ্জ টিমুঙকে ধৰি ৪৭জন অভিযুক্তক পুলিচে গ্ৰেপ্তাৰ কৰে। পুলিচে ৮০০ পৃষ্ঠা জোৰা অভিযোগনামা ডিফু আদালতত দাখিল কৰে।\nস্থানীয় কাৰক কিছুমানৰ বাবে হ'ব পৰা অবাঞ্চিত প্ৰভাৱৰ আশংকা কৰি এই হত্যাকাণ্ডৰ কেচটো ২০১৮ৰ ৪ চেপ্তেম্বৰত নগাঁও আদালতলৈ বদলি কৰা হয়। গুৱাহাটী উচ্চ ন্যায়ালয়ৰ মুখ্য ন্যায়াধীশ অজিত সিং আৰু ন্যায়াধীশ মনজিত ভূঞাৰ ডিভিজনেল বেঞ্চে এই কেচটোৰ বিচাৰ ফাৰ্ষ্ট ট্ৰেক আদালতত চলাবলৈ নগাঁও আদালতৰ মুখ্য ন্যায়িক দণ্ডাধীশক আদেশ দিয়ে। নগাঁও জিলা আৰু চেচন আদালতে চাৰিজন প্ৰত্যক্ষদৰ্শীৰ বিবৃতি লিপিবদ্ধ কৰে। ২০১৮ৰ ১ ডিচেম্বৰত আদালতে ৪৭জন অভিযুক্তৰ বিৰুদ্ধে দাখিল কৰা অভিযোগনাম শুনে।\nনামাকৰণ বিতৰ্কসম্পাদনা কৰক\nকিছু দল-সংগঠন আৰু অনুষ্ঠানে কাংথিলাংচো জলপ্ৰপাতৰ নাম "অভি-নীল জলপ্ৰপাত" কৰিবলৈ অসম চৰকাৰক দাবী জনাইছিল। এই দাবীৰ বিৰুদ্ধাচৰন কৰি কাৰ্বি ছাত্ৰসন্থাই ডিফু প্ৰেছ ক্লাৱত এখন প্ৰেছমেল পাতি চৰকাৰক (KSA) উক্ত জলপ্ৰপাতৰ নতুন নামাকৰণ নকৰিবলৈ সকিয়াই দিয়ে। তেওঁলোকে লগতে সমাজৰ সকলো শ্ৰেণীকে এই বিষয়টো লৈ পুনৰাবৃত্তি কৰি নাথাকিবলৈ আহ্বান জনায়।\n↑ 1.0 1.1 1.2 1.3 "Dokmoka Mob Lynching: Abhi-Neel case awaits justice, First Death Anniversary observed today". https://www.sentinelassam.com/news/dokmoka-mob-lynching-abhi-neel-case-awaits-justice-first-death-anniversary-observed-today/। আহৰণ কৰা হৈছে: 09-11-2019.\n↑ 2.0 2.1 2.2 "Duo lynched in Karbi Anglong". https://www.telegraphindia.com/states/north-east/duo-lynched-in-karbi-anglong/cid/1451580। আহৰণ কৰা হৈছে: 10-10-2019.\n↑ "Fears mount over WhatsApp's role in spreading fake news". https://www.theguardian.com/technology/2018/jun/17/fears-mount-over-whatsapp-role-in-spreading-fake-news। আহৰণ কৰা হৈছে: 10-10-2019.\n↑ "Main Accused In Assam's Karbi Anglong Mob Attack Case Arrested". https://www.youtube.com/watch?v=pUh46i8gUZw। আহৰণ কৰা হৈছে: 10-10-2019.\n↑ "Do not Rename Kangthilangso Waterfall as Abhi-Neel Waterfall: Karbi Student Association". https://www.sentinelassam.com/news/do-not-rename-kangthilangso-waterfall-as-abhi-neel-waterfall-karbi-student-association/। আহৰণ কৰা হৈছে: 10-10-2019.\n"https://as.wikipedia.org/w/index.php?title=অভি-নীল_হত্যাকাণ্ড&oldid=309251"ৰ পৰা অনা হৈছে\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=55067।


দৈনন্দিন – Page7– ফটাঢোল\n“যদি তুমি অসমীয়া, দেশৰ বাবে ওলাই আহা” “জয় আই অসম” শ্ল’’গানেৰে মুখৰিত হ’ল বিষ্ণুৰাভা খেলপথাৰ৷ হাজাৰ হাজাৰ মানুহে আহি ভীৰ কৰিছেহি গোটেই খেলপথাৰখনত৷ : হেৰি! শুনিছেনে? – ৰূপালীয়ে পাকঘৰৰ ফালে চাই ৰূপমক চিঞৰিলে৷ কিছুদিনৰ পৰা ৰূপমে তাইৰ কথাবোৰ আওকাণ কৰা কথাটো তাই লক্ষ্য নকৰা নহয়৷ : এই মানুহটো যে! হয় দেই! পুৱাই মোৰ মূৰটো…… – ভোৰভোৰাই ভোৰভোৰাই ৰূপালীয়ে নেইলপলিছটো ড্ৰেছিং টেবুলখনতে ঠেকেচি থৈ পাকঘৰৰ মুখত থিয় হ’লহি। : বোলো হেৰি, কাষৰ ঘৰৰ বৰুৱায়ো মোৰ মাতটো শুনি কি হৈছেনো হয় ফুকননী\nশিক্ষয়িত্ৰী আছিলোঁ। বিদ্যালয় বন্ধ হ’লে দুই এঘৰলৈ থকাকৈ গৈছিলোঁ। বিশেষকৈ গৰমৰ বন্ধ, পূজাৰ বন্ধ, আৰু ডিচেম্বৰ মাহৰ বছৰেকীয়া পৰীক্ষা যোৱাৰ পিছৰ বন্ধত ফুৰিবলৈ যোৱাটো কৰ্তব্য বুলি ধৰি লৈছিলোঁ। ফুৰিবলৈ যাবলৈ দুঘৰেই বাচি লৈছিলোঁ। ১ – ল’ৰাৰ মামাকৰ ঘৰ, ২ – তাৰ মাহীয়েকৰ ঘৰ। বছৰেকীয়া পৰীক্ষা আহিল। বহুত ফুচুলনি আৰু মোৰ ফণীৰ কোব পৰাৰ পাছত গধূলি সাতমান বজাৰ পৰা ৯ মান বজালৈ টেবুলৰ কাষত থাকে। মাজতে ৪ বাৰমান ইউৰিনেললৈ যায়। চাৰিবাৰমান পাকঘৰত সোমাই কি ৰান্ধিছোঁ তাৰো খবৰ লয়। কিবাকৈ পৰীক্ষাটো শেষ\nপৌৰাণিক যুগৰ আখ্যান এয়া। মই বৃদ্ধা হোৱাৰ আগৰেই কাহিনী এইটো। পঞ্চম নে ষষ্ঠ শ্ৰেণীত থকাৰে কথা। সেইবাৰ আমাৰ নলবাৰীৰ গৰ্ডন স্কুলৰ ফিল্ডত অসম শিশু মহোৎসৱ হৈছিল। আমাৰ স্কুলৰ পৰা আমি কেইগৰাকীমানক চিলেক্ট কৰি তাত উদ্বোধনৰ দিনাখন ৰিবন ডেঞ্চ কৰিবলৈ বুলি পঠিয়াইছিল। আমি পুৱা ৭টাতে ফিল্ডত হাজিৰ। হাতত ৰঙচঙীয়া ৰিবন লৈ সুন্দৰ ডেঞ্চ দিলোঁ। সেইখিনি সময়ত জুবিন গাৰ্গ আমাৰ সকলোৰে উমৈহতীয়া ক্ৰাশ্ব মেটেৰিয়েল। পাখি এলবামখন ওলাইছিলহে মাত্ৰ। গান সৱ মুখস্থ। মোৰ সৰুকৈ লেখা এটাও প্ৰকাশ হৈছিল সেইবাৰ অসম শিশু মহোৎসৱৰ souvenir-ত,\nব্যৱসায় বাণিজ্যৰ লগত জড়িত থকা সকলে গম পাব যে কি কি ধৰণৰ কাষ্টমাৰৰ লগত ‘ডিল’ কৰিবলগীয়া হয়৷ কিছুমান গ্ৰাহক খুবেই ‘ভাল’, মানে দামটো কোৱাৰ পিছত অলপো নভবাকৈ টকা দি বস্তুটো লৈ লয় কিন্তু কিছুমানৰ লগত ‘ডিল’ কৰা যথেষ্ট কষ্টসাধ্য কাম৷ মই সেইসকল দোকানিক চেল্যুট দিওঁ, যিয়ে শাৰীৰ দোকান চলায়৷ ধৰক আপোনাৰ শাৰীৰ দোকান আছে৷ দুগৰাকী মহিলা আহি আপোনাৰ তাত থকা প্ৰায় বিশখন শাৰী সকলো খুলি চাই চাই অৱশেষত এখনো পচন্দ নকৰাকৈ গুচি যায়৷ তাৰ পিছত যেতিয়া পুনৰ শাৰীবোৰ জাপি জাপি\nটোপ – অসীমা শইকীয়া দত্ত\nইলেকচনৰ বতৰ৷ ৰাষ্টাৰে গাড়ীবোৰ ভোঁ-ভোঁৱাই গৈছে। আবতৰীয়া ঢোলৰ মাতত কুলিকেইজনীয়েও ফাগুনতে বহাগ বুলি অসম পালেহি হ’বলা, ফাগুনতে কুলিয়ে কণী পাৰি দিব লগা গতি কৰি পেলালে ইলেকচনে৷ চোতালৰ পৰা ডিঙি মেলি কণপোনাৰ মাকে ভোৰভোৰাই চাই আছিল। হাততে বজাৰৰ মোনাটো লৈ ওচৰৰ দোকানখনলৈ বুলি ওলাল। আলু, পিয়াঁজ একো নাই ঘৰত। যিহে ৰাষ্টাত জিন্দাবাদৰ গাড়ী, ওলাবলৈকে ভয়। কণপোনাৰ মাকে জপনা খুলি ৰাষ্টালৈ ওলাইছে মাত্ৰ, সিমূৰৰপৰা আহি থকা জয়ন্তৰ চিঞৰ, : অ’ খুইদৌ ভোটটো এইবাৰ আমাৰ দলকে দিব। জানেই চেণ্ট্ৰেলত কোন। বেলেগক দি একো\nমেক‌আপ আৰু ম‌ই-জিমী শ‌ইকীয়া\nম‌ই সৰুৰেপৰাই মেক‌আপৰ প্ৰতি সচেতন। লিপষ্টিকক লিবিইচটিক বুলি কোৱা বয়সৰে কথা। লিপষ্টিক চিপষ্টিক ঘঁহি ওঁঠে ওঁঠে নলগাকৈ আঁ কৰি ঘূৰি ফুৰোঁ। আনকি লিপষ্টিক ঘঁহাৰ পিছত যিমান লোভনীয় মিঠাই থাকিলেও নাখাইছিলোঁ। আলহীৰ ঘৰলৈ গৈ তেতিয়াহে থাকিছিলোঁ যদি লিপষ্টিক কিনি দিম বুলি কয়। যদিও ম‌ই সৰুতে কাজলটোৰ ৰঙৰে আছিলোঁ, তথাপি চকুত কাজল এলেপা ঘঁহিহে সুখ পাইছিলোঁ। ইমানেই মেক‌আপ কৰাত ম‌ই সিদ্ধহস্ত হৈ পৰিছিলোঁ যে আইনা নহ’লেও আণ্ডাজতে চকু আৰু ওঁঠৰ ৰং সলাই পেলাব জানিছিলোঁ। পিচে এবাৰ ঘটিল নহয় অঘটন। এফালে যাবলৈ উথপথপকৈ\nতলমূৰ কৰি লিখি থকাৰ মাজতে মই গম পালোঁ মানুহ এজন আহি মোৰ কাষত থিয় দিছেহি। মই মূৰ তুলি চোৱা নাই। লিখা কামখিনি শেষ কৰি লওঁ বুলি ভাবিছোঁ। মই লিখি থকা বাবে হয়তো মানুহজনে মতা নাই। অলপ সময় পাৰ হৈ গ’ল। লিখা বন্ধ কৰি মই মূৰ তুলি মানুহজনলৈ চালোঁ। বয়সীয়াল মানুহ। পিন্ধনত ধূতি-কামিজ। কিছু পৰিমাণে মলিয়ন। বেছ কিছুদিন ধৰি একেলেথাৰিয়ে পিন্ধি কিছু লেতেৰা হৈ পৰা “থ্ৰি প্লাই” মাস্কখনে মুখ আৰু নাকৰ পৰিৱৰ্তে থুতৰিত অৱস্থান কৰিছে। তেওঁ আৰু মোৰ দূৰত্বটো অলপ বেছি


মানুহবোৰৰ হৈছে কি? অন্তঃসত্বা হাতীৰ পিছত এইবাৰ মাংসৰ লগত বোমা দি শিয়াল হত্যা\nHome > মানুহবোৰৰ হৈছে কি? অন্তঃসত্বা হাতীৰ পিছত এইবাৰ মাংসৰ লগত বোমা দি শিয়াল হত্যা\nচেন্নাইঃ মানৱীয়তা পাহৰি এতিয়া যেন পশুহত্যাৰ নিচাত ডুব গৈছে দেশৰ একাংশ লোক। কেৰালাত অন্তঃসত্বা এটা হাতীয়ে বিস্ফোৰক ভৰ্তি আনাৰস খাই কৰণ মৃত্যুক সাৱটি লোৱাক লৈ আৰম্ভ হোৱা বিতৰ্কৰ বৰ্তমানো অব্যাহত আছে। ঘটনাটোক লৈ ছ’চিয়েল মিডিয়াত একাধিক আলোচনা চলিলেও বাস্তৱত যে এনে আলোচনাই একাংশ লোকক স্পৰ্শ কৰিব নোৱাৰে সেয়া স্পষ্ট কৰি তুলিছে অনুৰূপ আন এক ঘটনাই।\nটাইমছ অব ইণ্ডিয়াৰ লগতে কেবাখনো ৰাষ্ট্ৰীয় সংবাদ পত্ৰত প্ৰকাশিত বাতৰি মতে, সোমবাৰে তামিলনাডুৰ তিৰুচিৰ জিয়াপুৰমৰ সমীপৰ চাহৰ দোকান এখনৰ পৰা এটা শিয়ালৰ ক্ষতবিক্ষত মৃতদেহ উদ্ধাৰ কৰে স্থানীয় বন বিভাগে। ৰাজ্যখনৰ বিন বিভাগৰ সূত্ৰই সংবাদ মাধ্যমৰ আগত কৈছে যে বিস্ফোৰক ভৰ্তি মাংস খোৱাৰ ফলত শিয়ালটোৰ মুখমণ্ডল সম্পূৰ্ণৰূপে নিশ্চিহ্ন হৈ পৰিছে।\n'মাংসৰ ভিতৰত কৌশলেৰে বিস্ফোৰক সুমুৱাই দিছিল। সেই মাংস খোৱাৰ লগে লগে শিয়ালটোৰ মুখৰ ভিতৰতে বিস্ফোৰণ সংঘটিত হয়। ফলত তীব্ৰ যন্ত্ৰণাৰ অন্তত শিয়ালটোৰ মৃত্যু হয়। এতিয়ালৈকে ঘটনা সন্দৰ্ভত ১২ জন লোকক আৰক্ষীয়ে গ্ৰেপ্তাৰ কৰিছে।’-এইদৰে কয় ৰাজ্যখনৰ এগৰাকী শীৰ্ষ বন বিষয়াই।\nবিষয়াগৰাকীয়ে আৰু জনোৱা মতে, দাঁত আৰু মাংসৰ বাবেই শিয়ালটোক এনেদৰে বিস্ফোৰক ভৰ্তি মাংসৰ টোপ দিয়া হৈছিল। যিকেইজন লোকে উক্ত কাণ্ড সংঘটিত কৰিছিল সেইসকলে শিয়ালৰ মৃতদেহ উদ্ধাৰ হোৱা বনাঞ্চলখনৰ সমীপৰ গাঁৱত বাস কৰে। উক্ত বনাঞ্চলখনত লোককেইজনে মৌজোল সংগ্ৰহ কৰি জীৱন নিৰ্বাহ কৰি আহিছিল বুলিও জানিবলৈ দিছে বন বিভাগে।\nমৌজোল সংগ্ৰহ কৰি ঘৰলৈ ঘূৰি আহোতে প্ৰায়েই এটা শিয়ালৰ মুখামুখি হৈ আহিছিল লোককেইজন। তাৰ পিছতে তেওঁলোকে শিয়ালটোক কিদৰে ফান্দত পেলাব পৰা যায় সেই বিষয়ে আলোচনা কৰে আৰু এনেদৰে বিস্ফোৰক ভৰ্তি মাংস টোপ হিচাপে দিয়ে। শিয়ালটো চিকাৰ কৰাৰ বাবে লোককেইজনে দেশী বোমা ব্যৱহাৰ কৰিছিল বুলি জানিব পৰা গৈছে।\nপ্ৰকাশিত বাতৰি অনুযায়ী লকডাউন শিথিল কৰাত সোমবাৰে এখন চাহৰ দোকানত ১২ জনীয়া লোকৰ এটা দলে এটা বস্তা একোণত ৰাখি চাহ খাই আছিল। সেই চাহৰ দোকানখনতে চাহ খাবলৈ উপস্থিত হৈছিল এজন আৰক্ষী কনিষ্টবল। সন্দেহবশতঃ কনিষ্টবলজনে লোককেইজনক বস্তাটোৰ বিষয়ে প্ৰশ্ন কৰাত কথাবোৰৰ খেলিমেলি লক্ষ্য কৰে। পিছত তেওঁ বস্তাটো পৰীক্ষা কৰাত তাত শিয়ালৰ মৃতদেহটো প্ৰত্যক্ষ কৰে।\nলগে লগে আৰক্ষী কনিষ্টবলজনে বন বিভাগ আৰু নিজে কৰ্তব্যৰত আৰক্ষী থানাৰ বিষয়ালৈ ফোন কৰে। অৱশেষত ঘটনাস্থলীত বন বিভাগ আৰু আৰক্ষীৰ দল উপস্থিত হৈ আটাইকেইজন লোকক থানালৈ লৈ যোৱা হয়। থানাত সোধ-পোছত আটাইকেইজন লোকে ঘটনাটোৰ সত্যতা স্বীকাৰ কৰাৰ লগতে কিদৰে সংঘটিত কৰিছিল সেয়াও জনায়।\nতামিলনাডুৰ বন বিভাগে প্ৰকাশ কৰা মতে শিয়াল চিকাৰ কৰা মূল অভিযুক্ত কেইজন হৈছে ৰামৰাজ (২১), ছাৰাভানান (২৫), ইছু দাস (৩৪), শৰতকুমাৰ (২৮), দেৱ (৪১), পাণ্ডিয়ান (৩১), বিজয়কুমাৰ (৩৮), সত্যামূৰ্তি (৩৬), ৰাজামানিকাম (৭০), ৰাজু (৪৫) আৰু পাতামপিল্লাই (৭৮)। এই আটাইকেইজনেই থিৰুভাৰুমবাৰৰ সমীপৱৰ্তী পুলানকুড়িৰ বাসিন্দা।\nSource URL: https://newsnextone.com/fox-killed-in-tn-after-bomb-covered-with-meat-explodes


Novastat in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nNovastat के प्रकार चुनें\nNovastat 10 Tablet Novastat 40 Mg Tablet Novastat5Mg Tablet Novastat 20 Mg Tablet Novastat 40 Mg Tablet\nNovastat ৰ মূল্য আৰু পেকৰ চাইজ - Novastat Price and Pack Size in Assamese - Novastat ar mulya aaru pakor size\nNovastat 10 Tablet ₹168.0 दवा खरीदें\nNovastat 40 Mg Tablet ₹333.0 दवा खरीदें\nNovastat5Mg Tablet ₹92.0 दवा खरीदें\nNovastat 20 Mg Tablet ₹324.0 दवा खरीदें\nNOVASTAT 40MG TABLET ₹402.0 दवा खरीदें\nNovastat की जानकारी\nNovastat ৰ লাভ আৰু ব্যৱহাৰসমূহ- Novastat Benefits & Uses in Assamese- Novastat ar laabh aaru byavaharsamuh\nNovastat ৰ পালি আৰু সেয়া কেনেদৰে ল'ব- Novastat Dosage & How to Take in Assamese - Novastat ar paali aaru xeya kenedore lobo\nNovastat ৰ পাৰ্শ্চক্ৰিয়াসমূহ- Novastat Side Effects in Assamese- Novastat ar parshwakriyasamuh\nNovastat সংক্ৰান্ত সতৰ্কতাবাণীসমূহ- Novastat Related Warnings in Assamese- Novastat xonkranta xatarkatabanisamuh\nঅইন দৰৱৰ সৈতে Novastatৰ গুৰুতৰ ক্ৰিয়া-প্ৰতিক্ৰিয়া- Severe Interaction of Novastat with Other Drugs in Assamese- Oinor xoite Novastat ar gurutor kriya-pratikriya\nNovastat মতভেদসমূহ- Novastat Contraindications in Assamese- Novastat nishedhsamuh\nNovastat ৰ বিষয়ে সততে সোধা প্ৰশ্নসমূহ- Frequently asked Questions about Novastat in Assamese- Novastat ar bikhoye satate xodha prashnasamuh\nখাদ্য আৰু মদৰ সৈতে Novastat ক্ৰিয়া-প্ৰতিক্ৰিয়া- Novastat Interactions with Food and Alcohol in Assamese- khadya aaru modor xoite Novastat kriya-pratikriya\nNovastat ৰ লাভ আৰু ব্যৱহাৰসমূহ - Novastat Benefits & Uses in Assamese - Novastat ar laabh aaru byavaharsamuh\nNovastat তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nNovastat ৰ পালি আৰু সেয়া কেনেদৰে ল'ব - Novastat Dosage & How to Take in Assamese - Novastat ar paali aaru xeya kenedore lobo\nNovastat-ৰ উপাদানসমূহ - Novastat Active Ingredients in Assamese - Novastat-ar upadaansamuh\nNovastat ৰ পাৰ্শ্চক্ৰিয়াসমূহ - Novastat Side Effects in Assamese - Novastat ar parshwakriyasamuh\nগৱেষণাৰ ভিত্তিত, Novastat ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nNovastat সংক্ৰান্ত সতৰ্কতাবাণীসমূহ - Novastat Related Warnings in Assamese - Novastat xonkranta xatarkatabanisamuh\nNovastat-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nযিবোৰ গৰ্ভৱতী মহিলাই চিকিতসকৰ পৰা কেনেকে ব্যৱহাৰ কৰিব লাগে তাৰ পৰামৰ্শ লোৱাৰ পূৰ্বেই Novastat লব বিচাৰে। আপুনিও যদি সেয়া নকৰে তেন্তে আপোনাৰ স্বাস্থ্যত ক্ষতিকাৰক প্ৰভাৱ পেলাব।\nNovastat-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ওপৰত Novastat ৰ পাৰ্শ্ব-প্ৰতিক্ৰিয়া অতি বিৰল।\nবৃক্কত Novastat কি প্ৰভাৱ দেখা গৈছে?\nবৃক্ক can be affected by Novastatৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Novastat কি প্ৰভাৱ দেখা গৈছে?\nNovastatৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Novastat ৰ কি প্ৰভাৱ দেখা গৈছে?\nহৃদয় ৰ বাবে Novastat কেতিয়াবাহে ক্ষতিকাৰক।\nঅইন দৰৱৰ সৈতে Novastatৰ গুৰুতৰ ক্ৰিয়া-প্ৰতিক্ৰিয়া - Severe Interaction of Novastat with Other Drugs in Assamese - Oinor xoite Novastat ar gurutor kriya-pratikriya\nNovastat তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nNovastat মতভেদসমূহ - Novastat Contraindications in Assamese - Novastat nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Novastat লোৱা অনুচিত যাতে -\nNovastat ৰ বিষয়ে সততে সোধা প্ৰশ্নসমূহ - Frequently asked Questions about Novastat in Assamese - Novastat ar bikhoye satate xodha prashnasamuh\nএই Novastat-এ অভ্য়াস বা নিচাৰ সৃষ্টি কৰে নেকি?\nনহয়, আপনি Novastatৰ প্ৰতি আসক্ত নহয়।\nহয়, Novastat লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Novastat লোৱা উচিত।\nNovastat য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Novastat ক্ৰিয়া-প্ৰতিক্ৰিয়া - Novastat Interactions with Food and Alcohol in Assamese - khadya aaru modor xoite Novastat kriya-pratikriya\nখাদ্য আৰু Novastatৰ ক্ৰিয়া-প্ৰতিক্ৰিয়া\nকেতবোৰ বিশেষ খাদ্যৰ সৈতে Novastat লোৱাটোৱে দৰৱৰ প্ৰভাৱ বিলম্বিত কৰিব পাৰে। এইবিষয়ে আপোনাৰ ডাক্তৰৰ সৈতে কথা পাতক।\nমদ আৰু Novastatৰ মাজৰ প্ৰতিক্ৰিয়া\nNovastat লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nNovastat ৰ অনুকল্প - Substitutes for Novastat in Assamese\nআপুনি বা আপোনাৰ পৰিয়ালৰ কোনোবাই Novastat লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Novastat ব্যৱহাৰ কৰিছিল নেকি?\nআপুনি কিমান পৰিমাণে Novastat সেৱন কৰিছিল?\nআপুনি Novastat ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Novastat সেৱন কৰে?


চনু ছুড - অসমীয়া ৱিকিপিডিয়া\nকালাৰ্চ ইণ্ডিয়ান টেলী এৱাৰ্ড (Colors Indian Telly Awards) -ত চনু ছুড, ২০১৬\n৩০ জুলাই, ১৯৭৩ (৪৮ বছৰ)\nমোগা, পাঞ্জাৱ, ভাৰত\nযশৱন্তৰাৱ চব্‌হাণ অভিযান্ত্ৰিক মহাবিদ্যালয়, নাগপুৰ (B.E.)\nসোণালী ছুড (বি. ১৯৯৬)\nচনু ছুড (ইংৰাজী: Sonu Sood; জন্ম: ৩০ জুলাই ১৯৭৩) এগৰাকী ভাৰতীয় মডেল, অভিনেতা, চলচ্চিত্ৰ প্ৰযোজক যিয়ে মূলতঃ হিন্দী, তেলেগু, কন্নড় আৰু তামিল চলচ্চিত্ৰত অভিনয় কৰে৷\n২০০৯ চনত তেওঁ তেলেগু ব্লকবাষ্টাৰ ছবি অৰুন্ধতীত কৰা অভিনয়ৰ বাবে শ্ৰেষ্ঠ খলনায়কৰ বাবে অন্ধ্ৰ প্ৰদেশ ৰাজ্যিক নন্দী বঁটা আৰু শ্ৰেষ্ঠ সহ অভিনেতাৰ (তেলেগু) ফিল্মফেয়াৰ বঁটা লাভ কৰে। ২০১০ চনত তেওঁ বলীউডৰ ডাবাং চলচ্চিত্ৰত নেতিবাচক চৰিত্ৰত অভিনয়ৰ বাবে শ্ৰেষ্ঠ অভিনেতাৰ অপ্সৰা বঁটা আৰু নেতিবাচক চৰিত্ৰত শ্ৰেষ্ঠ পাৰদৰ্শিতা দেখুওৱাৰ বাবে আইফা বঁটা (IIFA Award) লাভ কৰে। ২০১২ চনত তেওঁ জুলায়ী চলচ্চিত্ৰত কৰা নেতিবাচক চৰিত্ৰৰ বাবে শ্ৰেষ্ঠ অভিনেতাৰ (তেলেগু) চিমা বঁটা লাভ কৰে। তেওঁ যুৱ (২০০৪), আথাদু (২০০৫), আশিক বনায়া আপনে (২০০৫), অশোক (২০০৬), জোধা আকবৰ (২০০৮), অৰুন্ধতী (২০০৯), দুকুদু (২০১১), শ্বুটআউট এট ৱাডালা (২০১৩), হেপ্পী নিউ ইয়াৰ (২০১৫), কুংফু যোগা (২০১৭) আৰু চিম্বা (২০১৮) চলচ্চিত্ৰত কৰা অভিনয়ৰ বাবে অধিক পৰিচিত। তেওঁ এপ’লো টায়াৰ আৰু এয়াৰটেলৰ বিজ্ঞাপনতো অভিনয় কৰিছিল।\n২০১৬ চনৰ জুলাই মাহত তেওঁ প্ৰডাকচন হাউচ শক্তি সাগৰ প্ৰডাকচন স্থাপন কৰে, যাক পিছলৈ তেওঁৰ পিতৃৰ নামেৰে শক্তি সাগৰ ছুড নামকৰণ কৰা হয়। ২০২০ চনৰ ছেপ্টেম্বৰ মাহত ক'ভিড-১৯ বৈশ্বিক মহামাৰীৰ সময়ত তেওঁ কৰা মানৱীয় কৰ্মৰ বাবে তেওঁক সংযুক্ত ৰাষ্ট্ৰ বিকাশ কাৰ্যসূচী (চমুকৈ ইউএনডিপি) -য়ে “এছডিজি বিশেষ মানৱীয় কাৰ্য বঁটা” (SDG Special Humanitarian Action Award) -ৰ বাবে বাছনি কৰিছিল।\n3.1 ডাবিং কেৰিয়াৰ\nচনু ছুডে মোগাৰ চিক্ৰেড হাৰ্ট স্কুল (Sacred Heart School)  আৰু নাগপুৰ স্থাপিত যশৱন্তৰাৱ চব্‌হাণ অভিযান্ত্ৰিক মহাবিদ্যালয় (YCCE) -ৰ পৰা শিক্ষা গ্ৰহণ কৰিছিল৷\n১৯৯৯ চনত চনু ছুডে ছবি জগতত তামিল চলচ্চিত্ৰ কাল্লাঝাগাৰ আৰু নেঞ্জিনিলেৰ যোগেদি পৰিচয় লাভ কৰে৷ তাৰ পিছত তেওঁক ২০০০ চনত তেলেগু চলচ্চিত্ৰ হেণ্ডচ আপ!ত এগৰাকী বিৰোধী হিচাপে দেখা যায়৷ ২০০১ চনত তেওঁ মাজুনু চলচ্চিত্ৰত উপস্থিত হয়। তাৰ পিছত তেওঁ ২০০২ চনত হিন্দী চলচ্চিত্ৰ শ্বহীদ-ই-আজম নামৰ চলচ্চিত্ৰত ভগৎ সিংৰ চৰিত্ৰত অভিনয় কৰি হিন্দী চলচ্চিত্ৰ জগতত খোজ দিয়ে। ছুডে ২০০৪ চনত মণি ৰত্নমৰ যুৱত অভিষেক বচ্চনৰ ভাতৃৰ চৰিত্ৰত অভিনয় কৰি আৰু ২০০৫ চনত আশিক বনায়া আপনেৰ যোগেদি স্বীকৃতি লাভ কৰে।\n২০০৫ চনত টোলীউডৰ চুপাৰ নামৰ চলচ্চিত্ৰখন মুক্তিৰ লগতে তেওঁ তেওঁৰ কামৰ বাবে অধিক স্বীকৃতি লাভ কৰিছিল। এই চলচ্চিত্ৰখনত তেওঁৰ সহ-অভিনেতা নাগাৰ্জুন এগৰাকী উচ্চ-প্ৰযুক্তিৰ চোৰ হয়। তেওঁৰ পৰৱৰ্তী চলচ্চিত্ৰখন আছিল আথাদু। ২০০৬ চনত অশোকত তেওঁ পুনৰ এগৰাকী বিৰোধীৰ চৰিত্ৰত অভিনয় কৰে।\n২০০৯ চনত তেওঁ অৰুন্ধতীত পশুপতিৰ চৰিত্ৰত অভিনয় কৰে। টোলীউডত অৰুন্ধতীৰ মুক্তিৰ পিছত তেওঁ আশুতোষ গোৱাৰিকাৰৰ দ্বাৰা পৰিচালিত ভাৰতীয় ইপিক ফিল্ম যোধা আকবৰতত ৰাজকুমাৰ সুজামালৰ চৰিত্ৰত অভিনয় কৰে। ২০০৯ চনত তেওঁ ৰবি তেজাৰ বিপৰীতে অঞ্জানীয়ুলুত গেংষ্টাৰ বাডাৰ চৰিত্ৰত অভিনয় কৰে। ২০০৯ চনৰ শেষাৰ্ধত তেওঁ আন এখন তেলেগু চলচ্চিত্ৰ এক নিৰঞ্জনত অভিনয় কৰে, য’ত তেওঁক পুনৰ এগৰাকী বিৰোধীৰ চৰিত্ৰত দেখা যায়৷ ২০১০ চনত তেওঁ অভিনৱ কাশ্যপ পৰিচালিত ডাবাংত ছলমান খানৰ সৈতে মুখ্য বিৰোধীৰ চৰিত্ৰত অভিনয় কৰে। তেওঁৰ কন্নড় আত্মপ্ৰকাশ ছবি সুদীপ, বিষ্ণুবৰ্ধন (২০১১) চলচ্চিত্ৰত তেওঁৰ প্ৰদৰ্শনৰ ইতিবাচক পৰ্যালোচনা লাভ কৰে। ৰাজ্যিক নিৰ্বাচন আয়োগে তেওঁক "পাঞ্জাৱৰ ৰাজ্যিক আইকন" ("The state icon of Punjab") হিচাপে নিযুক্ত কৰিছিল।\n১৯৯৯ কাল্লাঝাগাৰ মৌম্যা নাৰায়ণন (Priest) তামিল\nনেঞ্জিনিলে গেংষ্টাৰ তামিল\n২০০০ হেণ্ডচ আপ! টোগলক তেলেগু\nসন্ধিথা বেলই সন্দিপ তামিল\n২০০১ মাজুনু হীনাৰ ভাতৃ তামিল\n২০০২ শ্বহীদ-ই-আজম ভগৎ সিং হিন্দী\nজিন্দাগী খুবসুৰাত হে মুৰাড হিন্দী\nৰাজা ভৱানী তামিল\n২০০৩ আম্মায়িলু আব্বায়িলু ৰাকেশ তেলেগু\nকবিলপাট্টী বীৰলক্ষ্মী ৰাজীৱ মাথুৰ তামিল\nকাহা হো তুম (Kahan Ho Tum) কাৰণ হিন্দী\n২০০৪ নেতাজী সুবাস চন্দ্ৰ বসু:দ্য ফোৰগোটেন হিৰো চাহ নাৱাজ খান হিন্দী\nমিশ্যন মুম্বাই (Mission Mumbai) কেপ্টেইন ৰাজীৱ সিং হিন্দী\nযুৱ গোপাল সিং হিন্দী\n২০০৫ শীশা ৰাজ হিন্দী\nচন্দ্ৰমুখী ঔমায়াণ তামিল\nচুপাৰ চনু তেলেগু\nআথাডু মাল্লী তেলেগু\nআশিক বনায়া আপনে কাৰণ অবেৰোই হিন্দী\nশিচকীয়া (Siskiyaan) ড° বিশ্বাস হিন্দী\nদিভৰ্চ:নট বিটউইন হাচবেণ্ড এণ্ড ৱাইফ সিদ্ধাৰ্থ যোশী হিন্দী\n২০০৬ অশোক কে কে তেলেগু\nৰকি মেৰা (Rockin' Meera) প্ৰাইঞ্চ ইংৰাজী\n২০০৮ জোধা আকবৰ প্ৰাইঞ্চ সুজামাল হিন্দী মনোনীত, ফিল্মফেয়াৰ বেষ্ট চাপৰ্টিং এক্টোৰ এৱাৰ্ড\nমিষ্টাৰ মেধাৱী সিদ্ধাৰ্থ তেলেগু\nসিং ইজ কিং লখন 'লাকী' সিং (Lakhan 'Lucky' Singh) হিন্দী\nএক বিবাহ এইসা ভী প্ৰেম আজমেৰা হিন্দী\n২০০৯ অৰুন্ধতী পশুপতি তেলেগু নন্দী এৱাৰ্ড ফৰ বেষ্ট ভিলেইন\nফিল্মফেয়াৰ বেষ্ট চাপৰ্টিং এক্টোৰ এৱাৰ্ড (তেলেগু)\nধুন্‌তে ৰেহ জাৱগে আৰিয়ান হিন্দী\nঅঞ্জানীয়ুলু বাডা তেলেগু\nবাংগাৰু বাবু ৰাজেন্দ্ৰ তেলেগু\nএক নিৰঞ্জন জনী ভাাই তেলেগু\nচিটী অৱ লাইফ বসু/পেটাৰ পেটাৰ ইংৰাজী\n২০১০ ডাবাং চেড্ডী সিং হিন্দী নেতিবাচক চৰিত্ৰত অভিনয়ৰ বাবে শ্ৰেষ্ঠ অভিনেতাৰ অপ্সৰা বঁটা\nনেতিবাচক চৰিত্ৰত শ্ৰেষ্ঠ পাৰদৰ্শিতা দেখুওৱাৰ বাবে আইফা বঁটা\n২০১১ শক্তি মুকটাৰ তেলেগু\nথীনমাৰ সূধীৰ তেলেগু\nব্বুদ্দাহ... হোগা তেৰা বাপ এচিপি কাৰণ মালহত্ৰা হিন্দী\nকান্দীৰেগা ভৱানী তেলেগু\nদুকুডু নায়ক তেলেগু নেতিবাচক চৰিত্ৰত শ্ৰেষ্ঠ অভিনেতা\nবিষ্ণুবৰ্ধন আদিশেষ কন্নড় মনোনীত, চিমা এৱাৰ্ড ফৰ বেষ্ট এক্ট’ৰ ইন এ নিগেটিভ ৰোল - কন্নড় (SIIMA Award for Best Actor inaNegative Role - Kannada)\nNominated, চণ্ডালউড ষ্টাৰ এৱাৰ্ড ফৰ বেষ্ট এক্ট’ৰ ইন এ নিগেটিভ ৰোল (Sandalwood Star Award for Best Actor inaNegative Role)\nমনোনীত, বেঙ্গালোৰ টাইমচ ফিল্ম এৱাৰ্ড ফৰ বেষ্ট এক্ট’ৰ ইন এ নিগেটিভ ৰোল মেল (Bangalore Times Film Award for Best Actor inaNegative Role Male)\nঅচথে বক্সাৰ ডানেইল তামিল\n২০১২ মেক্সিমাম ইন্সপেক্টৰ প্ৰতাপ পণ্ডিত হিন্দী\nউউ কোডাথাৰা? উলিক্কি পডাথাৰৰা? ফনীন্দ্ৰ ভূপতি তেলেগু\nজুলাই বিট্টু তেলেগু মনোনীত, চিমা এৱাৰ্ড ফৰ বেষ্ট এক্ট’ৰ ইন এ নিগেটিভ ৰোল (তেলেগু)\nমাধা গাজা ৰাজা অজ্ঞাত তামিল মুক্তি পোৱা নাই\n২০১৩ শ্বুটআউট এট বাডালা দিলৱাৰ ইমটিয়াজ হাকচাৰ হিন্দী\nৰাম্যা বস্তাভাইয়া ৰঘুবীৰ হিন্দী\nভাই জেমচ তেলেগু\nআৰ... ৰাজকুমাৰ শিৱৰাজ গুৰজাৰ হিন্দী\n২০১৪ ইণ্টাৰটেইনমেণ্ট অৰ্জুন হিন্দী\nআগাডু দামোদৰ তেলেগু\nহেপ্পী নিউ ইয়াৰ জগমোহন প্ৰকাশ (জগ) হিন্দী\n২০১৬ চাগাচাম বিট্টু তামিল\nজিয়াংযাং (Xuanzang) হৰ্ষ মান্য চীনা\nইস্ক পজিটিভ নিজে উৰ্দু পাকিস্থানী চলচ্চিত্ৰ\nদেৱী ৰাজ খান্না তামিল\nটুটাক টুটাক টুটিয়া হিন্দী প্ৰযোজকো\n২০১৭ কুং ফু যোগা ৰানডাল্ল মান্য চীনা\n২০১৮ পল্টন মেজৰ বিশেন সিং হিন্দী\nচিম্বা ধুৰ্ব ৰানডে হিন্দী\n২০১৯ কুৰুক্ষেত্ৰ অৰ্জুন কন্নড়\nদেৱী ২ ৰাজ খান্না তামিল কেমিঅ’ এপিয়াৰেঞ্চ\nঅভিনেত্ৰী ২ তেলেগু\nসীতা বাসাবাৰাজু তেলেগু \n২০২১ আল্লুড্ডু আধুৰ্চ গাজা তেলেগু\nআচাৰ্য তেলেগু ফিল্মিং\nপৃথিৱীৰাজ ঘোষণা হ’ব হিন্দী ফিল্মিং\nথামিলাৰাচান ঘোষণা হ’ব তামিল ফিল্মিং\nডাবিং কেৰিয়াৰ[সম্পাদনা কৰক]\nমূল মুক্তি বৰ্ষ\nদ্য লিজেণ্ড অৱ হাৰকিউলিচ হাৰকিউলিচকেল্লান লুটজ হাৰকিউলিচ/আলকাইডচ হিন্দী ইংৰাজী ২০১৪\nচনু ছুডৰ জন্ম ১৯৭৩ চনৰ ৩০ জুলাইত পঞ্জাৱৰ মোগাত হৈছিল৷ তেওঁৰ বিবাহ ১৯৯৬ চনত তেওঁ তেলেগু মহিলা সোণালীৰ সৈতে হয়৷ তেওঁৰ সন্তান দুগৰাকীৰ নাম হৈছে- অয়ন আৰু ইশান্ত৷\n↑ Sharma, Aastha (30 July 2015). "Sonu Sood: Moga to Mumbai non-stop". Hindustan Times. http://www.hindustantimes.com/chandigarh/sonu-sood-moga-to-mumbai-non-stop/story-C4LZ5u3JvBhGyEfwg0FsiI.html.\n↑ Goyal, Divya (8 February 2016). "Sonu Sood's father passes away, actor says he is 'shattered'". The Indian Express. http://indianexpress.com/article/entertainment/bollywood/sonu-soods-father-passes-away-actor-says-he-is-shattered/.\n↑ Joshi, Tushar (October 26, 2009). "Sonu Sood Wins Nandi Award For Arundhati". Mid Day. https://www.mid-day.com/articles/sonu-sood-wins-nandi-award-for-arundhati/61431.\n↑ Krishna, Rege, Bal, Manisha (June 26, 2011). "Dabangg Wins Big at IIFA Awards". The Newswire. https://www.outlookindia.com/newswire/story/idabanggi-wins-big-at-iifa-awards/725934.\n↑ Barma, Nnimi (February 23, 2018). "Latest Movies of Sonu Sood:5Latest Bollywood Movies of Sonu Sood". Medium. https://medium.com/@nnimibarma/latest-movies-of-sonu-sood-5-latest-bollywood-movies-of-sonu-sood-4ea4cfbf26c4.\n↑ Devi (29 January 2009). "TELUGU CINEMASS: Sonu Sood's, Another Hit Arundhati". Telugucinemass.blogspot.com. http://telugucinemass.blogspot.com/2009/01/sonu-soods-another-hit-arundhati.html। আহৰণ কৰা হৈছে: 20 September 2011.\n↑ Udasi, Harshikaa (22 April 2013). "Snippets: Finallyanod". The Hindu. https://www.thehindu.com/features/cinema/snippets-finally-a-nod/article4643787.ece.\n↑ "Sonu Sood turns producer with Lucky Unlucky". The Hindu. 1 November 2011. https://www.thehindu.com/todays-paper/tp-national/sonu-sood-turns-producer-with-lucky-unlucky/article2587236.ece.\n↑ 9.0 9.1 "Top 100 Handsome Indian Men - Sonu Sood". Webindia123.com. http://www.webindia123.com/personality/men/sonu_sood/sonu.htm। আহৰণ কৰা হৈছে: 20 September 2011.\n↑ "Sonu Sood's UNDP award makes his personal brand even taller". ET Brand Equity.com. 29 Sep 2020. https://brandequity.economictimes.indiatimes.com/news/marketing/opinion-sonu-soods-undp-award-makes-his-personal-brand-even-taller/78376281.\n↑ "Sonu Sood joins the likes of Angelina Jolie, Leonardo Decaprio as he receives UN award". 29 Sep 2020. https://www.wionews.com/entertainment/bollywood/news-sonu-sood-joins-the-likes-of-angelina-jolie-leonardo-dicaprio-as-he-receives-un-award-331095.\n↑ "Sonu Sood receives SDG special humanitarian action award by UNDP". 29 Sep 2020. https://www.business-standard.com/article/current-affairs/sonu-sood-receives-sdg-special-humanitarian-action-award-by-undp-120092900680_1.html.\n↑ Service, Tribune News. "Actor Sonu Sood’s father dies" (en ভাষাত). Tribuneindia News Service. https://www.tribuneindia.com/news/archive/features/actor-sonu-sood%E2%80%99s-father-dies-193874.\n↑ News, Nagpur. "Interview with Sonu Sood". www.nagpurtoday.in. https://www.nagpurtoday.in/interview-with-sonu-sood/09251857.\n↑ "Super - Telugu film - Nagarjuna, Ayesha Takia, Sonu Sood". Idlebrain.com.7May 2005. http://www.idlebrain.com/news/functions/pressmeet-super.html। আহৰণ কৰা হৈছে: 20 September 2011.\n↑ "Sonu's onahigh". starboxoffice.com. http://www.starboxoffice.com/sbogallery.aspx?aid=3028&bid=2012/March/reviews_20120309_8। আহৰণ কৰা হৈছে: 12 September 2010.\n↑ "Kannada Review: 'Only Vishnuvardhana' is racy". CNN-News18IBNLive.in.com. 11 December 2011. http://ibnlive.in.com/news/kannada-review-only-vishnuvardhana-is-racy/210902-62-129.html.\n↑ "Sonu Sood Appointed As State Icon Of Punjab By Election Commission". NDTV.com. https://www.ndtv.com/india-news/sonu-sood-appointed-as-state-icon-of-punjab-by-election-commission-2326027। আহৰণ কৰা হৈছে: 2020-11-17.\n↑ Vijayakumar, Sindhu (6 April 2019). "Tamil cinema is my first love: Sonu Sood". The Times of India. https://timesofindia.indiatimes.com/entertainment/tamil/movies/news/tamil-cinema-is-my-first-love-sonu-sood/articleshow/68739361.cms.\n↑ Iyengar, Anusha (3 April 2019). "Kajal Aggarwal sharesa'chilling' shot from her upcoming Telugu film, Sita [PHOTO"]. Times Now. https://www.timesnownews.com/entertainment/south-gossip/article/kajal-aggarwal-shares-a-chilling-shot-from-her-upcoming-telugu-film-sita-photo/393552.\n↑ "Sonu Sood on shooting with Chiranjeevi: He refused to hit me on screen, saying people will curse him". 20 December 2020. https://indianexpress.com/article/entertainment/bollywood/sonu-sood-on-getting-films-with-lead-roles-chiranjeevi-acharya-film-7111430/। আহৰণ কৰা হৈছে: 24 December 2020.\n↑ "Interview with Sonu Sood - Times of India" (en ভাষাত). The Times of India. https://timesofindia.indiatimes.com/entertainment/telugu/movies/news/Interview-with-Sonu-Sood/articleshow/20728369.cms। আহৰণ কৰা হৈছে: 2020-10-27. "And, I don't know if many people know this, but I'm married toaTelugu girl."\n↑ Garoo, Rohit (2016-11-15). "Sonu Sood Marriage: The First Love Is Forever For This Actor" (en-US ভাষাত). The Bridal Box. https://www.thebridalbox.com/articles/sonu-sood-marriage_0057676/। আহৰণ কৰা হৈছে: 2020-05-15.\nৱিকিমিডিয়া কমন্সত চনু ছুড সম্পৰ্কীয় মিডিয়া ফাইল আছে।\nচনু ছুড সম্পৰ্কে ইণ্টাৰনেট মুভি ডাটাবেছত থকা তথ্য।\nচনু ছুড সম্পৰ্কে বলিউড হাংগামাত থকা তথ্য\n"https://as.wikipedia.org/w/index.php?title=চনু_ছুড&oldid=286338"ৰ পৰা অনা হৈছে\nএই পৃষ্ঠাখন ১৫ জুলাই, ২০২১ তাৰিখে ০৭:৪৪ বজাত অন্তিম সংশোধন কৰা হৈছিল।


Glizeal P in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Glizeal P ar byavahar, ppali, parshwakriya, upkaar, kriya-pratikriya aaru satarkatabani\nGlizeal P की जानकारी\nGlizeal P ৰ লাভ আৰু ব্যৱহাৰসমূহ- Glizeal P Benefits & Uses in Assamese- Glizeal P ar laabh aaru byavaharsamuh\nGlizeal P ৰ পালি আৰু সেয়া কেনেদৰে ল'ব- Glizeal P Dosage & How to Take in Assamese - Glizeal P ar paali aaru xeya kenedore lobo\nGlizeal P ৰ পাৰ্শ্চক্ৰিয়াসমূহ- Glizeal P Side Effects in Assamese- Glizeal P ar parshwakriyasamuh\nGlizeal P সংক্ৰান্ত সতৰ্কতাবাণীসমূহ- Glizeal P Related Warnings in Assamese- Glizeal P xonkranta xatarkatabanisamuh\nঅইন দৰৱৰ সৈতে Glizeal Pৰ গুৰুতৰ ক্ৰিয়া-প্ৰতিক্ৰিয়া- Severe Interaction of Glizeal P with Other Drugs in Assamese- Oinor xoite Glizeal P ar gurutor kriya-pratikriya\nGlizeal P মতভেদসমূহ- Glizeal P Contraindications in Assamese- Glizeal P nishedhsamuh\nGlizeal P ৰ বিষয়ে সততে সোধা প্ৰশ্নসমূহ- Frequently asked Questions about Glizeal P in Assamese- Glizeal P ar bikhoye satate xodha prashnasamuh\nখাদ্য আৰু মদৰ সৈতে Glizeal P ক্ৰিয়া-প্ৰতিক্ৰিয়া- Glizeal P Interactions with Food and Alcohol in Assamese- khadya aaru modor xoite Glizeal P kriya-pratikriya\nGlizeal P ৰ লাভ আৰু ব্যৱহাৰসমূহ - Glizeal P Benefits & Uses in Assamese - Glizeal P ar laabh aaru byavaharsamuh\nGlizeal P তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nGlizeal P ৰ পালি আৰু সেয়া কেনেদৰে ল'ব - Glizeal P Dosage & How to Take in Assamese - Glizeal P ar paali aaru xeya kenedore lobo\nGlizeal P-ৰ উপাদানসমূহ - Glizeal P Active Ingredients in Assamese - Glizeal P-ar upadaansamuh\nGlizeal P ৰ পাৰ্শ্চক্ৰিয়াসমূহ - Glizeal P Side Effects in Assamese - Glizeal P ar parshwakriyasamuh\nগৱেষণাৰ ভিত্তিত, Glizeal P ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nएडिमा translation missing: as.common\nGlizeal P সংক্ৰান্ত সতৰ্কতাবাণীসমূহ - Glizeal P Related Warnings in Assamese - Glizeal P xonkranta xatarkatabanisamuh\nGlizeal P-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nGlizeal Pৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Glizeal P ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nGlizeal P-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Glizeal P ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Glizeal P গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Glizeal P কি প্ৰভাৱ দেখা গৈছে?\nGlizeal Pৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Glizeal P কি প্ৰভাৱ দেখা গৈছে?\nGlizeal Pএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Glizeal P ৰ কি প্ৰভাৱ দেখা গৈছে?\nGlizeal P গ্ৰহণ কৰাৰ পিছত হৃদয় ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nঅইন দৰৱৰ সৈতে Glizeal Pৰ গুৰুতৰ ক্ৰিয়া-প্ৰতিক্ৰিয়া - Severe Interaction of Glizeal P with Other Drugs in Assamese - Oinor xoite Glizeal P ar gurutor kriya-pratikriya\nGlizeal P তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nGlizeal P মতভেদসমূহ - Glizeal P Contraindications in Assamese - Glizeal P nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Glizeal P লোৱা অনুচিত যাতে -\nGlizeal P ৰ বিষয়ে সততে সোধা প্ৰশ্নসমূহ - Frequently asked Questions about Glizeal P in Assamese - Glizeal P ar bikhoye satate xodha prashnasamuh\nএই Glizeal P-এ অভ্য়াস বা নিচাৰ সৃষ্টি কৰে নেকি?\nনহয়, Glizeal Pয়ে অভ্যাসৰ সৃষ্টি নকৰে।\nGlizeal P য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, চিকিত্সা পৰামৰ্শ অনুসাৰেহে Glizeal P লওক।\nনহয়, মানসিক ৰোগৰ চিকিত্সাৰ ক্ষেত্ৰত Glizeal Pৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Glizeal P ক্ৰিয়া-প্ৰতিক্ৰিয়া - Glizeal P Interactions with Food and Alcohol in Assamese - khadya aaru modor xoite Glizeal P kriya-pratikriya\nখাদ্য আৰু Glizeal Pৰ ক্ৰিয়া-প্ৰতিক্ৰিয়া\nGlizeal P আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Glizeal Pৰ মাজৰ প্ৰতিক্ৰিয়া\nএকে সময়তে Glizeal P আৰু মদ্যাপন কৰাটো সামান্য পাৰ্শ্চক্ৰিয়া ঘটাব পাৰে। আপুনি যদি কোনো পাৰ্শ্চক্ৰিয়াৰ সমুখীন হয়, তেন্তে আপোনাৰ ডাক্তৰৰ সৈতে যোগাযোগ কৰক।\nGlizeal P ৰ অনুকল্প - Substitutes for Glizeal P in Assamese\nআপুনি বা আপোনাৰ পৰিয়ালৰ কোনোবাই Glizeal P লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Glizeal P ব্যৱহাৰ কৰিছিল নেকি?\nআপুনি কিমান পৰিমাণে Glizeal P সেৱন কৰিছিল?\nআপুনি Glizeal P ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Glizeal P সেৱন কৰে?


লালগোল্লা -ঈশান জ্যোতি বৰা – ফটাঢোল\nMarch 1, 2020 গল্প\t22 Comments\nলালগোল্লা -ঈশান জ্যোতি বৰা\n“শ্ৰাদ্ধৰ ভোজত ৰঙা মিঠাই খোৱাব পাৰি জানো?”\n“হেৰৌ কোনে কৈছে নোৱাৰি বুলি !”\n“আজিলৈকে কোনেও খুউৱা দেখা নাই৷ সবেই দৈ আৰু গোল্লা এটাহে দিয়ে৷”\n“মানুহৰ নাম লালমোহন দিয়া দেখিছ জানো? তথাপিতো মাৰে তোৰ নাম ৰাখিছিল লালমোহন৷”\n“লালমোহনৰ চাইজটো জোখৰ কৰিবি আৰু৷ মানুহ সৰহ দেখি পাল মাৰি নথ’বি ৷ মাৰৰ আত্মা নহ’লে স্বৰ্গ গৈ নাপাবয়েই৷”\nকথাটো হয়৷ মাক ঠিকে-ঠাকে গৈ স্বৰ্গত থিতাপি লোৱাৰ কথা ৷ গতিকে সিদ্ধেশ্বৰ তামূলীৰ সজোপদেশক পেংলাই কৰিব নোৱাৰি ৷ তাতে তেৰা হৈছে সিহঁতৰ খেলটোৰ আগশাৰীৰ মানুহ ৷ সিদ্ধেশ্বৰ তামূলীক সেৱা এটা জনাই সি পুনৰ খোজ ল’লে পানীৰাম বৰাৰ চুবুৰীটোলৈ ৷ সেইফালেও দহঘৰমান মানুহ মাতিবলৈ আছ ৷\n‘সি’ মানে লালমোহন বৰকাকতি ৷ এতিয়া লালমোহন পানীৰামৰ ঘৰলৈ যাব ৷ সি গৈ পানীৰামৰ ঘৰ পায়গৈ মানে আমি মহাশয় বৰকাকতিৰ জীৱনৰ ওপৰত সাউতকৈ এপাক চকু ফুৰাই আহোঁ আহক ৷\nল’ৰা-ছোৱালীৰ নামকৰণত পিতৃ-মাতৃৰ নিজস্ব চিন্তা, ৰুচিবোধ আৰু আদৰ্শৰ প্ৰভাৱ পৰে ৷ লালমোহনৰ ক্ষেত্ৰতো সেইটোৱেই হৈছিল ৷ লালমোহন খাই ভাল পোৱা তাৰ সাদৰী মাকজনীয়ে ল’ৰাৰ নাম ৰাখি দিলে-লালমোহন৷ পিতৃয়ে দধিমোহন নামটোৰ প্ৰস্তাৱ আগবঢ়াইছিল যদিও মাতৃয়ে ‘থওক হে’ বুলি ভৰ্ৎসনা কৰি সিংহিনীৰ দৰে গৰজি উঠিল ৷ পিতৃয়েও মুখৰ পৰা ওলোৱা নামটোক সেয়েহে ঘৈণীৰ ধমক শুনি ধোঁৱাচাঙত ততালিকে উঠাই থ’লে৷ অৱশ্যে এই অদ্ভুত, আদিম আৰু অগভীৰ নামটোৱে লালমোহন নামৰ কিশোৰজনৰ মনত পোনপ্ৰথমে কিছু পীড়া তথা পিৰপিৰণিৰ সৃষ্টি কৰিছিল আৰু ল’ৰাই সময় পালেই ‘কিনো নাম ৰাখিলে এইডাল’ বুলি ফেঁকুৰি-ফেঁকুৰি য’তে-ত’তে কান্দোনৰ এক অন্তহীন শৃংখল আৰম্ভ কৰি দিছিল ৷ পিছে নিয়তিৰ কি উদাৰতা ! লাহে-লাহে সিও মাতৃৰ দৰে লালমোহন নামৰ মিঠাইটিৰ ৰং, ৰস আৰু নান্দনিকতাৰ প্ৰতি তীব্ৰভাৱে আকৃষ্ট হ’ল আৰু তাৰ সোৱাদত আকণ্ঠ নিমজ্জিত হ’বলৈ কুণ্ঠাবোধ নকৰা হ’ল ৷ বৰঞ্চ নিজৰ নামটোক সি হনুমানৰ পাহাৰটোৰ দৰে সগৰ্বে দাঙি নাম-সচেতন সমাজখনত কঢ়িয়াই ফুৰিবলৈহে ধৰিলে ৷\nআৰু ২০০০ চনত লালমোহন বৰকাকতিয়ে নতুনকৈ খোলা হোটেলখনৰ নাম ৰাখি দিলে ‘লালমোহন মিঠাই ভাণ্ডাৰ’৷ এতিয়া চাৰিআলিৰ এখন প্ৰখ্যাত মিঠাইৰ দোকান ৷ হোটেলৰ শুভাৰম্ভণী অনুষ্ঠানত মাকে লালমোহনক এটা কথা দঢ়াই দঢ়াই কৈ থৈছিল-‘চাবি কিন্তু পিতাই, মিঠাই যাতে তই কেতিয়াও ভেজাল নকৰ ৷ তোৰ নামটোৰ অৰ্থক তই যে অপমান নকৰ৷ গ্ৰাহকক নঠগিবি ৷ নহ’লে ৰৌ-ৰৌ নৰকত গেলি-পচি মৰিবি ৷ দেচোন, লাল এটা দে ৷ সোৱাদ লওঁ৷’ লালমোহনে একে উশাহে শলাগি থৈছিল-‘হয় আই৷’ তাৰপিছত সি পৰম উদ্যমেৰে টিঙৰ পৰা এটা গোলাকাৰ ‘লাল’ অৰ্থাৎ লালমোহন উলিয়াই মাতৃলৈ অকৃপণ হেঁপাহেৰে আগবঢ়াই দিছিল ৷ মাকে ধীৰে ধীৰে মিঠাইটি খাই তাৰ ইতিবাচক সমালোচনাত পঞ্চমুখ হৈ পৰিছিল আৰু কৈছিল-‘সুন্দৰ মিঠাই ৷ সোৱাদকণ জোখৰ ৷ বহুতো লালত থকা চেক্‌চেকীয়া মিঠাটো ইয়াত নাই ৷ লাল হ’ব লাগে এনেকুৱা, যাতে জিভাত দিলেই পিচলি যায় ৷ চোবাই কষ্ট কৰি থাকিবলগীয়া নহয় ৷ তোক লৈ বৰ গৌৰৱ কৰিছোঁ পিতাই৷’\nদুখৰ কথা ৷ লালমোহনৰ জীৱনত ইমান গভীৰভাৱে প্ৰভাৱ পেলোৱা সাদৰী, শুৱনি মানুহজনীৰ যোৱা সপ্তাহত মৃত্যু হ’ল ৷ দুখ-বিষাদ একাষৰীয়া কৰি লালমোহন এইকেইদিন ব্যস্ত হৈ পৰিছে শ্ৰাদ্ধ-দহাদিৰ যা-যোগাৰত ৷\nসৌৱা, লালমোহনে গৈ পানীৰামৰ ঘৰৰ দুৱাৰত টোকৰটো দিছেগৈ ৷\n“অ’ লাল !”-দুৱাৰ ঠেলি সিপিনৰ পৰা পানীৰাম আৰু পিছে পিছে ঘৈণীয়েক ওলাই আহিল৷\n“হয় ককাইদেউ ৷ গমতো পাইছেই..অহা শুকুৰবাৰ মাৰ সকাম..”-মাতটো থোকাথুকি হ’ল লালমোহনৰ ৷\nএইকেইটা শব্দ মুখলৈ আনিলেই মানুহটো ক’ব নোৱাৰাকৈয়ে বৰ গহীন হৈ পৰে ৷ বাৰেপতি হাঁহিমুখীয়া মাকজনীৰ আঙুলিত ধৰি খোজ কাঢ়ি ফুৰা দিনবোৰৰ কথা মনলৈ আহে ৷\n“শুনিছোঁ৷ শুনিছোঁ ৷ আমি বৰ ভাল পাইছোঁ৷”\n“কি শুনিছে ককাইদেউ !”\n“সকামৰ বোলে যা-যোগাৰ ডাঙৰেই কৰিছ৷ ভাল কৰিছ, বুইছ ভাল কৰিছ ৷ মাৰে তোক ইমান মৰম কৰিছিল, ইমান আলহ-উদহকৈ ৰাখিছিল ৷ এতিয়া মাৰজনী সকামটোও একেবাৰে নিয়াৰিকৈ পাতিব লাগে৷ নহ’লে মাৰে স্বৰ্গত গৈ দুখ পাব৷”\n“হয় ৷ সিদ্ধেশ্বৰ খুৰাই ক’লে বোলে ৰাইজে সকামত গোল্লা আৰু দৈ কিমান খাব ! এইবাৰ অলপ বেলেগ কিবা এটা হ’লে ভাল৷ সেয়ে তেখেতে মোৰ নামটোকে খোৱাবলৈ কৈছে৷”\n“মানে লালমোহন ! ঠিকেই আছে, ঠিকেই আছে৷ আমি বেয়া নোবোলোঁ৷”\n“ভাল বুজিছা..ভাল৷”-কাষতে থকা পদ্মাৱতী বৌয়ে লালমোহনৰ প্ৰসংগত মাত লগালে-“আমাৰ ইহঁতকেইটাও লালমোহন বুলিলে পাগল৷ তাতেই তোমাৰ হোটেলৰ লালমোহনে ত্ৰিভুৱন পোহৰাই আছে৷ কিন্তু সৰু চাইজৰ লালমোহনটো বেয়া পায় ৷ মুখত দিলেই নাইকিয়া হৈ যায় ৷ পাৰিলে ডাঙৰ চাইজৰ লালমোহনটোকে খোৱাবা৷ মানে পোন্ধৰটকীয়াটো৷”\n“মই চিন্তা কৰি আছোঁ ৷ ভাল বাৰু এতিয়া৷ আহোঁ তেনেহ’লে৷”\nসকলোৰে পৰা কিছু সমৰ্থন আদায় কৰি আৰু কিছু নতুন চিন্তাৰ যোগাৰ কৰি লালমোহনে পানীৰামৰ ঘৰৰ পৰা বিদায় লয়৷\nএই যে সিদ্ধেশ্বৰ খুৰা, এই যে পানীৰাম ককাইদেউ ! এই যে সমাজৰ মানুহবোৰ ! সকলো ইমান চিন্তিত তাৰ মাকৰ শ্ৰাদ্ধটোক লৈ ! মাক ঠিকে-ঠাকে গৈ স্বৰ্গ পাবনে নাপায়, তাক লৈ ! ঘৰলৈ ওভতনিৰ পথত লালমোহনে কথাবোৰ মনৰ মাজতে আনি পাগুলে ৷ অৱশ্যে ৰাইজে বেয়া পোৱাৰ কথাই নাই৷ কাৰণ ভোজৰ সমস্ত যা-যোগাৰ সি খুব আটোমটোকাৰিকৈয়ে কৰিছে ৷ চামগুৰি বিলৰ প্ৰকাণ্ড ৰৌ মাছৰ হিচাপটো মাক ঢুকোৱাৰ ছয়দিনৰ পাছতেই সি আকবৰক দি থৈছে ৷ বৰবজাৰৰ চিনাকি বেপাৰী নজৰুল আৰু বাহাৰুলক ক’লা দাগ নথকা ফুলকবি, পাত কম থকা বন্ধাকবি, চেনিৰ সমান মিঠা ৰঙালাও, চালাদৰ কাৰণে গাজৰ, বিলাহী আৰু বিটৰ কথা কৈ থৈছে৷ সিহঁতে সকামৰ আগে-আগে সেইবোৰ আনি পৌছাই দিব৷ চাউলৰ কাৰণে সি প্ৰথমে পুৰণা আইজঙ চাউলৰ কথা ভাবিছিল যদিও শেষমুহূৰ্তত বাণীকান্ত বৰদেউতাই ক’লে যে-‘বহুদিন জহা চাউলৰ গোন্ধ পোৱা নাই অ’৷ পাৰিলে..’৷ সেইগতিকে লালমোহনে বিশ কেজি জহা চাউলৰ ফৰমাইচ হ’লছেলাৰ বৃন্দাবন দোকানীৰ ওচৰত দি থৈছে ৷ দালি থাকিব তিনিখন ৷ মচুৰ, মাটি আৰু বুটৰ ৷ মাটিদালিত ঔ-টেঙা কাটি টুকুৰা-টুকৰকৈ পেলাই দিয়া হ’ব ৷ মচুৰ দালিত অকণমান মছলা থাকিব ৷ কিছুমান ভকতে আজিকালি মছলা দিয়া দালি ভাল পায় ৷ ডাঠকৈ প্ৰস্তুত কৰা বুটৰ দালিত দুটামান তেজপাত ওপঙি থাকিব ৷ সৰু-সৰুকৈ আলু কাটি দিয়া হ’ব ৷ সিপিনে জামুগুৰিৰ পৰা আহিব মালভোগ আৰু অমৃতসাগৰ কল, তিনিচুকীয়াৰ পৰা আহিব কমলা, নাৰিকল আহিব নলবাৰীত থকা মোমায়েকৰ বাৰীৰ পৰা, নগাঁও ডায়েৰীৰ পৰা আহিব খাঁটী ডাঠ ক্ৰিম, আৰু সীতাজখলাৰ পৰা আহিব নিৰ্ভেজাল দৈ ৷ এতিয়া লালমোহনটো ক’ৰপৰা অনা যায় ?\nপিছদিনা লালমোহন পুনৰ মানুহ মাতিবলৈ ওলাই যায় ৷ কালি গাঁৱৰ এটা ফাল মাতি শেষ হ’ল ৷ আজি এইটো ফালে মাতিলেই মানুহ মতা কামটো শেষ হয়৷ লগতে সকলোৰে আগত উত্থাপন কৰিব লাগিব ‘লালমোহন-প্ৰসংগ’৷ কাৰণ এটা নতুন পৰম্পৰাৰ আৰম্ভ হ’বলৈ গৈ আছ ৷\nপ্ৰথমেই গৈ সি সদানন্দ কলিতাৰ ঘৰত সোমাল ৷ কলিতা খুৰা আগচোতালতেই বহি আছিল ৷ তেওঁৰ লগতে বহি আছে মিহিৰাম আৰু চক্ৰধৰ ৷\n“তই বোলে সকামত লালমোহন খুউৱাৰ কথা পাঙিছ !”\n“আপোনাক কোনে ক’লে ?”-কোনোধৰণৰ সৌজন্যসূচক কথাৰ পাতনি নেমেলাকৈয়ে চিধাই লালমোহনৰ প্ৰসংগ উলিওৱাত লালমোহন আচৰিত হ’ল ৷\n“কালি দোকানত সিদ্ধেশ্বৰ আৰু পানীৰামে খুব ফিতাহি মাৰি আছিল ৷ বোলে-লালমোহনে আমাৰ কথামতেই এতিয়া সকামত লালমোহন খোৱাব৷”\n“কথাটো হয় ৷”\n“কি কথাটো হয় ! আমাৰ সমাজত মোৰ কোনো মূল্যয়েই নাই নেকি? তই কেৱল সিহঁতৰ কথামতেই লালমোহন খোৱাম বুলি সিদ্ধান্তটো লৈ ল’লি ৷ আমাৰ এইটো ফালৰ মানুহৰ কোনো ৰায়েই ন’ললি৷ তোৰ মাৰৰ মই কাণসমনীয়া বন্ধু আছিলোঁ৷ তোক মই এইখন-এইখন হাতেৰে কোলাত লৈ পিঠাগুৰি জলপান খোৱাইছিলোঁ৷ পাহৰি নাযাবি৷”-সদানন্দ কলিতাই অতীতৰ স্মৃতি-পুখুৰীত খননকাৰ্য চলাই কেইটামান আৱেগিক তথ্য লালমোহনৰ সমুখত দাঙি ধৰে৷\n“তই কিন্তু আমাক বৰ অপমান কৰিলি দেই ! কালি বৰ লাজ পালোঁ ৷ আমিতো ভাই তোৰ লগৰীয়া আছিলোঁ৷”-লালমোহনৰ লগত একেলগে অষ্টম শ্ৰেণীলৈকে পঢ়া মিহিৰামে মিহি মাতটোৰে মতপ্ৰকাশ কৰিলে৷\n“এনে দম্ভালি অ’ সিহঁতৰ ! কিনো চাবা ! আমি কিন্তু লালমোহন নাখাওঁ ৷ চিধাচিধি কথা ৷-” মিহিৰামৰ লগে-লগে থকা চক্ৰধৰে নিজৰ ৰায় শুনাই দিয়ে৷\n“আপুনি খং নকৰিব খুৰাদেউ ! আপোনালোক তিনিজনৰ কাৰণে বেলেগকৈ অইন মিঠাই এটাৰ ব্যৱস্থা কৰিম৷”-হতচকিত আৰু বিমৰ্ষিত মনেৰে লালমোহনে সদানন্দ কলিতাক উদ্দেশি কয় ৷ সি অলপ অপ্ৰস্তুতো হ’ল৷ তৎমুহূৰ্ততে তাৰ মনলৈ আহিল-সি মাক মৰাৰ ভোজ পাতিছে নে মাকে পুনৰ জন্ম লোৱাৰ উৎসৱ\n“এটা ৰসগোল্লাৰে কাম নচলিব৷ আমাৰ এইফালৰ কোনো মানুহেই লালমোহনত মুখেই নিদিয়ে ৷ সবেই ৰসগোল্লাহে খাব৷ কালি ৰাতি আমি সিদ্ধান্ত ল’লোঁ৷”-কঠোৰ মাত এটাৰে সদানন্দ কলিতাই কথাটো কৈ পঢ়ি থকা কিতাপখনত দৃষ্টি নিবদ্ধ কৰে ৷\n“ঠিক আছে৷ খুৰাদেউ ৷ এতিয়া আহোঁহে৷”\nসদানন্দ কলিতাৰ কৰ্কশ কথাকেইটাই লালমোহনক বিবুদ্ধিত পেলায় ৷ বুকুৰ ভিতৰৰ পৰা উজাই অহা দুখ এটাই লালমোহনক খুন্দা মাৰি ধৰে৷ তাৰ মাকলৈ মনত পৰে ৷ বৰকৈ৷\nব্যাখ্যাহীন শোক এটাৰে অভিভূত হৈ সি এখোজ-দুখোজকৈ ওলাই আহে৷ তাৰপিছত এঘৰ-দুঘৰকৈ বাকী থকা মানুহকেইঘৰকো সকামলৈ নিমন্ত্ৰণ দিয়ে৷ সদানন্দ কলিতাৰ কথাটো হয়, এইফালৰ ৰাইজে ৰসগোল্লাহে খাব৷ লালমোহনক আটায়ে ‘বয়কট’ কৰিছে ৷\nদুপৰবেলালৈ তাৰ মানুহ মাতি হয়গৈ৷ ডাঙৰ কামটো শেষ কৰি সি পিছে ঘৰলৈ নাযায় ৷ তাৰ মৰমৰ হোটেল ‘লালমোহন মিঠাই ভাণ্ডাৰ’ৰ পিনেহে খৰখোজেৰে যাবলৈ ধৰে৷\nসদ্যপ্ৰয়াত দীৰ্ঘেশ্বৰী বৰকাকতিৰ আজি মৎস্যস্পৰ্শ ৷ ভোজ ৷ গাঁৱৰ কেউপিনৰ পৰা মানুহ আহি ভোজস্থলী দলদোপ-হেন্দোলদোপ কৰি ৰাখিছে ৷ লালমোহন বৰকাকতি আছেগৈ পিছপিনে, ৰন্ধনশালাত দেউৰিসকলৰ লগত ৷ ইতিমধ্যে ৰাইজৰ আগে-আগে পৰি থকা পাতত ভাত, দাইল, ভাজি দিয়া হৈছে ৷ ভাজিৰ পৰা ধোঁৱা ওলায়েই আছে৷ জহা চাউলৰ মন উতনুৱা কৰা গোন্ধয়ে পৰিৱেশটোক এক অনন্য মাদকতা দিছে ৷ সিপিনে দোনাত দিয়া হৈছে মচুৰ নাইবা বুটৰ দালি৷ মাটিৰ দালি ‘কমন’ আইটেম৷ কোনোবাই এটা দোনাতে দুখন দালি ল’লে সোৱাদ নষ্ট হ’ব বুলি দুটা দোনাৰ ‘ডিমাণ্ড’ কৰিছে ৷ দিছে ৷ যিয়ে যি বিচাৰিছে, তাকেই দিছে ৷\nভকতৰ পৰা অনুমতি পাই ৰাইজে খাবলৈ ধৰিলে ৷ জহা চাউলৰ সোৱাদ ঠিকেই আছে ৷ বুটৰ দালিত কেৱল নিমখ এচামুচ কম হ’ল৷ মাটিৰ দালিত ঔ-টেঙাকণে এক বিমল ৰসানুভূতিৰ সৃষ্টি কৰিছে ৷ ৰাইজে টপালি-টপালি মাটি দালি খাইছে ৷ ভাজিত ফুলকবিৰ পৰিমাণটো বেছি হৈছে বুলি ৰামেশ্বৰ খুৰাই সমালোচনা পাতনি মেলিছিল যদিও চুক এটাৰ পৰা বুদ্ধেশ্বৰ ভূঞাই ‘নাই নাই ৰঙালাওৰ মিঠা গুণটোৱে তাক বেলেন্স কৰি ৰাখিছে’ বুলি উচ্চস্বৰে কৈ দিয়াত ফুলকবি-বিতৰ্ক তাতেই শেষ হ’ল৷ সকলোতকৈ শ্ৰেষ্ঠ বুলি প্ৰতিপন্ন হ’ল গাজৰ-বিলাহীৰ চালাদকণ৷ ৰাইজে হেঁপাহ পলুৱাই দুই-তিনিবাৰকৈ খাইছে ৷ আনহাতে মছলাবিহীন পাপৰ চোবোৱাৰ ‘মৰক-মৰক’ শব্দটোৱে গোটেই ভোজঘৰটোতেই এক সাংগীতিক তৰংগৰ মৃদু অনুৰণন তুলিছে ৷ নেমু টেঙাবোৰ অপৈণত ৷ কিন্তু তাৰো ৰস ৰাইজে চেপি-খুন্দি উলিওৱাত সফল হৈছে আৰু দালি অথবা ভাজিত তাৰ ৰস চিটিকাই এক বিচিত্ৰ স্বাদ নিজাববীয়াকৈ প্ৰস্তুত কৰি লৈছে ৷ সিপিনে দোনাৰ দালি শেষ হওঁ-হওঁ হওঁতেই ৰৌ মাছৰ প্ৰকাণ্ড টুকুৰাৰ সৈতে মাছৰ জোল আহিল ৷ “মাছৰ জোলকণ ফেণ্টাছটিক হৈছে অ’ লাল৷”- ইংৰাজী ভাষাৰ নামত এই এটা শব্দকে আয়ত্ব কৰি থোৱা আগশাৰীৰ ভকত বিজন বৰদেউতাই আনন্দতে জপিয়াই উঠিল ৷ কিন্তু তেওঁৰ এই মন্তব্য শুনিবলৈ সেই ঠাইত লালমোহন নাছিল ৷\nলালমোহন বৰকাকতীৰ প্ৰৱেশ ঘটিল অলপ পিছতহে ৷ হাতত এটা বাল্টি ৷ বোধহয় তাতেই মিঠাইটো আছে ৷ কাৰণ, পাতৰ সমুখে-সমুখে দৈৰ বাটী একোটা দি যোৱা হৈছে যদিও মিঠাই উপাদানটো তাত নাই ৷\nঠিকেই ৷ লালমোহনে মিঠাই দিবলৈ আৰম্ভ কৰিছে ৷ ভোজঘৰৰ একে পশ্চিম দিশটোৰ পৰা-য’ত কাণসমনীয়া মিহিৰাম বহি আছে, তাৰপৰা সি মিঠাই দিবলৈ আৰম্ভ কৰিছে ৷ মিঠাই দি দি সি পূবফালে থকা সিদ্ধেশ্বৰ বৰদেউতাৰ ওচৰ পাইছিলহে, তেনেতে পানীৰাম খুৰায়ে মাতটো দিলে-\n“হেৰৌ, এইটো কি মিঠাই খোৱালি অ’? অকণ মিঠা, অকণ টেঙেচীয়া ৷ ”\n“অঁ, তাকেই ৷ অকণ বগা, অকণ ৰঙা ৷”-সদানন্দ কলিতাই অদ্ভুত মিঠাইটো লিৰিকি-বিদাৰি একো উৱাদিহ পোৱা নাই৷\n“সোৱাদটো বেয়া লগা নাই৷ পিছে নামটোহে জানিব নোৱাৰিলোঁ৷”-মিঠাইটোত একামোৰ মাৰি চক্ৰধৰে অসহায়বোধ প্ৰকাশ কৰিলে ৷\nমিঠাইটোৰ আকাৰ আৰু আকৃতি ৰসগোল্লাটোৰ নিচিনা ৷ লালমোহনটোৰ নিচিনাও ৷ ওজনো সিমানেই ৷ পিছে ৰঙটোহে অদ্ভুত ৷ এটা ফালে বগলীৰ দৰে বগা, আৰু আনটো ফালে সেন্দূৰৰ দৰে ৰঙা ৷\n“ৰাইজ! এইটো এটা নতুন মিঠাই৷”\nঅৱশেষত লালমোহনে মুখ খুলিলে৷\n“কি?”-একেলগে পাঁচ-ছটামান কণ্ঠ বিভিন্ন ঠাইৰ পৰা ওফৰি আহিল৷\n“মানে ৰাইজ ৷ যেতিয়া গাঁৱৰ এটা ফালে ৰসগোল্লা আৰু এটা ফালে লালমোহন খাম বুলি কোৱা মানুহৰ উজান উঠিল, তেতিয়া মই নিৰুপায় হৈ গ’লোঁ ৷ কাৰণ, অতবোৰ মানুহৰ কাৰণে ভাগে-ভাগে মিঠাই কিনিবলৈ গ’লে মোৰ তলি উদং হ’ব ৷ সেয়ে ৰাতি শোৱাৰ আগত মোৰ সৰগলৈ গৈ থকা মাজনীকে সুধিলোঁ-বোলোঁ, এতিয়া কি কৰোঁ?”\n“তাৰপিছত?”-কোনোবা এজন পাঠকে তীব্ৰ উৎকণ্ঠাৰ বলি হৈ সুধিলে ৷\n“আচৰিত কথা ৷ ৰাতি মায়ে মোক সপোনত দেখা দিলে ৷ আৰু ক’লে যে-অনবৰতে খাওঁ-খাওঁকৈ থকা খাৱৰীয়া কিছুমানৰ কাৰণে তই ইমান চিন্তা কেলৈ কৰিছ? এটা কাম কৰ, ৰূপহী বজাৰৰ পৰা সস্তাতে তুল‌্তুলীয়া ৰঙা বিলাহী পাবি৷ লগতে কপাহৰ দৰে বগা হৈ থকা মিঠা আলুও পাবি ৷ লৈ আহ ৷ সেই দুয়োবিধ উপাদান চেপি-খুন্দি, পিটিকি-সানি লগ লগাই দেচোন ৷ দেখিবি, এফালে ৰঙা আৰু এফালে বগা বৰণ লৈ এটা অদ্ভুত মিঠাইৰ সৃষ্টি হৈছে ৷ সোৱাদৰ কাৰণে দুইচামুচমান চেনি দি দে ৷ এইটোক ‘লালগোল্লা’ বুলি কোৱা হয় ৷ আমাৰ সৰগত খুবেই চলে ৷ যিয়ে লালমোহন ভাল পায়, সি মিঠাইৰ ৰঙাকণ খাব ৷ আৰু যিয়ে ৰসগোল্লা ভাল পায়, সি মিঠাইটোৰ বগাকণ খাব৷”\n“এইবোৰ কি গছৰ ওপৰত গৰু উঠা কথা কৈছে ! আৰু তই আমাক খাৱৰীয়া বুলিবলৈ সাহ কৰিলি কেনেকৈ?”-সিদ্ধেশ্বৰ তামূলীকে ধৰি কেইবাজনো প্ৰথম শাৰীৰ ভকত থিয় হৈ গৰজি উঠিল৷\n“মই ক’ত কৈছোঁ? সৰগলৈ গৈ থকা মায়েহে মোক সপোনত কৈছে ৷”-লালমোহনে সবিনয়ে জনালে ৷\n“নাই কৰা ৷ সকলোৰে সুবিধা হোৱাকৈ ‘লালগোল্লা’ নামৰ এই মিঠাইটোহে প্ৰস্তুত কৰিছোঁ৷ আৰু ৰাইজ, কি জানেনে?”\n“আজিৰেপৰা এই ‘লালগোল্লা’ নামৰ মিঠাই আপোনালোকৰ মৰমৰ হোটেল ‘লালমোহন মিঠাই ভাণ্ডাৰ’তো উপলব্ধ হ’ব৷”-লালমোহনে গৌৰৱেৰে আনুষ্ঠানিক ঘোষণাটো কৰিলে ৷\n“থৈ দে তোৰ মিঠাই৷ মই এই স্থান এতিয়াই ত্যাগ কৰিলোঁ৷”\nসিদ্ধেশ্বৰ তামূলী বহাৰ পৰা উঠি পদূলি পালেগৈ ৷ মুখত এক অস্ফূত ভোৰভোৰনি ৷ তেওঁৰ লগে লগে উঠি গ’ল পানীৰাম খুৰা, সদানন্দ কলিতা ৷ লালমোহনে আঁতৰৰপৰাই তেওঁলোকৰ দৈৰ বাটীকেইটালৈ চালে ৷ দেখিলে, লালগোল্লাটো দৈৰ কাষত নাই ৷ তাৰমানে আটাইকেইজনে লালগোল্লাৰ সোৱাদ লৈহে ভোজগৃহ ত্যাগ কৰিছে ৷\nলগেলগে এক যুদ্ধজয়ী হাঁহিয়ে লালমোহন বৰকাকতিৰ মুখমণ্ডল উজলাই তুলিলে ৷\nদোনাঃ কল-পটুৱাৰে সজা হয় ৷ ভোজ-শ্ৰাদ্ধাদি সামাজিক অনুষ্ঠানবোৰত দালিৰ দৰে পনীয়া বস্তু দোনাত দিয়া হয়৷\n« ‘ভাৰতৰ ইতিহাসত কন্যাভ্ৰুণ হত্যাৰ পৰিপোষণ’ — From Womb to Tomb, এক অনুপলব্ধিৰ দস্তাবেজ -ধনশিৰি\nসংখ্যাৰ আঁৰকথা »\nআমি সততে দেখা সমাজখনৰ বৰ সুন্দৰ বৰ্ণনা দিলা। খুব ভাল লাগিল পঢ়ি।\nঅশেষ ধন্যবাদ বাইদেউ ।\nবৰ সাৱলীল উপস্থাপন।ভাল লাগিল।\nএইয়াই আমাৰ সমাজৰ বৰমূৰীয়া সকল! সাংঘাতিক!\nআন্তৰিক ধন্যবাদ 🙂\nগল্পটোৱে বাস্তৱ ছবি এখন দাঙি ধৰিছে।\nধন্যবাদ 🙂 🙏\nগল্পটি পঢ়ি ভাল লাগিল ।অতি উচ্চমানৰ ব্যংগ ।\nইমান সুন্দৰ ব্যঙ্গ! মুগ্ধ হলোঁ পঢ়ি।\nঅতি উচ্চ মানৰ বেংগাত্মক লেখা,সমাজখন প্ৰতিফলিত হৈছে। খুব ভাল লাগিল।\nউৎসাহিত হ’লোঁ। ধন্যবাদ 🙂\nবাস্তৱ ছঁবি , সুন্দৰ ব্য়ংগ ৷\nবাস্তৱ ছবি….ভাল লাগিল


সৰু পৰ্দাৰ ৰিমেক ধাৰাবাহিকসমূহে আকৰ্ষণ কৰেনে আপোনাক ? এই সন্দৰ্ভত কি কয় চেলীব্ৰেটীসকলে?\nসৰু পৰ্দাৰ ৰিমেক...\n|5March 2019 11:17 AM GMT\nসৰু পৰ্দাৰ জনপ্ৰিয় ধাৰাবাহিক সমূহৰ ৰীমেকে সম্প্ৰতি দৰ্শকৰ মৰম তথা আদৰ বুটলিবলৈ সক্ষম হোৱা নাই ৷ কিন্তু সেই একেই ধাৰাবাহিকসমূহৰ প্ৰথম ধাৰাবাহিকৰ খণ্ডই যিদৰে আকৰ্ষণ কৰিছিল ৷সম্প্ৰতি কিন্তু তাৰ বিপৰীত দৃশ্য দেখিবলৈ পোৱা গৈছে ৷বিগত বৰ্ষত একতা কাপুৰে "ক’ছোটি জিন্দেগী কী"ধাৰাবাহিক খনৰ পুনৰ আৰম্ভ কৰাৰ কথা ঘোষণা কৰিছিল আৰু অনুৰাগীয়ে যথেষ্ট উৎসুক হৈ পৰিছিল ৷ ধাৰাবাহিক খনৰ নতুন খণ্ডসমূহ অত্যন্ত সফল ভাৱে আগবাঢ়ি গৈছিল ৷কিন্তু কিছু সময়ৰ পিছত দৰ্শকক আকৰ্ষণ কৰিবলৈ এৰি দিলে এই ধাৰাবাহিকখনে ৷টিআৰপি তালিকাৰ পৰাও এই ধাৰাবাহিকখন দিনক দিনে স্থান কমি আহিল ৷ সৰ্বশেষত ধাৰাবাহিকখনে দৰ্শকসকলক পুৰণি খণ্ড সমূহক স্মৰণ কৰাত ব্যৰ্থ হয় । অন্যহাতে,ক’ছোটি জিন্দেগী কীৰ পৰিচালক একতা কাপুৰৰ ভাষ্য অনুসৰি যদি ধাৰাবাহিকখনে টীআৰপিত শীৰ্ষস্থান দখল কৰিব নোৱাৰে তেন্তে অনতি পলমে ধাৰাবাহিক খনৰ অন্ত পৰিব ৷ইফালে ক’ছোটি জিন্দেগী কী উপৰিও দৰ্শকে আদৰি নোলোৱা ৰিমেক সমূহ হৈছে খীছৰি,হম পাঁচ,শ্ৰীমান শ্ৰীমতী,দছ কা দম,আদি ৷\nসাৰা ভাই,খিছৰীৰ দৰে ৰিমেক কৰা পৰিচালক জেডি মজীঠিয়াই কয় যে বহু বছৰৰ পিছত কোনো এখন ধাৰাবাহিকক পুনৰ নিৰ্মাণ কৰাটো উচিত নহয় ৷কিছু সংখ্যক লোকে মোক কয় যে সাৰা ভাই,খিছৰী দৰে ধাৰাবাহিক পুনৰ নিৰ্মাণ কৰিব লাগে কিন্তু সেই সমূহ লোকেই সেই ধাৰাবাহিকসমূহ নাচায়। সংক্ষেপতে আমাৰ ৯০ দশকৰ দৰে সম্প্ৰতি দৰ্শক নাই ৷সেই সময়ত অনুৰাগীৰ লগত সীমিত পৰিমাণৰ বিষয় আছিল ৷ কিন্তু এতিয়া নাই ৷সাৰাভাইৰ দুয়োটা ৰিমেকত কাম কৰা অভিনেত্ৰী ৰূপা গাংগুলীয়ে কয় যে চেনেলে এই কম্পিটীশ্যনত সময় খৰচ নকৰে ৷সম্প্ৰতি এখন ধাৰাবাহিকৰ ভৱিষ্যত নম্বৰে তৈয়াৰ কৰে ৷ সাৰাভাইৰ প্ৰথমতে ইমান ভাল নাছিল যদিও পিছত ভাল ফলাফল দেখায় ৷\n২০১৭ চনত একতা কাপুৰৰ হম পাঁচ আৰম্ভ হৈছিল ৷কিন্তু দুৰ্ভাগ্যপূৰ্ণ ভাৱে এই ধাৰাবাহিকখন এবছৰৰ পিছত বন্ধ হৈ যায় ৷ ধাৰাবাহিকখনৰ অভিনেত্ৰী জয়শ্ৰী ভেংকটাৰৰমন কয় যে মই ধাৰাবাহিকখনৰ পৰা বহুত আশা কৰিছিলোঁ ৷কিন্তু মোৰ সিমান গুৰুত্ব লাভ নকৰিলোঁ ৷চেনেলে মোৰ চৰিত্ৰটোক প্ৰমোশ্যন নকৰিলে ৷আৰু সীমিত সময়ৰ ভিতৰত ধাৰাবাহিকখন বন্ধ হৈ গ’ল ৷ ইফালে পূৰ্বৰ কছ’টী জিন্দেগী কীৰ। অভিনেতা চীজেন খানে কয় যে সচাঁ কথা ক’বলৈ গ’লে সম্প্ৰতি মই নিজেই টিভি নাচাওঁ ৷কাৰণ মই অনুষ্ঠানসমূহৰ লগত নিজক সংযোগ কৰিব নোৱাৰোঁ ৷ আমাৰ সময়ত অনুৰাগীৰ ওচৰত দুটা বিষয় আছিল টিভি আৰু ফিল্ম ৷ কিন্তু সম্প্ৰতি ডিজিটেল প্লেটফ’ৰ্ম অহাৰ পিছত জনসাধাৰণৰ ওচৰত বহুত বিষয় আহিল ৷ তেওঁলোকে আজি আন্তঃৰাষ্ট্ৰীয় বিষয়ৰ ওপৰত অধিক গুৰুত্ব দিয়ে ৷\nসম্প্ৰতি ষ্টাৰ প্লাছত সম্প্ৰচাৰিত ক’ছোটি জিন্দেগী কী ধাৰাবাহিকখন আছে চৰ্চাৰ শীৰ্ষত ৷ ধাৰাবাহিক খনত হিনা খান অৰ্থাৎ কম’লিকাৰ ব্ৰাইডেল লুকে চৰ্চা লাভ কৰিছে সৰ্বত্ৰে ৷ সুন্দৰী হিনা খানৰ ষ্টাইলিছ লুকে সততে সকলোকে আকৰ্ষণ কৰে ৷ব্যতিক্ৰম নহয় কম’লিকা চৰিত্ৰটোও। কম’লিকা পোচাক,হিনাৰ মোহনীয় ৰূপ,আকৰ্ষণ মেকআপ তথা অভিনয়ে সকলোকে আকৃষ্ট কৰিছে হিনা খানে ৷ উল্লেখ্য যে,সৰু পৰ্দাৰ জনপ্ৰিয় ৰিয়েলিটী শ্ব’ বিগ বছৰ পিছত “কছোটি জিন্দেগী কী”ত দেখা গৈছে হিনা খানক।”কছোটী জিন্দেগী কী”ধাৰাবাহিক খনত হিনাৰ লগতে অভিনয় কৰিছে পাৰ্থ চামথান আৰু এৰিকা ফাণাণ্ডেজে ৷পাৰ্থ ছামথানে অনুৰাগ বাসুৰ চৰিত্ৰত আৰু এৰিকা ফাণাণ্ডেজে প্ৰেৰণা বাসুৰ চৰিত্ৰত অভিনয় কৰিছে ৷